Maru commission in fonuvi mahsalathah anburaa fonuvaalaifi\nތަހުގީގު ފުރިހަމަ ކުރަން މަރު ކޮމިޝަނުން ފޮނުވި މައްސަލަތައް އަނބުރާ ފޮނުވާލައިފި\nރިލްވާން އާއު އަފްރާޝީމް އަލީ އަދި ޔާމީން ރަޝީދު: ދައުވާކުރަން ފޮނުވި މައްސަލަތައް އަނބުރާ ވަނީ ފޮނުވާލާފައި.\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލަން އުފެއްދި ރިޔާސީ ކޮމިޝަންގެ ތަހުގީގު ކުރުމަށްފަހު، ދައުވާ ކޮށްދޭން ޕްރޮސިކިއުޓަ ޖެނެރަލް (ޕީޖީ)ގެ އޮފީހަށް ފޮނުވި މައްސަލަތައް ތަހުގީގު ފުރިހަމަ ކުރަން އަނބުރާ ފޮނުވާލައިފި އެވެ.\nމަރު ކޮމިޝަނުން ދައުވާ ކޮށްދޭން އެދި ޕީޖީ އޮފީހަށް ފޮނުވީ ރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެންބަރު ޑރ. އަފްރާޝީމް އަލީ އަވަހާރަކޮށްލުމާއި ނޫސްވެރިޔާ އަހްމަދު ރިލްވާން ވަގަށް ނަގައި މަރައިލުން އަދި ބްލޮގަރު ޔާމީން ރަޝީދުގެ މަރާ ގުޅިގެން މުހައްމަދު މަޒީދާއި ސާމިތު މުހައްމަދުގެ މައްޗަށެވެ.\nމީގެ އިތުރުން، އަފްރާޝީމްގެ މަރާ ގުޅިގެން ކޮމިޝަނަށް ދޮގު މައުލޫމާތު ދިން ކަމަށް ތުހުމަތުކޮށް، ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދުގެ މައްޗަށް ވެސް ދައުވާ ކޮށްދޭން ކޮމިޝަނުން އެދިފައިވެ އެވެ.\nނަމަވެސް، ޕީޖީ އޮފީހުން މިއަދު ބުނީ އެ ތިން މައްސަލަވެސް ދިރާސާ ކުރުމަށްފަހު، ތަހުގީގުގައި އިތުރަށް ފުރިހަމަކުރަންޖެހޭ ކަންތައްތަކެއް ހުރިކަމަށް ފެންނާތީ، ދައުވާ ކުރުމުގެ ކުރިން ތަހުގީގު ފުރިހަމަކުރުމަށްޓަކައި އަލުން ހުށަހެޅުމަށްޓަކައި އަނބުރާ ފޮނުވާލެވިފައިވާ ކަމަށެވެ.\n"މީގެ ތެރެއިން އެއްވެސް މައްސަލައެއްގައި ދައުވާ ނުކުރުމަށް މި އޮފީހުން ނިންމާފައި ނުވާކަމަށް ދަންނަވަން،" އެ އޮފީހުން އިތުރަށް ބުނެފައިވެ އެވެ.\nމަރު ކޮމިޝަނުން ހުށަހެޅި މައްސަލަތައް ޕީޖީން އަނބުރާ ފޮނުވާލާފައިވަނީ އެ ކޮމިޝަންގެ ތަހުގީގުތަކާ މެދު ގިނަ ބަޔަކު ސުވާލު އުފައްދާފައިވަނިކޮށެވެ.\nމޯލްޑިވްސް ޕޮލިސް ސާވިސް ޓެރަރިޒަމް ޕްރޮސެކިއުޓާ ޖެނެރަލްގެ އޮފީސް + ޑރ. މުހައްމަދު ޝަހީމް އަލީ ސައީދު ދީނީ އިލްމުވެރިން ހުސްނުއް ސުއޫދު މަރުތައް ތަހުގީގު ކުރާ ކޮމިޝަން


Dhiyares: Emme rasheh, Ethah vaahaka eh!\nމާލެ އަތޮޅުގެ ކާށިދޫގެ ވާހަތައް ކިޔައިދޭ ވީޑީއޯ ރިޕޯޓް | އަވަސް\nދިމާވީ ކާށިދޫ ކަނޑު މަޑު ދުވަހަކާ އެވެ. ލޯންޗެއްގައި މާލެއިން ފުރައިގެން ކާށިދޫއަށް ދެވުނީ ގަޑިންވީ އިރެއް ފިޔަވައި މާ ބޮޑު ވަރެއް ނުވެއެވެ. ރާޅުތައް މުގުރާ ގާމަތީ މި ރަށަކީ ބިޔަ ބޮޑު ރަށެކެވެ. ކުއްޅަވަކާއި ކަނޑޫފަލާއި ގަސްތަކުގެ ގުދުރަތީ މުއްސަނދިކަމުގެ ވާހަކައަކީ ކާށިދޫގެ ފަހުރެވެ. ރަށަށް ފޭބުމާއެކު ބަލައިލަން ބޭނުންވީ މި ރަށުގެ ފާ ތަކެވެ. އެތަންތާނގެ ދިރުންތަކެވެ. މިހާރު ފެންނަން ހުރި ދިރުންތަކާއި އެއް އިރެއްގައި އެ ސަރަހައްދުތަކާ ބެހޭ ގޮތުން ދެކެވުނު ދިރުންތަކުގެ ވާހަކަތައްވެސް ބަލައިލާން ބޭނުންވި އެވެ.\nމި ރަށުގައި ހިނގާލުމުން ރަށްފުށު ފަސޭހަ ދިރިއުޅުން ވަރަށް ބޮޑަށް އިހުސާސް ކޮށްލެވެ އެވެ. ބަނދަރު ސަރަހައްދުގެ ޖޯލިފަތިތަކުގައި ވާހަކަ ދައްކާލަން ތިބި ދުވަސްވީ މީހުންގެ މޫނުމަތިން ހަމަޖެހުން ފެނެ އެވެ. މުޅި އެ ހިސާބުގަނޑުގައި ކުޑަކުދީންތައް ދުވެ ދުވެފައި އުޅެ އެވެ.\nގެތައް ކުދި ވެފައި ގޯޅިތައް ވެސް ހަނި ކާށިދޫގެ އެއްވެސް ދިމާއަކުން އަދިވެސް ތަރައްގީގެ މާ ބޮޑު ކުލަވަރެއް ނުފެނެ އެވެ. ދެ ހާހެއްހާ މީހުންގެ އާބާދީއެއް އޮތް މި ރަށުގެ ބޮޑު މަގުގައި ރަށުގެ ބޮޑު މިސްކިތުން ފަށައިގެން ރަށު ކޯޓާއި ޕޮލިސް އިސްޓޭޝަނާއި ހެލްތު ސެންޓަރާއި ގުރުއާން ކުލާހާއި، ސްކޫލާއި ރަށެއްގައި ހުންނާނެ މުހިންމު ހުރިހާ ތަނެއް ހިމެނެ އެވެ.\nދުރަށް ހިނގާފައި ދާ ވަރަކަށް ރަށުގެ ގުދުރަތީ ރީތިކަމުގެ ފުރިހަމަކަން ފެނެއެވެ. މަގު އެއް ކޮޅުން އަނެއް ކޮޅަށް ފެންނަނީ ބިޔަ ގަސްތަކެވެ.\nމަގުގެ ދެ ފަރާތުގައި ޗަސް ބިންތަކެވެ. މިކަހަލަ ތަނަކަށް އާދެވުމުން މަޑުން ހުރެވޭނެ ހެއްޔެވެ؟ ކާށިދޫއަށް ހާއްސަ ކަންޒުކަހަނބެއް ފެންނާނެ ކަމަށް ބަލައިގެން ވަދެގެންދާއިރު ހީވަނީ ފޮރެސްޓެއް ހެނެވެ. ހިމާޔަތް ކޮށްފައިވާ ކަންޒުހަނބާއި ދޫނިތައް ގޮވާލާ އަޑު ނުކެނޑެ އެވެ.\nކަންޒުކަހަނބުތައް ހުރަސްކުރާ މަގު -- ފޮޓޯ: އަވަސް\nކާށިދޫގެ ގުދުރަތީ މި މުއްސަނދިކަން ފުރިހަމަ ކޮށްދެނީ މި ރަށާ ގުޅިފައިވާ ތާރީހީ ވާހަކަ ތަކުންނެވެ. އެންމެން ދަންނަ މަޝްހޫރު އަރާމަގު ދޮން ކަމަނަ އާއި ދޮން އަހުމަދު ދިމާވެ ދިރިއުޅުނީ މި ރަށުގެ ވަލުތެރޭގަ އެވެ. އަދި ދޮން މޮހޮނާއި އޭނާ އޮޅު ކޮށްގެން ގެންގުޅުނު މިޔަރު އޮތް ވަޅުގަނޑު މިއަދުވެސް މި ރަށުގެ ވަކި ހިސާބެއްގައި އޮވެއެވެ. މި ފޯކްލޯރު ވާހަކަތަކާބެހޭ މައުލޫމާތުތައް ހޯދަން މާ ދިގު ހިނގުމެއް މި ރަށުގައި ބޭނުމެއް ނުވެއެވެ.\nމި ރަށު ސްކޫލުގެ ލީޑިން ޓީޗަރު އަބްދުލް ހަލީމް ވަނީ ރަށާ ބެހޭ މައުލޫމާތުތައް އެއްކޮށްފަ އެވެ. ޕްރެޒެންޓޭޝަނެއްގެ އެހީގައި މި ރަށާބެހޭ މައުލޫމާތެއް އޭނާ ހިއްސާ ކޮށްދެ އެވެ.\nހަލީމް އަރާމަގު ވާހަކަ ކިޔައިދެނީ -- ފޮޓޯ: އަވަސް\nމި ރަށުގައި އެންމެން ދަންނަ ކުރުހިންނަ ތަރާގަނޑުވެސް މިއީ މި ރަށުގެ ފަހުރެކެވެ. އަދި ތާރީހީ ގޮތުން ރައްކާ ކުރަންޖެހޭ ބޮޑު ސަރަހައްދެކެވެ. ބުޑިސްޓް ފައްޅި އެއް އޮތް ބޮޑު އެ ތަރާގަނޑު ވަޅުލާ ފަސް އެޅިފަހުން އެތަނުގައި ބޮޑެތި ގަސް ފަޅާ ނެތިގެން ދަނީ އެވެ.\nކާށިދޫ ތަރާގަނޑު -- ފޮޓޯ: އަވަސް\nތަރާގަނޑު ސަރަހައްދަށް ފަސް އެޅި ފަހުންނ ވީރާނާ ވަނީި -- ފޮޓޯ: އަވަސް\nވަރަށް ގިނަ މީހުން ރަށާ ބެހޭ މައުލޫމާތު ދޭން ބޭނުންވެ ތިބެނީ ތައްޔާރަށެވެ. މި ރަށުގެ މީހުން ބޮޑު ތަދު ދުވަސްވަރު ކަންތައް ކުރި ގޮތާއި ރަށް ކުރިން އޮތް ގޮތްވެސް ސިފަ ކޮށްދެ އެވެ. މި ރަށުގައި ކުރިން އޮތް ވެވެއްގެ ވާހަކަ ވަރަށް ޝައުގުވެރިއެވެ. މި އެންމެންވެސް އެ ވާހަކަ ކިޔައިދެނީ ދެންމެގެ ކަމެއް ހެނެވެ.\nމި ރަށުގައި ހޭދަވީ ފަސް ގަޑިއިރެވެ. ނަމަވެސް، ތާރީހީ އެތައް ވާހަކައެއް އެނގުނެވެ. މި ރަށުގެ ސްކޫލް ކުދިން މަގުތައް މަތިން ނުފެނުނު ކަމުގައި ވިޔަސް ސްކޫލާ އަރާ ހަމަ ވުމުން ރައިވަރާ ޅެން ހިމެނޭ ތަމްސީލެއް ކުޅޭ އަޑު އިވެއެވެ. ކޮންމެވެސް ހާއްސަ ދުވަހަކަށް ތައްޔާރު ވަނީ އެވެ.\nމި ރަށުގައި ކުރިން ހުރި ވެވު ހުރި ސަރަހައްދު. -- ފޮޓޯ: އަވަސް\nމި ރަށުގައި މިނިވަން ދުވަހާއި ނަސްރުގެ ދުވަސް ވިޔަސް އަމިއްލައަށް ޅެމާއި ރައިވަރުތައް ހަދައިގެން ކިޔަ އެވެ. އަދި އިހުގެ ހެދުން އަޅައިގެން އަދަބީ މުބާރާތްތައް ވެސް ބާއްވަ އެވެ. މި ހުރިހާ ކަމެއްވެސް ގުޅުވާފައި ހުންނަނީ މި ރަށުގެ ތާރީހީ ހާދިސާތަކުގެ މައްޗަށެވެ. އަދަބީ ކޮންމެ ހަރަކާތެއްގައި ވެސް ކާށިދޫގެ ތާރީހު ހިމަނަ އެވެ.\nތާރީހަށް ލޯބި ކުރާ ބަޔަކު އުޅޭ މި ރަށުގެ ޒުވާނުން ބޭނުންވަނީ ތާރީހާއެކު މި ރަށް އެހެން ދިމާލަކަށް ގެންދާށެވެ. ކާށިދޫގެ އާސާރީ ތަންތަނާއި ރަށުގެ ވާހަކަތައް ޕްރޮމޯޓްކޮށް ރަށުގައި ފަށައިގެންފައިވާ ޓޫރިޒަމް ފުޅާ ކުރާށެވެ. "ކަލްޗާ އެންޑް ހެރިޓޭޖް ތްރޫ ޓުއަރިޒަމް" ގެ ގޮތުގައި ކާށިދޫ ޕްރޮމޯޓް ކުރާށެވެ.\nމި ކާށިދޫގެ ތާރީހާކީ މި ރައްޔިތުންގެ އެންމެ ބޮޑު ފަހުރެވެ. ފައިއިނދޭ ފުރައާ ހަމައިން ފަށައިގެން މި ރަށުގެ ދުވަސްވީ މީހުންނަށް ވެސް އެ މީހެއްގެ ހަނދާނުގައި ހުރި ތާރީހާބެހޭ ކޮންމެވެސް ވާހަކައެއް ކިޔައިދެ އެވެ. އެފަދަ އެތައް ބައިވަރު ވާހަކައެއް މިރަށުގައި ވެއެވެ.\nރޯދަ މަހާ ރޯއްޖާ ތާރީހު ދިޔަރެސް + ކާށިދޫ


އެމްއޯސީގެ އައު ރައީސަކަށް ޗަމްޕީ\nޗަމްޕީއާއެކު ރައީސްގެ މަގާމަށް ވާދަކުރެއްވީ މޫސަ\nޗަމްޕީއަށް ވަނީ 18 ވޯޓުގެ ތެރެއިން 11 ވޯޓު ލިބިފައި\nނައިބު ރައީސުންގެ މަގާމަށް ހޮވުނީ ތޮލާލާއި އަޙްމަދު\n10 ޖޫން 2021 | ބުރާސްފަތި 16:34\nއެމްއޯސީގެ އައު ރައީސަކަށް އިންތިޚާބުވި މުޙައްމަދު އަބްދުލް ސައްތާރު (ޗަމްޕީ)\nމޯލްޑިވްސް އޮލިމްޕިކް ކޮމިޓީ (އެމްއޯސީ) ގެ އައު ރައީސްގެ މަގާމަށް ސްވިމިން އެސޯސިއޭޝަން އޮފް މޯލްޑިވްސްގެ ރައީސް މުޙައްމަދު އަބްދުލް ސައްތާރު (ޗަމްޕީ) އިންތިޚާބުކޮށްފިއެވެ.\nބުރާސްފަތި ދުވަހުގެ މެންދުރުފަހު ބޭއްވި އެމްއޯސީގެ އިންތިޚާބުގައި ޗަމްޕީއާއެކު ރައީސްގެ މަގާމަށް ވާދަކުރެއްވީ ބެޑްމިންޓަން އެސޯސިއޭޝަން އޮފް މޯލްޑިވްސް (ބީއޭއެމް) ގެ ރައީސް މޫސާ ނާޝިދު (މޫސަ) އެވެ. މީގެ ކުރިން ރައީސްގެ މަގާމަށް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) ގެ ސީނިއާ ނައިބު ރައީސް އަލީ އުމަރު (އައްޔަ) ކުރިމަތިލެއްވި ނަމަވެސް، ބުދަ ދުވަހުގެރޭ އޭނާ ވަނީ އިންތިޚާބުން ނަން ނަންގަވާފައެވެ.\nމި ފަހަރުގެ އިންތިޚާބު ޗަމްޕީ ކާމިޔާބުކުރެއްވީ 18 ވޯޓުގެ ތެރެއިން 11 ވޯޓު ހޯދައިގެންނެވެ.\nމި އިންތިޚާބުގައި ނައިބު ރައީސުންގެ މަގާމަށް ހޮވާފައިވަނީ ޗަމްޕީގެ ޓީމުގައި ހިމެނުނު އެތުލެޓިކްސް އެސޯސިއޭޝަން އޮފް މޯލްޑިވްސްގެ ރައީސް މުޙައްމަދު ތޮލާލާއި، ހޭންޑްބޯލް މޯލްޑިވްސްގެ ރައީސް އަޙްމަދު އިސްމާޢީލެވެ. ދެން ނައިބު ރައީސްގެ މަގާމަށް ވާދަކުރެއްވީ ކްރިކެޓް ބޯޑް އޮފް މޯލްޑިވްސްގެ ރައީސް މުޙައްމަދު ފައިސަލެވެ. އެ މަގާމަށް ފައިސަލް ކުރިމަތިލެއްވީ ނޮން-އޮލިމްޕިކް ސްޕޯޓްސްގެ ސްލޮޓެއްގައެވެ.\nއެމްއޯސީގެ ރައީސްގެ މަގާމަށް ކުރިއަށް ދައުރަށް ޗަމްޕީ އިންތިޚާބުވިއިރު، ޗަމްޕީ އަކީ މިދިޔަ ދައުރުގައިވެސް އެމްއޯސީގެ މެންބަރެކެވެ. އަދި ސްވިމިން އެސޯސިއޭޝަނުގެ ރައީސްގެ މަގާމު ޗަމްޕީ ފުރުއްވަމުން އަންނައިރު، މިދިޔަ އަހަރުގެ ޖުލައި މަހު ބޭއްވި އިންތިޚާބުގައި ޗަމްޕީ ވަނީ އެ އެސޯސިއޭޝަނުގެ ރައީސްގެ މަގާމަށް ތިންވަނަ ދައުރަކަށް އިންތިޚާބުވެވަޑައިގެންފައެވެ.\nބުރާސްފަތި ދުވަހު އެމްއޯސީގެ އިންތިޚާބު ބޭއްވިއިރު، އެ ކޮމިޓީން މި ފަހަރު މެންބަރުން އިންތިޚާބުކޮށްފައިވަނީ މި އަހަރުން ފެށިގެން 2025 ވަނަ އަހަރުގެ ނިޔަލަށެވެ. މި ފަހަރުގެ އިންތިޚާބު ޗަމްޕީ ކާމިޔާބުކުރެއްވިއިރު، މިދިޔަ ދެ ދައުރުގައި އެ ކޮމިޓީގެ ރައީސްގެ މަގާމު ފުރުއްވި މުޙައްމަދު ޝަވީދު މި ފަހަރު ކުރިމަތިލައްވާފައެއް ނުވެއެވެ.\nމުޙައްމަދު އަބްދުލް ސައްތާރު (ޗަމްޕީ) މޯލްޑިވްސް އޮލިމްޕިކް ކޮމިޓީ\nއެމްއޯސީގެ އިންތިޚާބުން އައްޔަ ވަކިވެއްޖެ\nއެމްއޯސީގެ ރައީސްގެ މަގާމަށް އައްޔަ، މޫސަ އަދި ޗަމްޕީ


Mas rakkaa kurumuge capacity2aharu there gai ithuru kureveyne: MIFCO | Mihaaru\nވިޔަފާރި / ކޫއްޑޫ ފިޝަރީޒް\nމަސް ރައްކާކުރުމުގެ ކެޕޭސިޓީ ދެ އަހަރު ތެރޭގައި އިތުރު ކުރެވޭނެ: މިފްކޯ\nމާލެ: މޭ 5، 2019- މަސްމާރުކޭޓު ކައިރިން ކުޑަ ޑިންގީއެއްގައި އެއްގަމަށް ކަންނެލި ބާލަނީ.---ފޮޓޯ: ނިޝާން އަލީ/މިހާރު\n29 ޖުލައި 2020 - 11:37\nމަސް ރައްކާ ކުރުމުގެ ކެޕޭސިޓީ ކުރިއަށް އޮތް ދެ އަހަރެއްހާ ދުވަހުގެ ތެރޭ އިތުރު ކުރެވޭނެ ކަމަށް މިފްކޯގެ ސީއީއޯ އިސްމާއިލް ފައުޒީ ވިދާޅުވެއްޖެ އެވެ.\nއިސްމާއިލް ވިދަޅުވީ ސައުދީ ފަންޑުގެ އެހީގައި ކޫއްޑޫގައި މަސް ރައްކާ ކުރުމުގެ ކެޕޭސިޓީ 2،000 ޓަނުން 6،000 ޓަނަށް އިތުރު ކުރުމުގެ މަސައްކަތް ކުރަމުން އަންނަ ކަމަށެވެ. އެކަމުގެ އަމަލީ މަސައްކަތް ވަރަށް އަވަހަށް ފެށޭނެ ކަމަށް އޭނާ ވިދާޅުވި އެވެ.\nއެ ޕްރޮޖެކްޓަށް 8 މިލިއަން ޑޮލަރު ހަރަދުވާނެ އެވެ. މީގެ އިތުރުން ފެލިވަރުގައި 4،000 ޓަނުގެ ކޯލްޑް ސްޓޯރޭޖަކާއި ޕްރީޒް ސްޓޯރޭޖެއް ގާއިމް ކުރަން ފަންޑު ހޯދާފައިވާ ކަމަށް ވިދާޅުވި އެވެ. އިންޑިއާގެ އެގްޒިމް ބޭންކުން 17 މިލިއަން ޑޮލަރު އެ މަސައްކަތަށް ވަނީ ހޯދައިފަ އެވެ.\nއިސްމައިލް ވިދާޅުވި ގޮތުގައި ރޯމަސް އެކްސްޕޯޓް ކުރުން މިދިޔަ އަހަރު ހުއްޓާލަން ނިންމި ނަމަވެސް މަހުގެ އަގު އިންތިހާއަށް ދަށްވުމުގެ ސަބަބުން ބޭނުންވާ އަގުގައި، ތައިލެންޑްގެ ފެކްޓްރީން އެކަން ނުކުރެވުނެވެ. އެހެން ކަމުން ރޯމަސް މިހާރު އެކްސްޕޯޓު ކުރަމުން އަންނަ ކަމަށް އޭނާ ވިދާޅުވި އެވެ.\nރާއްޖެއިން އެކްސްޕޯޓް ކުރާ 70 ޕަސެންޓަކީ ރޯމަހުގެ ބާވަތްތަކެވެ. ރޯމަހުގެ ބާވަތްތައް އެންމެ ގިނައިން އެކްސްޕޯޓް ކުރަނީ ތައިލެންޑަށެވެ.\n"ކޯލްޑް ސްޓޭޖްތައް ގާއިމް ކުރުމަށް ފަހު މަސް ޕްރޮސެސް ކުރުމުގެ ކެޕޭސިޓީ އިތުރު ކުރުމުގެ މަސައްކަތް އަޅުގަނޑުމެން ފަށާނަން،" އޭނާ ވިދާޅުވި އެވެ.\nޅ. ކޫއްޑު އާއި ގއ. ފެލިވަރުން ރާއްޖޭގައި ބާނާ މަސް ޕްރޮސެސްކޮށް ވިއްކަމުން އަންނަ އިރު އެ ދެ ތަނުން ޕްރޮސެސް ކުރެވެނީ ރާއްޖޭގައި ބާނާ މަހުގެ ގާތްގަނޑަކަށް 30 ޕަސެންޓެވެ.\nރާއްޖޭގައި ބާނާ ހުރިހާ މަހެއް ޕްރޮސެސް ކުރުމުގެ މަސައްކަތް ކުރަން ދުވަސް އަދި ދުވަސް ނަގާނެ ކަމަށް މިފްކޯއިން ބުނެ އެވެ. އެހެން ނަމަވެސް ރާއްޖޭގައި ބާނާ 100 ޕަސެންޓް ޕްރޮސެސް ކޮށްގެން މަހުން ބޮޑު ނަފާއެއް ލިބޭނެ މަގު ތަނަވަސް ވާނެ އެވެ.\nމަސް މާރުކޭޓް މިފްކޯ ކޫއްޑޫ ފިޝަރީޒް ޅ. ފެލިވަރު\nފަތުރުވެރިކަން ފަދައިން މަސްވެރިކަމުގެ މައްޗަށްވެސް ނުފޫޒު ގަދަބަޔަކު ވެރިވެގަނެ އެމީހުން ބޭނުންވާގޮތަށް ފިނިމަސް އެކްސްޕޯޓް ކުރުމުގެ ޤަވާއިދު ހަދާ އާންމު ވިޔަފާރިވެރިޔާ އަށާއި މަސްވެރި އޮޑިވެރިޔާއަށް މަސް އެކްސްޕޯޓްކުރުމަށް ހުރަސް އަޅާ އެމީހުން ބޭނުންއަގެއް މަހަށްދޭންޖެހޭގޮތަށް ޤަވާއިދު ވަނީ ހަދާފަ. # މިކަން ބަދަލުކޮށް ފިނިމަސް އެކްސްޕޯޓްކުރުމުގެ ފުރުސަތު އާންމުކޮށް ހުޅުވާލަންޖެހޭ. މިއީ އިންސާފެއްނޫން.\nތައިލެންޑަށް ރޯމަސް އެކްސްޕޯޓު ކުރުން ހުއްޓައިފިއްޔާ ރިޖެކްޓް ވިއްޔޭ ކިޔާފަ އެކައުންޓަށް އަޅާހާ ޑޮލަރުތައް ލިބުން ހުއްޓޭނެ އެންނު. ރާއްޖޭ މަސްވެރިން އަތުން ގަންނަ ރަނގަޅު ކޮލިޓީގެ މަހުގެ ތެރެއިން ތައިލެންޑަށް ގެންދެވޭ އިރު ތިންބައިކުޅަ އެއްބައި ހުންނަނީ ‘ރިޖެކްޓް’ ވެފަ. ރަސްމީ ލިޔުމުން ދައްކަނީ އެބައި ޑަމްޕްކޮށް އާމްދަނީއެއް ނުލިބޭކަމަށް. އަސްލު އެބައި ޖަމާވަނީ ވެރިންގެ އެކައުންޓަށް. ދަޅުމަސް އެހެން ނުހެދޭނެ. ވީމަ ރޯމަހުގެ އެކްސްޕޯޓު ނުހުއްޓޭނެ.\nހުޅު މީދޫ ފެކްޓަރީގެ ބޭނުން ނުހިފޭ. އެތަނާ ޖެހިގެން ގޭ ދޮށު މަސް ފެކްޓަރީ އަޅަން އުޅެނީ މިސަރުކާރުން.


Ep. 1 — Gaduvaru therein | Safuhaa\nސީރިޔާގެ ގަދީމީ ޝަހަރެއްކަމަށްވާ ހަލަބު އަކީ ރީތި ތަނެކެވެ. އެތާ އަހުލުވެރިންގެ މަސައްކަތްތެރިކަމާއި ކުޅަދާނަކަން ފަރުމާކޮށްފައިވާ ކޮންމެ އިމާރާތަކުން ސާބިތުކޮށްދެއެވެ. ފުޅާ މަގުތަކާއި އުސް އިމާރާތްތަކެވެ. ކުރެހުން އަޅާ ޒީނަތްތެރިކޮށްފައިވާ ފައްޅިތަކާއި ގެތަކެވެ. ބާޒާރުތަކެވެ. ރީތި ތަނަވަސް ބަގީޗާތަކާއި ހަސްފަތާލެވެ. ތައުލީމު އުގަންނައިދޭ މަދަރުސާތަކެވެ. އެރީތި ޝަހަރާއި ދާދި ގާތުގައި ހަލަބުގެ ރަސްގެފާނު ޔޫގަންނާ ދިރިއުޅުއްވާ ކިއްލާ އެހެން ހުރިހާ އިމާރާތެއްގެ ފަޚުރުކަމުގައިވެ އުފުލިފައިވެއެވެ. އެކިއްލާގެ ވަށައިގެން ރާނާފައިވާ އުސްފާރުތަކާއި ތަބުތައް އުޑުވިލާއާއި ހަމަޔަށް ފޯރައެވެ. އޭގެ ސަބަބުން އެކިއްލާގެ ރައްކާތެރިކަމާއިމެދު ހައިބަތާއިމެދު ދެބަސްވެވޭނެފަދަ ތަނެއް ނޫނެވެ.\nހަލަބު ކިއްލާއާއި އިންވެގެން އޮންނަ "ހަލަބު ބަގީޗާ"އަކީ އާއްމުން ވަދެ އުޅުމުގެ ހުއްދަ އޮންނަ ތަނެއްނޫނެވެ. އެބަގީޗާގެ މެދުގައި މަރުމަރު ހިލައިން ހަދާފައިވާ ރީތި ގެއެއް ހުރެއެވެ. އެއީ ހަލަބުގެ ރަސްގެފާނު ޔޫގަންނާއާއި އޭނަގެ އާއިލާ އުފާކުރައްވަން ވަޑައިގެން އުޅުއްވާ ބަގީޗާއެވެ.\nފިނިމޫސުމް ނިމި ބަހާރު މޫސުމް ފެށުނުއިރު ގަސްތަކުގައި އާފަތްތައް ނުކުމެއްޖެއެވެ. ގަސްތަކުގައި ކުލަ ކުލައިގެ މާތައް ފޮޅި ފަރިވަމުން ޖައްވުގައި ހުވަދުލައިފިއެވެ. ބަހާރުގެ ފެހިކަމުން ލޯތަކަށް ފިނިކަން ދޭހާވެއެވެ. ފަތިހުގެ ދުންފިނީގެ ތެރެއިން ގަސްތައް ފެންނައިރު އާޝޯޚުވާވަރުވެއެވެ. ގަސްތަކުގެ ފަތްތަކުގައި ބޮސްދެމުން އިރުގެ ނޫރު އޮއްސަންފެށިއިރު އެ މަންޒަރުން ފެންނަ ކޮންމެ އިންސާނެއްގެ ހިތަށް ފިނިކަން ލިބޭނެއެވެ. މި ހިތްގައިމު ވަގުތުގައި ހަލަބުގެ ގިނަ ބަޔަކު ބަގީޗާތަކުގެ ތެރޭގައި ހިނގާލަން ނުކުމެއުޅެއެވެ.\nޝަހަރުގެ އެހެން އަހުލުވެރިން ފަދައިން މި ހިތްގައިމު މާހައުލުގެ އުފާ ހޯދަން ނުކުމެ އުޅޭ މީހުންގެ ތެރޭގައި ރަސްގެފާނުގެ ދެދަރިންކަމަށްވާ ދާނިއަލް އާއި ލޫސީ ހިމެނެއެވެ. ދާނިއަލް ނެތި އަންހެންދަރިފުޅު ބޭރަށް ފޮނުވުމަކީ ރަސްގެފާނު ރުހިވަޑައިގަންނަވާ ކަމެއް ނޫނެވެ. އެހެންވެ ދާނިއަލް ލޫސީގެ ހަށިފާރަވަރިއެއް ފަދައެވެ. ލޫސީއާއި އޭނަގެ އެކުވެރި މަރިޔަމް މާތައް ބިދެ އެކަކު އަނެކަކު ގައިގާ މާތަކުން ތަޅާ ފަހާ ދުވަމުންގޮސް އެންމެފަހުން ހޫނުވެ ދާ ހިއްލާލައިފިއެވެ. ލޫސީގެ ފިޔާތޮށިކުލަ އަރާފައިވާ މޫނުން ދާތިކިތައް ތިރިއަށް ފައިބަންފެށިއެވެ.\n"ލޯބިވާ ކޮއްކޯ. މިހާރު ފުދޭވަރަކަށް ސަކަރާތް ޖެހިއްޖެ. ވަރުބަލިވެގެންގޮސް އަނބުރައިގެން ފިއްޔާ ބައްޕަ އަޅުގަނޑުދެކެ ކޯފާ އިސްކުރައްވާނީ. އޭރުން ކޮއްކޮއަކަށް ކުޅޭކަށްވެސް ނާދެވޭނެ. ކާފަމެންނަށް ޒިޔާރަތް ކުރާކަށް ނުދާނަންތަ؟ " ދާނިއަލް އޭނަގެ ކޮއްކޮގެ ހަރަކާތްތަކަށް ފަރުވާތެރިކަމާއެކު ބަލަން ހުރެފައި ބުނެލިއެވެ. އޭނަގެ މޫނުމަތީގައިވެސް ހުންނަނީ ރަސްގެފާނުފަދައިން ސީރިޔަސް ގޮތެކެވެ. ނިތްކުރި ތަނަވަސްވެފައި ކަޅުކަންގަދަ އިސްތަށިގަނޑެކެވެ. ވަރުގަދަ ބުމައެކެވެ. ނަމަވެސް މަންމައާއި ލޫސީފަދައިން ފެހިކުލައިގެ އަސަރުގަދަ ލޮލެއް ގުދުރަތުން ދެއްވާފައިވިއެވެ.\n"އަޅުގަނޑު ދާނަން.. ކޮންމެހެންވެސް ކާފައާއި މާމަގެ ފުރާނައަށް ރަހުމަތް ލެއްވުމަށް އެދި ދުޢާކުރަންވާނެ...." ލޫސީ އޭނަގެ ހުދުކުލައިގެ އަހަށް އަރަން ދާނިއަލް އެހީތެރިވެދިނެވެ. ލޫސީ ހުރީ ފިޔާތޮށިކުލައިގެ ހެދުމަކާއިއެކު އެކުލައިގެ ތާޖެއް އަޅައިގެންނެވެ.\nދާނިއަލްއާއި ލޫސީ އަދި މަރިޔަމްގެ އަސްތައް ޝަހަރުން ބޭރަށް މިސްރާބުޖެހިއެވެ.\n"މަރިޔަމް. ތިވަރަށް ނުބަލާ. އެސްފީނާޖެހިދާނެ..." ލޫސީ ވައިއަޑަކުން ބުނެލިއެވެ.\n"ކަމަނާ ތި ކިޔުއްވާ އެއްޗެއް އަޅުގަނޑަކަށް ނުވިސްނޭ.." މަރިޔަމް ހާސްކަމާއެކު އާގަނެފައި ބުނެލިގޮތުން ލޫސީ ހިނިއައެވެ.\n"މަރިޔަމްގެ ލޯ ކިތަންމެ ފަހަރަކު ޝެހެޒާދާ ދާނިއަލް އަށް ހުއްޓިފައި ހުއްޓާ އަހަންނަށް ފެނިއްޖެ.............."\n"ނޫން ނޫން މާތް ސާހިބާ. ތިހެން ވިދާޅުނުވޭ. ތި ޚަބަރު ރަސްގެފާނަށް އިވިވަޑައިގެންފިއްޔާ އަޅުގަނޑު ގަނޑުވަރުން ބޭރަށް ލައްވާނެ. އަޅުގަޑަކީ ނިކަމެތި ކުއްޖެއް. އެކަނިވެރި ޔަތީމެއް. ކަމަނާއަށް ވިސްނިވަޑައިނުގަންނަވަނީ. ތިޔަފަދަ ތުހުމަތުތަކުން އަޅުގަނޑުގެ ފުރާނައަށްވެސް ނުރައްކާވެދާނެ. ޝެހެޒާދާ ދާނިއަލްދެކެ ލޯބިވުމުގެ ކުޑަވެސް ހައްގެއް އަޅުގަނޑަކަށް ލިބިފައެއް ނުވޭ. އެއީ ރަސްދަރިކަލެއް. އަޅުގަނޑަކީ ޚާދިމާއެއް. އުޑާއި ބިމާހާ ފަރަގު އެދޭތެރޭ އެބަހުރި. އަޅުގަނޑަށް ރަހުމް ކުރައްވާ........" މަރިޔަމް ހީވީ ރޮއިގެންފާނެހެންނެވެ. ލޫސީ ހަމްދަރުދީވިއެވެ. މަރިޔަމްގެ ސިއްރު ނަޒަރު ދާނިއަލް އަށް ހުއްޓެނީ ކީއްވެބާވައޭ ލޫސީގެ ހިތަށް ކިތަންމެ ފަހަރަކު އަރައިފިއެވެ. އޭނަގެ ބޭބެއަކީ ރީތިކަމާއި އެއްވަރަށް ބޮޑާ ފިރިހެނެކެވެ. މިވީހާތަނަށް ރަސްކަލުންގެ ދަރިކަނބަލުންނަށްވެސް އެ ހިތާއި ހަމަޔަށް ފޯރޭނެގޮތެއްނުވެއެވެ. ވީއިރު މަރިޔަމްގެ އެ ނަޒަރުތަކުން ދާނިއަލްއަށް ކުރާނީ ކޮން އަސަރެއްހެއްޔެވެ؟ އޭނަގެ ހިތަކީ ހިލަ ހިތެކެވެ. ބައްޕަ ފަދައިންނެވެ.\n"އެންމެ ރަގަޅު މަރިޔަމް.. ހިތް ހަމަޖައްސާލާ. އަހަރެން އެހެން ބުނީ މަޖަލަކަށް. ސީރިޔަސްނުވޭ........އަހަރެންގެ ބޭބެއެކޭ މަރިޔަމްއެކޭ މި ސީރިޔަސްކަމުގައި ތަފާތެއް މަށަކަށް ނުފެނޭ.............." ލޫސީ މަރިޔަމްގެ ހިތް ހަމަޖައްސައިދޭން މަސައްކަތްކުރިއިރުވެސް ދާނިއަލްގެ ނަން ނުގަނެ ނުހުރެވުނެވެ. ދާނިއަލްގެ ނަން އިވޭއިރަށް މަރިޔަމްގެ މޫނަށް ރަތްވާތީ އެވަނީ ކޮންކަމެއްބާވައޭ ސުވާލު އުފެދެއެވެ.\nސާދަވަނަ ގަރުނުގެ އެހެން އަންހެންކުދިން ފަދައިން ލޫސީވެސް ހަމަ އެހާ މައުސޫމްވެފައި އެފަދަ ގުޅުންތަކާއި ލޯތްބާއި ބެހޭގޮތުން އެއްވެސް ތަޖުރިބާއެއް ނުހުރެއެވެ. ލޯތްބަކީ އޭނައަށް ބީރައްޓެހި ލަފުޒެއް މެއެވެ.\nއަސްދުއްވަމުންގޮސް ބޭނުންވާ މަންޒިލާއި ހަމަޔަށް ދާދި އަވަހަށް ފޯރައިފިއެވެ. އަސްތަކުން ފައިބާ އަސްތައް ގަހުގެ ހިމަ ގޮފިކޮޅެއްގައި ބަނދެލާފައި އަސްވާރުން ފައިބައިފިއެވެ. އަސްތައް ފެހިކަންގަދަ ވިނަތައް ކެއުމާއިގެން މަޝްޣޫލުވެގަތެވެ.\nޝާހީ ގަބުރުސްތާނުގައި މުޅިންވެސް ވަޅުލާފައިވަނީ ރަސްގެފާނުގެ ޚާންދާނުގެ ޝާހީ ބޭފުޅުންނާއި އާއިލާއަށް ނިސްބަތްވާ ފަރާތްތަކެވެ. އެތާގެ ވަށާ ފާރު ރާނާފައިވާއިރު ހިޔާދޭ ގަސްތަކުން ގަބުރުސްތާނުވެސް ސިފަވަނީ ބަގީޗާއެއް ފަދައިންނެވެ. މަގުބަރާތައް އެހާ ޒީނަތްތެރިކޮށް ހުރިހާ މަހާނައެއްގައި އެތަނުގައި ވަޅުލާފައިވާ މީހަކާއި ބެހޭގޮތުން ލިޔުންކޮޅުތައް ފެންނާން ހުއްޓެވެ. ދާނިއަލްއާއި ލޫސީ އެތަނުގައި ތިބެ އަތް އުފުލާފައި ދުޢާކުރިއެވެ. އެއަށްފަހު މަހާނައަށް މާތައް އެޅުމަށްފަހު ދާނިއަލް ނުކުތީ ތަންކޮޅެއް ކުރީގައި ހުރެގެންނެވެ.\nލޫސީއާއި މަރިޔަމް ވެސް މަރުވެފައިވާ މީހުންނަށް އިހިތިރާމް ކުރުމުގެ ގޮތުން މާ ގިނަ ވާހަކަތަކެއް ދެއްކުމެއްނެތި ނުކުންނާން ހިނގައިގަތެވެ. ދޮރާށިން ނުކުމެފައި ދެ އަންހެންކުދިންވެސް ސިހޭގޮތްވިއެވެ. ޚާއްސަކޮށް ލޫސީ ބިރުން މަރިޔަމްގެ ފަހަތަށް ވަދެ ފިލަން މަސައްކަތްކުރިއެވެ. އޭނަގެ ބޭބެ ދާނިއަލް އާއި ވާހަކަދައްކަން އެހެރީ ކޮން ފިރިހެންކުއްޖެއް ހެއްޔެވެ؟ ބޭބެއާއި އެއްވަރަށް އިސްކޮޅުން ދިގުވެފައި ރަސްދަރިކަލުން އަޅާފަދަ އަގުބޮޑު ހެދުމެއްގައެވެ.\n"ލޫސީ މިތަނަށް އާދެބަލަ..." ދާނިއަލް ގޮވިއެވެ.\n"އޫ.........ކީއްވެ؟ " ލޫސީ ހާސްވެފައި މަރިޔަމްއަށް އިވޭވަރަށް އެހެން ބުނެލާފައި ލަދުރަކި ހިންޏަކާއިއެކު ދާނިއަލްގެ ކުރިމަތީގައި ހުއްޓުނެވެ. އަދަބު އަދާކުރިއެވެ.\n"މިއީ ޝެހެޒާދާ ލަވާން. އައުޒާޒް ކިއްލާގެ ވާހަކަ އަހަމެއްނު. އެތާ ރަސްކަލަކީ އަޅުގަނޑުމެންގެ ބައްޕާފުޅުގެ ދެބެންގެ ދެދަރި ދާރިއަސް. ލަވާންއަކީ ދާރިއަސްގެ ދަރިކަލަކަށްވީމަ އަޅުގަނޑުމެންގެ އާއިލާގެ ބޭފުޅަކަށްވެސް މިވީ......" ދާނިއަލް އޭނަގެ ކޮއްކޮއަށް ލަވާން ތައާރަފުކޮށްދިނެވެ. "ލަވާން. މިއީ އަޅުގަނޑުގެ ކޮއްކޮ ލޫސީ......"\nލަވާން ލޫސީއާއި ސަލާމްކޮށްލަން އަތް ދިއްކޮށްލިއެވެ. ދެއަތްތިލަ ލާމެހުނުއިރު ޒުވާން ދެހިތަށް ތަފާތު އަސަރުތަކެއް ޔަގީނުންވެސް ކޮށްފިއެވެ. ލޫސީގެ މޫނަށް ހުރިހާ ލޭތަކެއް ޖަމާވިއެވެ. އޭނަ އަތްދަމައިގަތްއިރު އަތް ގަނޑުފެންކޮޅަކަށްވެއްޖެއެވެ. ކަންބޮޑުވުމާއެކު ލަދުވެތިގޮތަކަށް އިސްޖަހާލެވިއްޖެއެވެ.\n"އަޅުގަނޑު ވަރަށް އުފާވެއްޖެ ތިބޭފުޅާއާއި ދިމާވީމަ." ލޫސީގެ އަޑުގައި ކުޑަ ކުޑަ ތުރުތުރެއް ހުއްޓެވެ. އޭނަ ލައިގެން ހުރި ފިޔާތޮށިކުލައިގެ ހެދުމުގައިވާ ޖީބަށް އަތް ޖަހައިލިއިރުވެސް ހިތް ތެޅޭ އަޑު އެހެން މީހުންނަށް އިވޭނެކަމުގައި އިހުސާސްކުރެވުނެވެ.\n"އަޅުގަނޑުވެސް....." ލަވާން ހީލިއެވެ.\n"އަޅުގަނޑު އަތުގައި ތިޔަބޭފުޅުންނަށް ދޭނެ ހަދިޔާއެއް ނެތް މިވަގުތަކު ނެތް. އެކަމަކު ދެންމެ ބަގީޗާއިން ބިނދެގެން އައި ފިނިފެންމާތަކެއް މިހިރީ. މިހަދިޔާ ގަބޫލުކުރައްވާނެކަމަށް އުއްމީދުކުރަން.............." ލަވާން އޭނަގެ އަހުގެ އަސްދާނުގޮނޑިމަތީގައި އޮތް މާތައް ނެގިއެވެ. އެންމެ ފުރަތަމަ ލޫސީއަށް ރަތްކުލައިގެ ފިނިފެންމަލެއް ދިއްކޮށްލުމުން ލޫސީ އެމަލުގައި ހިފެހެއްޓިއެވެ. އެއަށްފަހު ލަވާން މަރިޔަމްއާއި ދާނިއަލްއަށްވެސް ފިނިފެންމާ ދިނީ ކީއްވެކަމެއް ލޫސީއަކަށް ނޭގުނެވެ. މަރިޔަމްގެ ދެލޯ އުފަލުން ވިދައިގަތެވެ. އަދަބުވެރިކަމާއެކު ގުދުވަމުން އޭނަ ޝުކުރު އަދާކުރިއެވެ. ލޫސީ އެކަމާއި ހިތްހަމަ ނުޖެހުނެވެ. ކޮންމެވެސް ސަބަބަކާ ހުރެ މަރިޔަމްއަށް ލިބުނު މާ ޖަހައިގަންނަން ހިތް ގޮވިއެވެ. މަރިޔަމްދެކެ ރުޅިއަންނަގޮތްވިއެވެ. މަރިޔަމް އެ މާ ލަވާން އަތުން އަތުލީ ކީއްވެހެއްޔެވެ؟\nމަރިޔަމް ދާނިއަލް ފެންނައިރަށް އެވާހާ ގޮތްތައް މިއަދު ލަވާން ފެނުމުން އޭނައަށް ވީ ބާވައެވެ. ރީތި މީހުން ފެނުނީމަ މިކަހަލަ ގޮތްތައް ހިތަށްވަނީހެއްޔެވެ؟ އޭނައަށް ރީތިމީހުން ފެނިފައިވެއެވެ. އޭނަގެ ބޭބެ ދާނިއަލްއަކީ ހަލަބު ޝަހަރުގައި ނެތްފަދަ ރީތި މާތް މީހެކެވެ. ވީއިރު ލަވާން ފެނުނީމަ އޭނަގެ ހިތް ގޮތްގޮތަށް ތެޅިގަތުމަކީ ކޮންކަހަލަ ކަމެއްހެއްޔެވެ؟ ލޯބީގެ އެއްވެސް ތަޖުރިބާއެއް ނެތް ޅަ ލޫސީގެ ހިތް އުދާސްވެ ހާސްކަމުގެ ތެރެއަށް ގެނބިއްޖެއެވެ. އޭނަ ބޭނުމީ އަވަހަށް އެކަނިވަލާށެވެ. ގަނޑުވަރުގެ ކޮޓަރީގައި ރަޖާތަކުގެ ދަށުގައި ފިލާ އޮންނާށެވެ.\nޝާހްޒާދާ ލަވާންއަކީ ޔޫގަންނާގެ ދެބެންގެ ދެދަރި ދާރިއަސްގެ ދަރިކަލެކެވެ. ދާރިއަސްއަކީ އައުޒާޒު ކިއްލާގެ ރަސްގެފާނެވެ. އެ ރަސްގެފާނުވެސް އެހެން ރޫމީ ރަސްކަލުންފަދައިން ޔޫގަންނާދެކެ އިންތިހާއަށް ބިރުފުޅުގެން ވަޑައިގަންނަވައެވެ. ކޮންމެ އަހަރަކު އޭނަގެ ދަރިކަލުން ލަވާން ނޫނީ ލޫކާ އަގުބޮޑު ހަދިޔާތަކާއިގެން ހަލަބުގެ ކިއްލާއަށް ފޮނުއްވައެވެ. އަންނަ ދަތުރުތަކުގައި ހަލަބުގެ ކިއްލާގައި ދުވަސްގަނޑަކު މަޑުކޮށްލުމަކީ އެބޭފުޅުންގެ އާދައެކެވެ. ނަމަވެސް ރަސްގެފާނުގެ ދަރިކަނބަލުން ލޫސީއާއި ބައްދަލުވެ ވަޑައިގަތުމުގެ ނަސީބު އަދި ކިރިޔާ ލިބުނީއެވެ. އެ ބައްދަލު ކުރެއްވުމުގެ ސަބަބުން ޒުވާން ލަވާންގެ ހިތަށްވެސް އާދަޔާ ޚިލާފު އަސަރުތަކެއް ކޮށްފިއެވެ.\nގަނޑުވަރަށް ދިޔައީއްސުރެން ލަވާން އިނީ ސްތެޗޫއެއްފަދައިން ހިމޭންވެފައެވެ. އޭނައަކީ އެހެންޏާ އަބަދު އުފަލާއި މަޖަލަށް ލޯބިކުރާ ޒުވާނެކެވެ. އެކުވެރިންނާއެކު ސަމާސާތަކާއި ކުޅިވަރުތަކުގައި ބައިވެރިއުޅޭ ލަވާންއަށް މިއަދު ވީގޮތެއް ދެނެވޮޑިގެންވަނީ މާތް ރަސްކަލާނގެއެވެ. އޭނަ ކާހިތެއް ބޯހިތެއްނުވިއެވެ. އެނދުގައި އޮށޯތްގޮތަށް ދެފަރާތަށް ފުރޮޅި ފުރޮޅިވެސް ނިދީގެ ފޮނިކަމެއް ނުލިބުނުތާ ހިތުގައިވެސް ރޯވެފައިވާ ފަދައެވެ.\nމެންދުރުވެފައި ހުއްޓާ ޚާދިމާއެއް ކާނާ ހިފައިގެން އައިސް މޭޒުމަތީ ބެހެއްޓިއެވެ. ހޫނުކަމުން އާވި އަރާ ކާނާގެ އިތުރުން ނާރިގު ސަރުބަތާއި ފޮނި ފަލުދަފަދަ އެއްޗެއްވެސް ހުއްޓެވެ.\n"ސާހިބާ. ފަރިއްކޮޅު ތައްޔާރުވެފައި...."\n"ބަޑުހައި ނުވޭ. ތަށިތައް ނަގާ.." ލަވާން އެންގިއެވެ.\nހަވީރުވާން ކައިރިވެފައި ހުއްޓާ އޭނަގެ އެކުވެރިއެއްކަމަށްވާ ތޫމާ އައިއިރުވެސް ލަވާން އޮތީ ބިއްދޮށަށް އެނބުރިގެން ކަންނޭލުގައި ބައްދާލައިގެންނެވެ. ހެދުނު ބޭރަށް ދިޔަ ހެދުމުގައެވެ. މީހެއްގެ ހިލަންވިހެން ހީވެފައިވެސް އެނބުރި ބަލައިލުމުގެ ޝައުގެއް އޭނަގެ ނެތެވެ.\n"ތޫމާތަ؟ " ލަވާން އެހިއެވެ.\n"ލައްބަ. އަޅުގަނޑު މިއައީ ސާހިބާގެ ހާލު އޮޅުން ފިލުވަން. ހާލު ކިހިނެއްތޯ؟ "\n"ތޫމާ. އަހަރެންގެ ހިތާމަތައް އޮޅުން ފިލުވައިގެން ތޫމާއަށް ކޮށްދެވޭނީ ކޮންކަމެއްތަ؟ " ލަވާން އެހިއެވެ.\n"ސާހިބާއަށް ތިފަދަ ހިތާމައެއް ލިބިވަޑައިގަތީމަ އަޅުގަނޑުގެ ހިތަށްވެސް ތަދުވޭ. އަޅުގަނޑުގެ ފުރާނަ ގުރުބާންކޮށްގެންވެސް ކަމެއް ކޮށްދެވޭތޯ ބަލާދީފާނަން..." ތޫމާ ބުނެލިއެވެ.\n"އަހަންނަށް ހަލަބަށް ނާދެވުނު ނަމައޭ ހިތަށްއަރާ. މިތަނަށް އައުމުން އަހަރެންގެ ހިތް ހަމަޖެހުން ނެތިގެން ހިގައްޖެ......." ލަވާން ފުންނޭވައެއް ދޫކޮށްލަމުން މަގަތަށް އެނބުރި ތޫމާއާއި ހަތަރުކަޅި ހަމަކޮށްލިއެވެ.\n"މިތަނުން ދިމާވީ ކޮންފަދަ ކަމެއްތޯ؟ " ތޫމާ އެހިއެވެ.\n"ބޮޑު ކަންތައް ގަނޑަކާއި ދިމާވީ....."\n"ކިހާވަރެއްގެ ކަމެއްތޯ؟ ސާފުކޮށް ވިދާޅުވެދެއްވީމަ އަޅުގަނޑު ކަހަލަ ގަމާރަކަށް ވިސްނޭނީ..."\n"އަހަރެންގެ ހިތަށް ކޮންމެވެސް ކަހަލަ އުދަގޫތަކެއް ވެއްޖެ..." ލަވާން ބުނެލިއެވެ.\n"ތޫމާއަކަށް ނުވިސްނޭނެ. އަހަންނަށް މިހާރު ލިބޭނެ އެންމެ ބޮޑު އުފަލަކީ މަރުވެ ނެތިގެން ދިޔުން. އެނޫންގޮތަކަށް ހިތުގައި މިވާ އަލިފާން ނިއްވައެއް ނުލެވޭނެ..........." ލަވާން ބުނެލިއެވެ.\n"ސާހިބާ. އަޅުގަނޑުދެކެ ކޯފާ އިސް ނުކުރައްވައިފިއްޔާ އަޅުގަނޑަށް ފެންނަ އެއްޗެއް ދަންނަވާލަފާނަން. ތި ދަންނަވާ ޖަޒުބާތްތަކަށް ކިޔާ އުޅެނީ އިޝްގު. ލޯބި...." ތޫމާ ބުނެލިއެވެ.\n"ތިބުނީ ހަމަ ތެދެއް. އަހަރެން މިވަނީ ރީތި އަންހެންކުއްޖަކަށް އަޅުކަން ކުރާ ދަރަޖައަށް ވެއްޓިފައި. އެރީތިކަމުގެ ކުރިމަތީ ހަނދުވެސް އިސްޖަހަން މަޖުބޫރުވާހާ ފުރިހަމަ. ތޫމާ. އަހަރެން މޮޔަވެދާނެ........." ލަވާން ގެ ޖުމްލައިން ތޫމާ ސިހިފައި ބަލަންފެށިއެވެ.\n"އެހާ ފުރިހަމަ ރީތި އަންހެންކުއްޖަކީ ކާކުތޯ؟ "\n"ރަސްގެފާނު ޔޫގަންނާގެ ދަރިކަނބަލުން ލޫސީ....." ލަވާންގެ ޖުމްލައާއެކު ތޫމާ ގެ މޫނުމަތިން ބިރުވެރިކަން ފެނުނެވެ. ޔޫގަންނާއަކީ ބޮޑާ ރަސްކަލެކެވެ. އެހެން ހުރިހާ ރަސްކަލުން އޭނަގެ ކުރިމަތީގައި ކުޑަކަކޫ ޖަހަން ޖެހޭނެކަމަށް ގަބޫލުކުރާ މީހެކެވެ. ލަވާންގެ ލޯބީގެ ޚަބަރު ރަސްގެފާނުގެ ކަންފަތްޕުޅަށް ފޯރައިފިއްޔާ އެކަމާ ކޯފާވެ ލަވާންއަށް ފުރާނައިން އަތް ދޮވެލަން ޖެހިދާނެއެވެ. ތޫމާ ދަތްދޮޅީގައި އަތް ވިއްދައިލިގޮތަށް ފުން ވިސްނުމެއްގައި އިނެވެ.\n"ތޫމާ ކަލޭ ވިސްނަނީ ކޯންޗެއްތަ؟ " ލަވާން އެއްސެވިއެވެ.\n"ސާހިބާ. ތި ލޯބީގެ ނިމުން އަންނާނެ ގޮތަކާއިމެދު އަޅުގަނޑު މިވިސްނަނީ................."\n"ބޭކާރުކަމެއް. މިލޯބީގެ ނިމުމަކީ މަރުކަން އަހަންނަށް އެނގޭ. އަހަރެންގެ ޚާންދާންގެވެސް ނިމުން. އެކަމަކު އަހަރެންގެ މި މޮޔަހިތް އެ ރީތި އަންހެންކުއްޖާއަށް ފިދާވެއްޖެ. އެންމެ ނަޒަރަކުން އަހަރެންގެ ހިތް އެކުއްޖާއަށް ދެވިއްޖެ. މިކަމުގައި އަހަރެން ކުރާނެ އެއްވެސް ކަމެއްނެތް. ތޫމާ އަހަރެން މަރުވެދާނެ. މިއީ އަހަރެންގެ ހަލާކު......" ލަވާންގެ ރީތި މޫނު އެއްކޮށް މިލާފައިވާތަން ފެނި ތޫމާގެ ދެލޯ ކަރުނުން ތެމުނެވެ. އެކުވެރިޔާއަށް މި ދިމާވި ހާދިސާއިން އަރައިގަނެވޭނެގޮތެއްވެސް ނޭގެއެވެ.\n"މާތް ރަސްކަލާނގެ ތިޔަފަދަ ދެރަ ގޮތެއް މެދުވެރި ނުކުރައްވާނެ... ވިސްނަވަންވާނީ ރަގަޅަށް....."\n"ނޫން ތޫމާ. އަހަންނަށް ލޫސީ ލިބުމަކީ އެކަށީގެންވާކަމެއް ނޫން. އަދި ޔޫގަންނާއަށް މި ލޯބީގެ ވާހަކައިން އަސަރެއް ނުކުރާނެ. ރަސްގެފާނަށް މި ޚަބަރު ލިބިވަޑައިގަތުމުގެ ކުރިން އަހަރެން ފުރާނަ ދުއްވައިލާނަން. އެނޫން ގޮތެއް މަށަކަށް ނެތް........" ލަވާންގެ އަޑުގައިވަނީ ރިހުމެވެ. އޭނަގެ އެކުވެރިޔާ ލޯބީގައި ފުރާނަ ދުއްވައިލާ ހިސާބަށް ގޮސްފިކަން އެނގުމުން ތޫމާ ހާސްކަމާއެކު ދެކޮޅަށް ހިގަންފެށިއެވެ.\n"ސާހިބާ އަދި އެހާ އަވަހަށް މަރުގެ ޚިޔާލު ނުކުރައްވާ. އަދި ގޮތެއް އެބައޮތް....."\n"ތޫމާ ހަމަޖެހިގެން އިށީދޭ. އެއީ ކޮންކަމެއް؟ "ލަވާންގެ ދެލޮލުން އުއްމީދުގެ އަސަރު ފެނިލިއެވެ. ތޫމާ ލަވަންގެ އަރިހުގައި އިށީދެއްޖެއެވެ.\n"އަރަބިން އިސްލާމުންކަމަށް ދައުވާ ކުރަމުން ތަންތަން ފަތަހަ ކުރަމުން ގަންސްރޭންއާއި ހަމަޔަށް އަތުވެއްޖެ............." ތޫމާ ބުނެލިއެވެ.\n"އާނ އަރަބިން ގަންސްރޭން ފަތަހަކުރިކަމީ އަހަންނަށްވެސް އިވިފައިވާ ޚަބަރެއް......." ލަވާން ބުނެލިއެވެ.\n"އެމީހުން ހަލަބަށް ހަމަލާދޭން އެބައުޅޭ.." ތޫމާ ބުނެލިއެވެ.\n"ހަދަ ބިރުވެރި ޚަބަރެކޭ" ލަވާންގެ މޫނު ކަންބޮޑުވުމުގެ އަސަރު ފެނިލިއެވެ.\n"ސާހިބާ. އަރަބިންނަކީ ތެދުވެރި ދީންވެރި ބަޔެއް. ވައުދަށް ކަމޭ ހިތާ. ޖެހިލުން ކުޑަ ބަޔެއް.........." ތޫމާ ވާހަކަދައްކަމުން ދިޔައިރު އޭނަގެ މޫނަށް ބަލަން ލަވާން އިނީ ހައިރާންވެފައެވެ.\n"ތިގޮތަށް އަރަބީންގެ ވާހަކަ ދެއްކުމުގެ މާނައަކީ ކޮބާ؟" ލަވާން ހިތްހަމަނުޖެހިފައިވާ ރާގަކަށް އަހައިލިއެވެ. ތޫމާގެ ވާހަކަ ދަނީ ކޮން ދިމާލަކަށް ކަން އޭނަގެ ސިކުނޑިއަށް ފަހުމްވެއްޖެއެވެ. އެއީ ރަގަޅު ވިސްނުމެއް ނޫނެވެ.\n"ސަބަބަކީ އަރަބިންނާއި ބައިވެރިވެގެން ސާހިބާގެ ހިތްޕުޅުގައިވާ ލޯބި ހާސިލުކުރަން ފަސޭހަވެދާނެތީ. އެމީހުންނާއި ސުލްހަވުމަށްފަހު އެމީހުން ސާހިބާއަށް ލޫސީ ހާސިލުކުރަން އެހީވެދީފާނެ. ޔޫގަންނާ ދުވަހަކުވެސް އަރަބިންނާއި ސުލްހަނުވާނެކަން އަޅުގަނޑަށް އިރުފަދައިން އެބަ އެނގޭ. ވީމަ އެމީހުންގެ އަތްދަށުން ޔޫގަންނާ ނިމިގެން ހިނގައިދާނެ. ވީމަ މިއަށްވުރެ ރަގަޅު އެހެން ޚިޔާލެއް އަޅުގަނޑަކަށް ނުފެނޭ...." ތޫމާގެ ވާހަކައިން ލަވާންގެ މޫނުމަތި ރަތްވެގެން ދިޔުމާއެކު ކުއްލިއަކަށް ދާނުން ތެދުވެއްޖެއެވެ.\n"ތޫމާ ކަލެއަކީ އަހަރެންގެ ގާތް އެކުވެރިޔާ ކަމުގައި ނުވީނަމަ މިއޮތް ޚަންޖަރުން ކަލޭ ގަތުލުކޮށްލަން ފަހެއް ނުޖެހޭނަން. އަހަރެން މިއީ އަހަރެންގެ ދީނަށް ފަހަރެއްގައިވެސް ޣައްދާރުވާނެ މީހެއްނޫން. އަހަރެން ނިމިގެން ދާނީ އަހަރެންގެ މިހިރަ މާތް އީސާއީ ދީންމަތީގައި.....އިތުރަށް ވާހަކަ ނުދައްކާ މިވަގުތު ކަލޭ މިތަނުން ދޭ. އަހަރެން ބޭނުމީ އެކަނިވެރިކަން..." ލަވާން ދަތްކުނޑި ވިކާލައިގެން ހުރެ ވާހަކަދެއްކިއެވެ. ހަގީގަތުގައިވެސް އޭނަ ހުރީ ގަދަޔަށް ރުޅިއައިސް މޫނުމަތި ރަތްވެފައެވެ. ހިތުގެ އިހުސާސްތަކަށް ކުރި ހޯދަން އުޅުނަސް އޭނައަށް އޭނަގެ ދީން ވިއްކައެއް ނުލެވޭނެއެވެ. އިސްލާމުންނާއި އެއް ގަލަކަށް ނޭރޭނެއެވެ.\nމަރިޔަމް ލޫސީގެ ކޮޓަރިއަށް ވަނީ ބައްތިތައް ދިއްލައިލުމަށެވެ. އޭރުވެސް ލޫސީ އެނދުގައި އޮށޯވެލައިގެން ރަތް ފިނިފެންމަލުގެ ފިޔަތަކާއި ކުޅެން އޮތެވެ. މޫނު މިލާފައިވާވަރުން އެތައް ދުވަހަކު ބަލިވެއުޅޭ ކުއްޖެއްފަދައެވެ. ބައްތީގެ ފަނޑު ހުޅުކޮޅު އެ ދޮންދޮން މޫނަށް އެޅުމުން ކުރިއަށްވުރެ މޫނު އުޖާލާކޮށް ދައްކަންފެށިއެވެ. މަރިޔަމް އިށީދެލީ ދޫލަމަތީގައެވެ.\n"ލޫސީ އަދިވެސް ފަރިއްކޮޅު އެހެރީ...."\n"ކަލޭ ގޮސް ކާލާ. ނޫނީ ކުއްތާތަކަށް ކާންދީ....." ލޫސީގެ ނަޒަރު ހުއްޓިފައިވަނީ ފިނިފެންމަލަށެވެ.\n"ކުއްލިއަކަށް ކަމަނާއަށް މިފަދަ ބޮޑު ބަދަލެއް އައީ ކިހިނެއްތޯ؟ އަޅުގަނޑުގާތު ވިދާޅުވެދެއްވާ............" މަރިޔަމް އެހިއެވެ.\nލޫސީ ބުނާނީ ކީކޭހެއްޔެވެ؟ އޭނައަށް ވެގެން އުޅޭގޮތެއް ޚުދު އޭނައަކަށްވެސް ނޭގެއެވެ. އޭނަ އުޅެބޮޑުވީ ރަސްކަމުގެ ކޮއިލުގައި އިއްޒަތުގައެވެ. ރަސްދަރިކަނބަލަކަށް ވުމުން ލިބެންޖެހޭ ހުރިހާ ނިއުމަތެއް އޭނައަށް ލިބިފައިވިއެވެ. ނަމަވެސް މިހާރު ހިތްއެދެނީ އަބަދުވެސް ތަންމަތީގައި އޮތުމަށެވެ. ކާހިތެއް ބޯހިތެއް ނުވެއެވެ. ހަމައެކަނި ވިސްނެނީ ލަވާންއާއި މެދުގައެވެ. ލަވާންގެ ހަދިޔާއާއިމެދުގައެވެ.\n(މިއީ އިސްލާމީ މުޖާހިދުން ހަލަބް އަދި އައުޒާޒް ކިއްލާ ފަތަހު ކުރިގޮތާއި އަދި ރޫމީންގެ ޝާހީ އާއިލާގެ ބޭފުޅުންގެ ލޯބި އަސްލަކަށް ހިމަނައިގެން ލިޔެފައިވާ އިސްލާމީ ތާރީޚުގެ ފޮތްތަކަކުން ނަކަލުކޮށްފައިވާ ވާހަކައެކެވެ.)


Mi ee maskayi huttaalai ufaa kuranvee vagutheh noon: Ameen\nކޮވިޑް-19 އާއި ގުޅިގެން އަންނަ ކްރިޓިކަލް ހާލަތްތަކަށް ތައްޔާރުވުމަށް އައިޖީއެމްއެޗުން މިއަދު ފެށި ވޯކްޝޮޕް ޝަރަފްވެރި ކޮށްދެއްވާ މިނިސްޓަރު އަމީން ވާހަކަފުޅު ދައްކަވަނީ -- އަވަސް ފޮޓޯ: އަހުމަދުު އަޝްހާދު\nމި ވަގުތަކީ ރާއްޖެއަށް ކޮވިޑް-19 ފެތުރިގެންދިޔަ މުއްދަތުގެ ތެރޭގައި ބައްޔާ ދެކޮޅަށް ހޯދުނު ކާމިޔާބީ އާއި ހޯދިފައިވާ ކުރިއެރުންތައް ނިންމާލައި އުފާފާޅު ކުރަންވީ ވަގުތު ނޫން ކަމަށް ހެލްތު މިނިސްޓަރު އަބްދުﷲ އަމީން ވިދާޅުވެއްޖެ އެވެ.\nއަމީން މިހެން ވިދާޅުވީ ކޮވިޑް-19 އާއި ގުޅިގެން އަންނަ ކްރިޓިކަލް ހާލަތަށް ތައްޔާރުވުމަށް އައިޖީއެމްއެޗުން މިއަދު ފެށި ވޯކްޝޮޕެއް ޝަރަފުވެރި ކޮށްދެއްވާ ވާހަކަފުޅު ދައްކަވަމުނެވެ.\nމިނިސްޓަރު ވިދާޅުވީ ކުރިއަށް އޮތީ ފަސޭހަ ދުވަސްތަކެއް ނޫން ކަމަށެވެ. އަދި މިވަގުތަކީ މިހާތަނަށް މި ބަލީގައި ރާއްޖެއިން ހޯދި ކާމިޔާބީ ފާހަގަކޮށް އުފާ ފާޅުކުރަންވީ ވަގުތެއް ވެސް ނޫން ކަމަށެވެ.\nއަދި ވިދާޅުވީ ރާއްޖެއިން މިހާތަނަށް އަޅާފައިވާ ހަރުދަނާ ފިޔަވަޅުތަކުގެ ސަބަބުން ކޮރޯނާ ވައިރަސް ފެތުރުމުގެ ސުޕީޑް ލަސްވި ކަމުގައި ވިޔަސް މިހާ ހިސާބުން މަސައްކަތް ނިންމާލައި ދެއަތް އުރާ ލައިގެން ނުތިބެވޭނެ ކަމަށެވެ.\nރާއްޖެ ވަށައިގެންވާ ގައުމުތަކާއި އެހެން ބައްރުތަކުގައި ކޮރޯނާގެ ނުރައްކާތެރިކަން އިންތިހާއަށް ބޮޑުވަމުންދާއިރު ރާއްޖެއަށް ހުރި ގޮންޖެހުންތައް ކުޑަވެގެން ނުދާނެ ކަމަށާއި ނަމަވެސް ގުދުރަތީ ގޮތުން ރާއްޖެ އުފެދިފަ އޮތް ގޮތުންނާއި، ރާއްޖޭގެ ރަށްތަކާއި ރިސޯޓުތަކަށް ސަރުކާރުން އަޅާފައިވާ ފިޔަވަޅުތަކުގެ ސަބަބުން ހާލަތު ރަނގަޅު ކަމަށް ފެންނަނީ ކަމަށް ވެސް މިނިސްޓަރު ވިދާޅުވި އެވެ.\n"ސަރުކާރުން އަޅަމުންދާ ފިޔަވަޅުތަކުގެ ތެރޭގައި ވަރަށް އުދަނގޫ ފިޔަވަޅުތަކެއް އެބަހުރި. ދުނިޔޭގެ އެއްވެސް ގައުމެއްގަ މިހާތަނަށް އަޅަފައި ނުވާ ފިޔަވަޅުތަކެއް އަޅާފައި އެބަހުއްޓޭ ބުނުމަކުން ވެސް ދޮގަކަށް ނުވާނެ. އަޅުގަނޑުމެން ދުރާލާ ރަށްރަށަށް ދަތުރުކުރުން މަޑުޖައްސާލުމާ ރިސޯޓުތަކުން އެއްރަށުން އަނެއް ރަށަށް ދިއުން އަދި މާލެއަށް އައުން މަޑުޖައްސާލުމާއި އަދި ހޮޓާ ރެސްޓޯރަންޓްތައް ބަންދުކުރުމާއި އަދި އެނޫން ވެސް މީހުން އެއްވެ އުޅޭ ވަރަށް ގިނަ ހަރަކާތްތަށް މިވަނީ ހުއްޓުވާފައި،" އަމީން ވިދާޅުވި އެވެ. "އޭގެ ސަބަބުން އަޅުގަނޑުމެންނަށް ފަރުދީ ގޮތުން ހުރި އުދަނގޫތަކަކާއި މުޖުތަމައެއްގެ ގޮތުގަ މަސައްކަތް ކުރުމަށް ވަރަށް އުދަނގޫވޭ. ނަމަވެސް މިކަމުގައި ރައްޔިތުންގެ ކެތްތެރިކަމާއި ރާއްޖޭގެ ހުރިހާ ރަށަކުން ދޭ އެއްބާރުލުން އެއީ ރާއްޖޭގެ ތާރީހުގައި ވެސް ފާހަގަކޮށްލަންޖެހޭ ކަމެއް،"\nއަމީން ވިދާޅުވީ 14 ދުވަސް ވަނަދެން ގޭގައި ތިބުމަކީ ފަސޭހަ ކަމެއް ނޫން ކަމަށާއި ނަމަވެސް އެއީ މިވަގުތަށް ކޮންމެހެން ކުރަންޖެހޭ ކަމެއް ކަމަށެވެ.\nކޮވިޑް-19 އާއި ގުޅިގެން އަންނަ ކްރިޓިކަލް ހާލަތްތަކަށް ތައްޔާރުވުމަށް އައިޖީއެމްއެޗުން މިއަދު ފެށި ދެ ހަފްތާގެ ވޯކްޝޮޕް ފެށުމުގެ ރަސްމިއްޔާތު -- އަވަސް ފޮޓޯ: އަހްމަދު އަޝްހާދު\nބަލީގެ ނުރައްކާތެރިކަން އެންމެ ބޮޑީ އުމުރުން ދުވަސްވީ މީހުންނަށް ކަން ފާހަގަކުރައްވާ މިނިސްޓަރު ވަނީ އުމުރުން ދުވަސްވީ މީހުންގެ ރައްކާތެރި ކަމަށް އަޅައިލަން އާއިލާތަކަށް އިލްތިމާސް ކުރައްވާފަ އެވެ.\nމީގެ އިތުރުން ކޮވިޑް-19 ރާއްޖެއަށް އައި ހިސާބުން ފެށިގެން ޑޮކްޓަރުންނާއި ނަރުހުން ކުރަމުންދާ ބުރަ މަސައްކަތްތަކާއި ސިއްހީ ދާއިރާއިގެ ލީޑާޝިޕަކީ ވަރަށް މަތީ ނަމޫނާއެއް ކަމަށް ވެސް މިނިސްޓަރު ވިދާޅުވި އެވެ.\nޑަބްލިއުއެޗްއޯ އިން ރާއްޖެ އަށް ކަނޑައަޅާފައި ހުންނަވާ ސަފީރު ޑރ. އަރުން މާތުރް -- އަވަސް ފޮޓޯ: އަހްމަދު އަޝްހާދު\nމިއަދު ފެށި ވޯކްޝޮޕްގައި ވާހަކަފުޅު ދައްކަވަމުން ޑަބްލިއުއެޗްއޯއިން ރާއްޖެއަށް ކަނޑައަޅާފައި ހުންނަވާ ސަފީރު ޑރ. އަރުން މާތުރް ވިދާޅުވީ ރާއްޖޭގައި ކޮވިޑް-19 އިން ރައްކާތެރިވުމަށް ދުރާލާ އަޅާފައިވާ ފިޔަވަޅުތަކަކީ އެހެން ގައުމަކުން މިހާތަނަށް ކޮށްފައިވާ ކަންކަން ނޫން ކަމަށެވެ. އަދި މި ބަލި ރާއްޖޭގައި ހަލުއި ކަމާއެކު ފެތުރިގެން ނުދިޔައީ މި ހަރުދަނާ ފިޔަވަޅުތަކުގެ ސަބަބުން ކަމަށް ވިދާޅުވި އެވެ.\nދެހަފްތާގެ މުއްދަތަށް ކުރިއަށް ގެންދާ ވޯކްޝޮޕްގައި ކޮވިޑް-19 ޖެހިފައިވާ މީހުންނަށް ފަރުވާދިނުމުގައި އެކަމުގައި ހަރަކާތްތެރިވާ ޑޮކްޓަރުންނާއި ނަރުުހުން އެންމެ ފުރަތަމަ ދުވަހުން ފެށިގެން ބަލި ޖެހިފައިވާ މީހާ ރަނގަޅުވުމާ ހަމަޔަށް އަމަލު ކުރަންވީ ގޮތް ކިޔައިދޭނެ އެވެ.\nއައިޖީއެމްއެޗް ހެލްތް މިނިސްޓަރު އަބްދުﷲ އަމީން ކޮރޯނާ ވައިރަސް + އެޗްޕީއޭ ކޮވިޑް-19 ކޮވިޑް-19 އިގެ ބަލާއާފާތް\nކޮވިޑަށް ފަރުވާ ދޭނެ ގައިޑްްލައިނެއް ނެރެފި


Dhimaavaa Konmeh Udhuvaanakun Gaumu Salaamai Kuranee Sifainaa Fuluhun - Adhurey - Vaguthu\nދިމާވާ ކޮންމެ އުދުވާނަކުން ގައުމު ސަލާމަތް ކުރަނީ ސިފައިނާއި ފުލުހުން - އަދުރޭ\nދިމާވާ ކޮންމެ އުދުވާނަކުން ގައުމު ސަލާމަތް ކުރަނީ ސިފައިންނާއި ފުލުހުން ކަމަށް ޕީޕީއެމްގެ ނައިބު ރައީސް އަދި ފޮނަދޫ ދާއިރާގެ މެންބަރު އަބްދުއްރަހީމް އަބްދުﷲ ވިދާޅުވެއްޖެއެވެ.\nމިރޭ ސަރުކާރަށް ތާއީދު ކުރާ ގދ. ތިނަދޫ ރައްޔިތުން އިސްނަގައިގެން "ރުމާލު 2" ޖަގަހައިގައި ބޭއްވި ޖަލްސާގައި ވާހަކަ ދައްކަވަމުން ޕީޕީއެމްގެ ނައިބު ރައީސް އަދި ފޮނަދޫ ދާއިރާގެ މެންބަރު އަބްދުއްރަހީމް އަބްދުﷲ ވިދާޅުވީ 1 ފެބްރުއަރީގައި ގައުމަށް ގެންނަން އުޅުނީ ބަޢާވާތެއްކަމަށާއި އެއީ އުދުވާނެއް ކަމަށެވެ.\n"1 ފެބްރުއަރީގައި ގައުމަށް ގެންނަން އުޅުނީ ބަޢާވާތެއް. އެއީ އުދުވާނެއް. އަޅުގަނޑުމެންނަށް ފެނިގެން ގޮސްފައިވަނީ ގައުމަށް އަންނަ ކޮންމެ މިފަދަ އުދުވާނަކުން ގައުމު ސަލާމަތް ކުރަނީ ދިވެހި ގައުމު ދިމާވާ ކޮންމެ އުދުވާނަކުން ސަލާމަތް ކުރާ ސިފައިނާއި ފުލުހުން،" އަދުރޭ ވިދާޅުވިއެވެ.\nއަދުރޭ ވަނީ ގައުމު ދިފާއު ކުރެއްވުމަށް ސަލާމަތީ ބާރުތަކުން ކުރައްވަމުންގެންދަވާ މައްސަކަތަށް ޝުކުރު އަދާކޮއްފައެވެ. ޖަލްސާގައި ވާހަކަ ދައްކަވަމުން އަދުރޭ ވިދާޅުވީ ކުއްލި ނުރައްކަލުގެ ހާލަތު މިއަދު މިވަނީ އުވާލާފައި ކަމަށެވެ.\n"ކުއްލި ހާލަތެއް އޮވެއްގެން އަޅުގަނޑުމެންގެ ތެރޭގައި އިދިކޮޅު ފަރާތް ތަކުން ރެއާއި ދުވާލު ނުނިދިގެން ހަޅޭފަޅޭއް ލަވަމުން ގެންދިޔަ ކުއްލި ހާލަތު މިވަނީ އުވާލާފަ, އެކަމަކު ދިވެހި ރައްޔިތުންނަށް މިވޭތުވެގެން ދިޔަ 50 ހަކަށް ދުވަސް ތެރޭގައި ރާއްޖޭގައި ކުއްލި ހާލަތު އޮވެގެން އުދަގޫވި އެއްވެސް ކަމެއް ނެތް،" އަދުރޭ ވިދާޅުވިއެވެ.\nކުއްލި ނުރައްކަލުގެ ހާލަތު ރައީސުލްޖުމްހޫރިއްޔާ އުވާލާފައިވާ ކަން ސަރުކާރުން ހާމަކުރެއްވީ މިއަދު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމެއްގަ އެވެ.\nކުއްލި ނުރައްކަލުގެ ހާލަތު މިދިޔަ މަހުގެ ފަސްވަނަ ދުވަހު ސަރުކާރުން އެންމެ ފުރަތަމަ އިއުލާންކުރީ 15 ދުވަހަށެވެ. ނަމަވެސް އެ މުއްދަތު ހަމަވުމަށް ކުޑަތަންވެފައި ވަނިކޮށް ކުއްލި ނުރައްކަލުގެ ހާލަތު އިތުރު 30 ދުވަހަށް އިތުރުކުރީ މިދިޔަ މަހުގެ 20 ވަނަ ދުވަހު އެވެ.\nމާޗް 22, 2018 22:46\nއިންޑިއާ މީ ކަނޑުކޮހެއްތޭ ތަމެން ދައްކަގަ ގަމާރާ ސްޕްރީމް ކޯޓުން ފެބްރުއަރީ މަހު 1 ވަނަ ދުވަހު ނެރުނު އަމުރު ވަނީ ބާތިލް ކޮށްފައޭ ގަމާރުން ތަކާ ދެން ރިޗަރޑް ބްރެންސަނޭ އަތުން ކަޓް ނަގަ ނަގައިގެން އިންޑިއާގެ ފޮރިންގް މިނިސްޓްރީ ތެރޭ އުޅޭ ކޮރަޕްޓް ބަޔަކު ފަޑުއްކަ ބަޔާން ތައް ނެރެގެން ކެނެރީގެ ނަޝީދު ވެރިކަމަށް ގެންނަން އެމެން ކުރާ މަސައްކަތުން ކެނެރީގެ ނަޝީދަށް މިރާއްޖޭގެ ވެރިކަން ލިބިއްޖެނަމަ އޭނާ ހާއަލިފު އަދި ހާދާލު އެއްކޮށް އިންޑިއާ އަށް ހިބައިން ދޭން އެއްބަސްވާނެ ކަމަށް މަމެންގެ ބެކް އޮފް މައިންޑް ބުނަނީ. ހެޔޮ ނުވާނެ ސަރުކާރުން އިންޑިއާ މީހުންނަށް ރިސޯޓް ތަކުން ވާރކް ވިސާ ދިނުން ހުއްޓާލަން ވެއްޖެ ނޫންތޭ އިންޑިއާ އަށް އަދަބު ދިނުމުގެ ގޮތުން. އެއިރުން އިންޑިއާ ސައިޒުން ކެނޑިގެން އަންނާނެ ކަން މަމެންނަށް ޔަގީންވެ ކަށަވަރެވެ. އިންޑިއާ އަށް ނޫން ތައިލެންޑަށް ދެން ބޭހަށް ދާންވީ.\nމާޗް 22, 2018 22:51\nއިންތިހާބުގެ ކުރިން ވެސް ގާނޫނުގެ ބާރު ފުރިހަމަ އަށް ހިނގުން މުހިއްމު ކަމަށް އިންޑިއާ ބުނާއިރު އިންޑިއާ އެކަކަށް ވެސް މިގައުމުގެ ރިޔާސީ އިންތިޚާބުގައި ވޯޓް ލެވޭތޭ ނޫން ނުލެވޭދޯ. އިންޑިއާ ތިޔާއީ މަމެންގެ ނޯކަރުން ނޫންތޭ ހާދަ ބޮޑަށް ފުއްޕާނެ ކަމަށް ހީކޮށްތޭ ތިޔާ އުޅެނީ. ކެނެރީގެ ނަޝީދަށް ވެރިކަން ލިބިއްޖެނަމަ އިންޑިއާގެ ކިތައް ކޮރަޕްޓް ކުންފުނި ތަކަށް ކިތައް ފަޅު ރަށްތޭ ހިލޭ ދޭން އެއްބަސް ވެފައިވަނީ. އަނެއްކާ ނާދީ ގޯތި 1000 އަހަރަށް ހިލޭ ދޭން އެއްބަސްވީތޭ. އިންޑިއާ މަހަށް ދާން ޖެހޭނީ މިގައުމަކު މިހާރު ނޯންނާނެ ސްޕްރީމް ކޯޓުން ކޮށްފައިވާ އަމުރެއް ފެބްރުއަރީ އެކެއްގެ. އެއަމުރު ވަނީ ސްޕްރީމް ކޯޓުން ބާތިލް ކޮށްފައޭ ދެން ތަމެން އިންޑިއާ އެއްޗެހި ތައް މަހަށް ދޭބަލަ. މަަހަށް މަހަށް މަހަށް ދޭބަލަ.\nމާޗް 22, 2018 22:57\nކޮން ފެބް އެކެއްގެ އަމުރެއްތޭ ކަނޑުކޮހުންތަކާ ތަންފީޒު ކުރަންވެފައި އޮތީ އެއީ މިހާރު ސްޕްރީމް ކޯޓުން ބާތިލް ކޮށްފައިވާ އެއްޗެކޭ ރާއްޖޭގެ ފޮރިންގް މިނިސްޓްރީ ވެސް ދެން ހާދަ ރަނޑޭ ޓިޓް ފޯރ ޓެޓް އިންޑިއާ އަށް ހަދާލަބަލަ ރައްދު ދީ އެއިރުން އިންޑިއާ ސައިޒުން ކެނޑިގެން ދާނެއޭ. އިންޑިއާ ފެބް އެކެއްގެ އަމުރު ލައިގެން ދަނޑި ދަމާ ބަލަ ރަންރީނދޫ ބޮޑޭ އާއި އެކު ދަނޑިދަމާ ބަލަ އިންޑިއާ ދަމާ ދަމާ ދަމާ ދަމާ.\nމާޗް 22, 2018 23:18\nމަށަށް ފެންނަނީ އެކަން ފާހަގަ ކުރުމަށްޓަކާ އަދުރޭ އިތުރު ދެ ފްލެޓް ގަންނަން.\nމާޗް 22, 2018 23:19\nއިންޑިއާ ހަމަ ހޭރި ހޭރި ތިބެން ޖެހޭނީ މިރާއްޖެ އަކު ނޯންނާނެއޭ މިހާރު ފެބްރުއަރީ އެކެއްގައި ސްޕްރީމް ކޯޓުން ނެރުނު އަމުރެއް ތަންފީޒް ކުރަން ޖެހޭނެ. އިންޑިއާ އަދި ތިޔާ އުޅެނީ މާ ބޮޑަށް ފަހަތުގައޭ އެކޮއި މެންނޭ އެހެންތާ ވާނީ ތަމެން އިންޑިއާ އަކީ އެއީ ދުނިޔޭގެ ރޭޕް ކެޕިޓަލް އަދި އެސިޑް އެޓޭކް މީހުންނަށް ދިނުމުގައި ވެސް ވޯލްޑް ރިކޯރޑް އޭ. އިންޑިއާ ބުނާ ގޮތަށް މަމެން ޕިންކީން ނަހަދާނަމޭ މަމެން ގަބޫލުކުރާ ގޮތުގައި އިންޑިއާ އަކީ އެއީ މަމެންގެ ނޯކަރުންނޭ މަމެންގެ ދަށުގައިއޭ އިންޑިއާ އޮންނަން ޖެހޭނީ. އިންޑިއާ އަށް ރަނގަޅަށް ބޯންދޭންވީއޭ ރާއްޖޭގެ ފޮރިންގް މިނިސްޓްރީން އެއް ފަހަރު ވެސް އިންޑިއާއަށް ބޯން ދީފިނަމަ ދެން އިންޑިއާ މައިތިރި ވާނެއޭ. އިންޑިއާ އަށް ބޯން ނުދޭތީއޭ އިންޑިއާ މައިތިރި ނުވެގެން އުޅެނީ. މަމެން ނާއި އެކު ސިންގަޕޯރގައި އިންޑިއާ މީހަކު މީޓިންގް ގައި ހުރެ މާ ބޮޑަށް ފެލެން ފެށުމުން މަމެން އޭނާ އަށްވުރެން ބާރަށް ވާހަކަ ދައްކަން ފެށުމުން އޭނާ ސައިވީއޭ. ދެން އެމެން ކިޔަން ފެށީ ސަރު ސަރު.\nމާޗް 22, 2018 23:31\nއިންޑިއާ އަށް އަދި ތިޔާ އުޅެނީ ކުޑާ ކޮށް ސައިޒު އޮޅިގެންނޭ މިރާއްޖެ އަކު ނޯންނާނެއޭ މިހާރު ފެބް އެކެއްގައި ސްޕްރީމް ކޯޓުން ނެރުނު އަމުރެއް އެއަމުރު ވަނީ ސްޕްރީމް ކޯޓުން ބާތިލް ކޮށްފައޭ ދެން އެކަން އެނިމުނީއޭ. ސްޕްރީމް ކޯޓުގެ ހުކުމް އަކުން ވާނީ ސާފު ކޮށްދީފައޭ ސްޕްރީމް ކޯޓުން ނިންމާ ނިންމުމަކީ އެއީ އަގްލަބިއްޔަތުން ނިންމާ ނިންމުން ކަމަށް އެގޮތުން5ފަނޑިޔާރުން ތިބޭ ތަނުން ތިން ފަނޑިޔާރުންގެ ހާޒިރު ގައި ނެރޭ ހުކުމް ތަކާއި އަމުރު ތައް އެވާނީ ސައްހަ އަމުރު ތަކަށޭ. ތަމެން ރަންރީނދޫ ޓްވިޓަރޭ މެން އަދި ތިޔާ އުޅެނީ ގާނޫނީ ގޮތުން ވަރަށް ފަހަތުގައޭ ތަމެން އަދި ޖެހޭނީ އަލިފު ބާ ޖަހަންއޭ މިކަމުގައި ތަމެން ދެން މަހަށް ދޭބަލަ މަހަށް މަހަށް މަހަށް ދޭބަލަ.\nމާޗް 22, 2018 23:35\nއިންޑިއާ އިން ބަޔާން ތައް ނެރެލަ ނެރެލާ ތިބެން ޖެހޭނީ ތަމެންނަށް ކުރެވޭނެ ކުރާނެ އެއް ކަމެއް ވެސް ނޯންނާނެއޭ މީމަމެންގެ ވެރިކަން އަދި މީ މަމެންގެ ގައުމު ދޯ. މަމެން ބޭނުން ގޮތެއް ހަދާލާނީ. އިންޑިއާ މަހަށް ދޭބަލަ މަހަށް މަހަށް މަހަށް ދޭބަލަ\nމާޗް 22, 2018 23:40\nގޯހެއް އެބައުޅޭހެން ހީވޭ. ތިވަރަކަށް ސިފައިންނާ ފުލުހުންނަށް ތަޢުރީފު ކުރަނީ ކޮންމެވެސް ކަމެއް އުޅޭތީ...\nމާޗް 22, 2018 23:41\nއިންތިހާބުގެ ކުރިން ވެސް ގާނޫނުގެ ބާރު ފުރިހަމަ އަށް ހިނގުން މުހިއްމު ކަމަށް އިންޑިއާ އިން ކަނޑުކޮސް ގޮވި ނަމަވެސް މަމެން އިންޑިއާ އިން ބުނާ ގޮތެއް ނަހަދާނަމޭ. ހާއު. މޭބީ ވީއާރ ގްރޭޓަރ ދެން އިންޑިއާ ހާއު ހާއު އިންޑިއާ އަކީ މިހާތަނަށް އެމެން ކުރި ހަނގުރާމަ އަކުން ވެސް މޮޅުވި ބަޔެއް ނޫނޭ ކުޅަދާނަ އެއް ނޫނޭ އެމެންނަށް ކަޝްމީރު މުޖާހިދުންނާއި އެކު ކުރާ ހަނގުރާމަ އިން ވެސް މޮޅުވާން އިންޑިއާ ގައި އޮތީ ކޮރަޕްޝަން އާއި ރޭޕް ކޭސް ތަކުންނޭ ފުރިފައޭ ގެރިމަސް ކޮޅެއް ކާލާ މީހަކު މަރާލަނީއޭ އެހާ ބޮޑެތި ގަމާރުންނޭ އިންޑިއާ ގައި އުޅެނީ އެއީ ބުދަށް އަޅުކަން ކުރުމުގައި ހައްދު ފަހަނައަޅާ ފައިވާ ބަޔެކޭ އިންޑިއާ މީހުންނަކީ ހެޔޮ ނުވާނެއޭ އިންޑިއާ މީހުން ބުނާ ގޮތަށް ހަދަން. ވަން ޓޫ ތްރީ ފޯރ އިންޑިއާ ބުނާ ގޮތަށް މަމެން ނަހަދާނަމޭ މަމެން ޕިންކީންނޭ މިހާރު އެމެން އެމްޑީޕީގެ މައްޗަށް ކުރި ހޯދީ ޖޭޕީ އަކީ އެއީ ބަޔެއް ނޫނޭ އެއީ ޕްރޮޕެގެންޑާ ފަތުރާ ބަޔެކޭ އެޕާރޓީ ގައި ނުތިބޭނެއޭ 200 މީހުން ވެސް މިހާރު.\nމާޗް 22, 2018 23:58\nތިނަދޫ އަށް މަމެން ޕިންކީންގެ ސަރުކާރުން ކުރި ޚަރަދު ކުރި އެއްވެސް ސަރުކާރެއް ނޯންނާނެއޭ ކަން މިހެން ހުރުމުން ތިނަދޫ ގައި ތިބި އެމްޑީޕީ މެމްބަރުން ތައް މިހާރު ބަދަލުވާންވީއޭ ޕީޕީއެމް އަށް އެއިރުން ހުންނާނީ ރަނގަޅަށޭ. އޯއް ޔޭއް. ދަ މޫންލައިޓް ލިންގަރސް އޮން އިޓްސް ފޯރ އެވްރީވަން ދަ ސްޓަރސް ޝައިން ސޯ ބްރައިޓް ދެއަރ އިޒް މެޖިކް އިން ޕިންކީސް ވެރިކަން ދޯ އޯ ޕިންކީންގެ ވެރިކަން ޕިންކީންގެ ވެރިކަން އޯއް އޯއް ޕިންކީންގެ ވެރިކަން އޭ އޯއް ޔޭއް މަމެން ޕިންކީން ނަކީ މިހާރު ސަލްޓަންސް އިންނޭ މިރާއްޖޭގެ ސިޔާސީ މައިދާނުގައި އޯއް ޔޭއް.\nމާޗް 23, 2018 00:06\nތިނަދޫ އެމްޑީޕީ ސަޕޯޓަރުންނަށް ނިހާން ޗެލެންޖް ކުރައްވައިފި ނަމަ އެއީ އަދި ނިހާނު މެންގެ ކިބައިން ރަނޑު ކަން ފިލާ ފިރިހެންވަންތަ ކަން އަންނަނީއޭ ކޮންމެހެން ނުޖެހޭނެއޭ ރަނޑު ސްޓައިލަށް ޕީޕީއެމް ޕޯރޑިއަމް ތަކުގައި ވާހަކަ ދައްކަން ޕޯރޑިއަމް ތަކުގައި އަތް ޖަހަ ޖަހާ ޕޯރޑިއަމް ގަނޑު ވެސް ފުނޑައިގެން ދާވަރަށް ފިރިހެން ވަންތަ ސްޓައިލަށޭ ޕީޕީއެމްގެ ސިޔާސީ ޕޯރޑިއަމް ތަކުގައި ވާހަކަ ދައްކަން ޖެހޭނީ. މީ ޕޮޮލިޓިކަލް ސައެންސޭ މަމެން މިކުޅެނީ އެގޮތުން ސިޔާސީ ޕޯރޑިއަމް ތަކުގައި ޕްރައިމަރީ ސްޓޭޖް ގައި އުޅޭއިރު ޖެހޭނީ ވަރަށް ފިރިހެން ވަންތަ އުސޫލުން ލާރޖް ކޮށް ޖައްސަން އޭ އެއިރުން އަންނާނެ އެމްޑީޕީގެ މެމްބަރުން ތައް އުފުރިގެން. ތިނަދޫ އެއްޗެހި ތައް ވެސް އުފުރޭނެއޭ ރާއްޖެތެރެ އެއް ނޫންތޭ ވޯޓް ގަނެލެވޭނެ ކަން އެއީ ޔަގީންވެ ކަށަވަރު ވާކަމެކޭ. ނޯ ވޮރީސް. ބޭބީ ޓު ނައިޓް ޗޭންޖް ދަ ކަލަރސް އޮން ދަ ޑާންސް ފްލޯރ ސޯ ޑާންސް ޑާންސް ޑާންސް..\nމާޗް 23, 2018 08:25\nކޮންމެ ޢުދުވާނަކުންވެސް ގައުމު ސަލާމަތް ކޮށްދެއްވަނީ މާތްﷲ ސުބްޙާނަހޫ ވަތަޢާލާ. އެހެން ފަރާތަކަށް އެކަމެއްނުވާނެ.\nމާޗް 23, 2018 09:05\nކޯޓުގައި ކަންތައް ވީ ގޮތުން މައުމޫން ދެރަފުޅުވޭ، އެކަމަކު ހިތްވަރަކަށް ބަދަލެއް ނާންނާނެ ކަމަށް ނަަސްރީނާ ވިދާޅުވުން އެއީ އުފާވެރިކަން ލިބިގެން ދާ ކަމެކޭ. މަމެން ގެ ބެކް އޮފް މައިންޑް ބުނަނީ ތިޔާ ކޯޓް ގައި ކަންތައްވީގޮތުގެ ކުރިއަށް ބަލާލާއިރު އެ ކަންތައް ވީ ގޮތުން ދިވެހިރައްޔިތުން މާ ބޮޑަށް ދެރަވެ ހިތާމަ ކޮށް ކަރުނަ އަޅާ ކަމަށް ސަބަބަކީ މިހާރު ވެސް އިންޑިއާ އަށް ރާއްޖޭގެ ދެބައި ކުޅަ އެއްބައި ހިބައިން ދީގެން ނަމަވެސް ރާއްޖޭގެ ވެރިކަމަށް ރައްޔިތުންގެ ނުރުހުމުގައި ފާވާން ވެގެން އުޅޭ ކެނެރީގެ ނަޝީދަށް އެފުރުސަތު ފަހި ކޮށްދިނުމުގައި އެންމެ ބޮޑު ކޯޓްގެ ދެ ފަނޑިޔާރުންނާއި ގުޅިގެން ދަ ނަހަލާލު ކޯޓް އަމުރެއް ނެރުނީ އެއީ ހަމަ ރައީސް މައުމޫނު ވެސް އޭގަައި ހިމެނިގެން ކޮށް ފައިވާ ކަމަކަށް ވާތީއެވެ. ދުނިޔޭގެ އެއްވެސް ސްޕްރީމް ކޯޓަކުން އެމެން ކޮށްފައިވާ ހުކުމް ތައް އޭގެ ތިން އަހަރު ފަހުން ބާތިލް ކޮށްފައި ނުހުރޭ އެއީ ކަން ކުރާ ގޮތެއް ނޫނެވެ. އެވްރީ ސްޓެޕް ޔޫ ޓޭކް ވީ ވިލް ބީ ވޮޗިންގް ޔޫ ވޮޗިންގް ޔޫ...\nމާޗް 23, 2018 09:12\nބޭރުގައުމަކުން ނޫން ރާއްޖޭގެ ދާޚިލީ ކަންކަމުގެ ތެރެއަށް ބޭނިގަނެގެން މަމެންނަށް ގޮތް ކިޔާ ދޭން ޖެހޭނީ. އިންޑިއާ އަށް ނޭގޭނެ މަމެންނަށް ހަދަންވާ ގޮތް ކިޔާ ދޭން ސަބަބަކީ އިންޑިއާ އަކީ އެއީ މަގުމައްޗަށް ސީ ލުމުގައި ދުނިޔޭގެ ފޮތުން ޖާގަ ހޯދާފައިވާ ހަމަ އެކަނި ގައުމަކީ ރޭޕް ކެޕިޓަލް އަކީ އަދި މީހުން ގަޔަށް އެސިޑް ޖެހުމުގައި ވޯރލްޑް ރިކޯރޑް އަނބިމީހާ އަށް އަންހެން ކުއްޖަކު ލިބުމުން ފިރިމީހާ ނިކުމެ އަނބިމީހާ މޫނަށް އެސިޑް ޖަހާ އިންސާނިއްޔަތާއި ޚިލާފު އަމަލު ތައް ހިންގުމުގައި ލާމަސީލު ނަމޫނާ ހޯދާފައިވާ ގައުމެއް ގެރިމަސް ކޮޅެއް ވިއްކި މީހަކު ނަަމަ ހިންދޫން ނިކުމެ އެމީހަކު މަރާލާ ގައުމެއް ބުދަށް އަޅުކަން ކުރުމާއި އެރެދުމުގައި ހައްދު ފަހަނައަޅާފައިވާ ގަމާރު ޖާހިލުން ތިބޭ ގައުމެއް ސްޕެޝަލީ ވެރިކަމުގައި ބޮޑު ވަޒީރު ކަމުގައި ވެސް ތިބީ އަބޫޖަހުލު ޑީއެންއޭ ހުރި އެއްޗެހިން ތައް ކަމަށްވާތީވެ އެމެން ބުނާ ގޮތަށް މަމެން ޕިންކީން ހަދަން ނުޖެހޭނެއޭ. އިންޑިއާ އެވްރީ ވެލިޔު ޔޫ ބްރޭކް އެވްރީ ސްޓެޕް ޔޫ ޓޭކް...\nމާޗް 23, 2018 09:18\nގާނޫނީ ގޮތުން އުފެދިފައިވާ ރައްޔިތުންގެ %85 ވޯޓް އިން ހޮވިފައިވާ ސަރުކާރެއް ޖުޑިޝަރީ ކޫ އަކުން ވައްޓާލަން މަސައްކަތް ކޮށް އެކަން ނާކާމިޔާބު ވުމުން އެކަމުގައި އުޅުނު މީހުންނަށް އޭގެ ހައްގު އަދަބު ލިބެމުން ދާއިރު އެކަން ކުރަން އުޅުނު މީހުން ދެރަވާނެއޭ އެއީ އޭ އެނިޒާމް މަސައްކަތް ކުރާ ގޮތަކީ އެއީ ދުނިޔޭގެ އުސޫލު ތައް އެރޭންޖް ވެފައިވާ ގޮތުން އެކަން ހިނގާނެ ގޮތޭ އެއީ އާ ކަމެއް ނޫނޭ. އައި ކީޕް ވޮޗިންގް އިޓް ބޭބީ އެވްރީ ވެލިއު ދޭ ބްރޭކް އެވްރީ ވޯރޑް ޔޫ ސޭ އެވްރީ ގޭމް ޔޫ ޕްލޭ އެވްރީ ބޮންޑް ޔޫ ބްރޭކް ވީ ވިލް ބީ ވޮޗިންގް ޔޫ ވޮޗިންގް ޔޫ އޯއް ކާންޓް ޔޫ ސީ އިޓް ބޭބީ ލުކް އެރައުންޑް، އިޓްސް އަވަރ ޓާރން ނައު ކީޕް ޕްލޭއިންގް ދަ ގޭމް ބޭބީ ބޭބީ ބޭބީ ޕްލީޒް ޕްލޭ ދަ ބޭސް ގިޓާރ އޮން ދަަ ސްޓޭޖް އެން ޑާންސް ޑާްންސް ޑާްންސް ޑާންސް އޯއް ކާންޓް ޔޫ ސީ އިޓް ބޭބީ...


hiyaa flataa gulhigen haalathu dhenegathumah nugulhi huri faraaithakuge nan hamaa kohfi!\nހިޔާ މަޝްރޫގެ ޓަވަރުތައް--\nހިޔާ ފްލެޓާ ގުޅިގެން ހާލަތު ދެނެގަތުމަށް ނުގުޅިހުރި ފަރާތްތަކުގެ ނަން ހާމަކޮށްފި!\n07 ޖުލައި 2020 - 12:07:27\n"ހިޔާ މަޝްރޫއު" ގެ ދަށުން ދިރިއުޅުމުގެ ހާލަތު ދެނެގަތުމަށް ފޯނުން ނުގުޅިހުރި ފަރާތްތަކުގެ ނަންތައް ހާމަކޮށްފި އެވެ.\nހިޔާ މަޝްރޫއު ގެ ދަށުން ފްލެޓަށް އެދި ފޯމު ހުށަހަޅާފައިވާ ފަރާތްތަކުގެ ތެރެއިން، ޝަރުތު ފުރިހަމަވާ ފަރާތްތަކުގެ ދިރިއުޅުމުގެ ހާލަތު ދެނެގަތުމަށް ގޭގެއަށް ޒިޔާރަތްކުރުމުގެ ކުރުމުގެ ކުރިން ގުޅަމުން އަންނަކަމަށް މީގެ ކުރިންވެސް ބުނެފައިވެ އެވެ.\nރައީސް އޮފީހުން ބުނީ ފްލެޓްތަކުގެ މައްސަލަބަލާ ކޮމިޓީން މިއަދު ގެޒެޓް ކުރައްވާފައިވާ ލިސްޓްގައި ހިމެނޭ ފަރާތްތަކަކީ ހިޔާ މަޝްރޫއުގެ ދަށުން ފްލެޓަށް އެދި H4 ،H5 ،H6 ، H8 އަދި H10 ކެޓެގަރީތަކުގެ ދަށުން ފޯމު ހުށަހަޅާފައިވާ ފަރާތްތަކުގެ ތެރެއިން ގުޅޭނެ ނަންބަރެއްގެ ގޮތުގައި ދީފައިވާ ނަމްބަރުން ނުގުޅުނު ފަރާތްތަކަށްކަމަށެވެ.\nއެގޮތުން H7 އަދި H9 ކެޓަގަރީގެ "ދިރިއުޅުމުގެ ހާލަތު" ދެނެގަތުމުގެ މަސައްކަތް ނިމުމުން ދެ ކެޓަގަރީއިން ނުގުޅޭ ފަރާތްތަކުގެ ލިސްޓްތައް އާންމުކުރާނެކަމަށް ރައީސް އޮފީހުން ބުނެފައިވާއިރު އެއީ ފްލެޓް ލިބިވަޑައިގަންނަވާ ބޭފުޅުންގެ ފައިނަލް ލިސްޓުތައް ނޫން ކަމަށް ވެސް ފްލެޓްތަކުގެ މައްސަލަބަލާ ކޮމިޓީން ފާހަގަ ކޮށްފައިވެ އެވެ.\nރައީސް އޮފީހުން ބުނީ މިއަދު އާންމުކުރި ލިސްޓުގައި ހިމެނޭ ފަރާތްތަކުން މި މަހުގެ 14 ވާ އަންގާރަ ދުވަހުގެ 15:00 ގެ ކުރިން، https://hcc.presidency.gov.mv ލިންކުގައިވާ ފޯމު ފުރިހަމަކުރެއްވުމަށް ފްލެޓްތަކުގެ މައްސަލަބަލާ ކޮމިޓީން އެދިވަޑައިގަންނަވާކަމަށެވެ.\nހިޔާ މަޝްރޫއު ގެ ދަށުން ދިރިއުޅުމުގެ ހާލަތު ދެނެގަތުމަށް މިހާތަނަށް ފޯނުން ނުގުޅިހުރި ފަރާތްތަކުގެ ނަންތައް ހާމަކޮށްފައިވާއިރު އިއްޔެ ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ޕްލޭނިން އެންޑް ހައުސިން މިނިސްޓަރު މުހައްމަދު އަސްލަމް ވިދާޅުވީ ހުޅުމާލޭގެ ދެވަނަ ފިޔަވަހީގައި ތަރައްގީ ކުރަމުންދާ ހިޔާ މަޝްރޫއުގެ ކޮންޓްރެކްޓްގައި ނުހިމެނޭ ބައެއް ކަންތައްތައް ނިންމުމަށް އިތުރު 8 މަސް ނަގާނެ ކަމަށެވެ.\nރައީސް އޮފީސްހައުސިން މިނިސްޓްރީބޯހިޔާވަހިކަންގެދޮރުވެރިކުރުން\nޝައިޚް ޙަސީނާއަށް ރަސްމީގޮތުން މަރުޙަބާ ދަންނަވައިފި\nފިލައިގެން އުޅޭމީހަކު ހޯދަނީ\nަ2022 ވަނަ އަހަރަށް އިތުރު ބަންދު ދުވަސް ތަކެއް\nތިމާވެށި ގާނޫނަށްގެނައި އިސްލާހު ތަސްދީގު ކޮށްފި


Masverikamuge bilakee vaki baehge visnumeh noon: Minister\nފިޝަރީސް މިނިސްޓަރު ޒަހާ މިއަދު ނޫސްވެރިންނަށް މައުލުމާތު ދެއްވަނީ: އޭނާ ވަނީ މަސްވެރިކަމުގެ ބިލަކީ ވަކި ބައެއްގެ ވިސްނުމެއް ނޫން ކަމަށް ވިދާޅުވެފައި -- ފޮޓޯ: އަހުމަދު އަޔާދު\nސަރުކާރުގެ ފަރާތުން މަޖިލީހަށް ހުށަހަޅާފައިވާ މަސްވެރިކަމުގެ ބިލަކީ ވަކި ބައެއްގެ ވިސްނުމެއް ނޫން ކަމަށް ފިޝަރީސް މިނިސްޓަރު ޒަހާ ވަހީދު ވިދާޅުވެއްޖެ އެވެ.\nރައްޔިތުންގެ މަޖިލީހުގައި އިއްޔެ ބޭއްވި އިގްތިސޯދީ ކޮމިޓީގައި މަސްވެރިކަމާ ގުޅުންހުރި ފަރާތްތަކުގެ ހިޔާލު އެ ބިލަށް ހޯދުމަށް ބޭއްވި ޖަލްސާގައި މާފަންނު މެދު ދާއިރާގެ މެންބަރު އިބްރާހިމް ރަޝީދު (ބޮންޑޭ) ވަނީ މަސްވެރިކަމުގެ ބިލަކީ ކުރީގެ ރައީސް މައުމޫން އަބުދުލްގައްޔޫމުގެ އެމްއާރުއެމްގެ ވިސްނުމުގެ ބިލެއް ކަމަށާއި އެ ބިލް ދިރާސާ ކުރުމުގައި ގިނަ ވަގުތު ހޭދަ ކުރަން ޖެހި ތަކުލީފަކަށް ވެފައިވާ ކަމަށް ވިދާޅުވެފަ އެވެ.\nމިއަދު ފިޝަރީޒް މިނިސްޓްރީން ބޭއްވި ބައްދަލުވުމެއްގައި އަވަސް އިން ކުރި ސުވާލަކަށް ޖަވާބު ދެއްވަމުން މިނިސްޓަރު ޒަހާ ވިދާޅުވީ، މަސްވެރިކަމުގެ ބިލަކީ 2014 ވަނަ އަހަރުން ފަށައިގެން އެ މިނިސްޓްރީން ކުރަމުން އައި މަސައްކަތެއް ކަމަށެވެ. އެބިލަކީ ވަކި އެމްއާރުއެމްގެ ނުވަތަ އެހެންވެސް ބައެއްގެ ވިސްނުމެއް ނޫން ކަމަށެވެ.\nޒަހާ ވިދާޅުވީ، އެމްއާރުއެމްގެ ސްލޮޓެއްގައި ވަޒީރެއްގެ ގޮތުގައި ހުންނެވި ނަމަވެސް، އެ މަސައްކަތަކީ ފިޝަރީސް މިނިސްޓްރީގެ ވިސްނުމެއް ކަމަށާއި، އެކަން ކޮށްފައިވަނީ 2014 ވަނަ އަހަރުއްސުރެ އެކަމުގެ ފަންނީ ބޭފުޅުންނާއި، ބޭރުގެ ތަޖުރިބާކާރުންގެ ލަފާ އެކި ފަހަރުމަތިން ހޯދައިގެން ކަމަށެވެ. އަދި އެ ބިލް ހުށަހަޅާފައި ވަނީ ސަރުކާރުން ކަމަށްވެސް ޒަހާ ވަނީ ވިދާޅުވެފަ އެވެ.\nމީގެ އިތުރުން ފިޝަރީސް މިނިސްޓްރީން ވަނީ އެ ބިލުގައި މަސްވެރިކަމާއި ބެހޭގޮތުން ދާދި ފަހުން މަޖިލީހުން ފާސްކުރި ހަތަރު ގަރާރުގައި ހުރިކަންކަން ވެސް ހިމަނާފައިވާ ކަމަށް ބުނެފަ އެވެ.\nރައްޔިތުންގެ މަޖިލިސް މަސްވެރިން ފިޝަރީޒް އެންޑް އެގްރިކަލްޗާ މިނިސްޓްރީ + ޒަހާ ވަހީދު


SunOnline: #VAAHAKA: Nuvaanan thafaatheh... episode: 11\nނުވާނަން ތަފާތެއް... - 11\nމުތައްހަރު އިބްރާހީމް (މުތާ) 29 Oct 2019, 22:12\nމަލްސާގެ ފުރިހަމަ ސަމާލުކަން ހުއްޓިފައިވަނީ އަޝްކާން އަށެވެ. ނަމަވެސް އަޝްކާންގެ ސަމާލުކަން ދެވިފައިވަނީ އިންޓަވިއުއަށެވެ. ކޮންމެހެން ބަލަން ޖެހިގެން މެނުވީ އޭނަ މަލްސާއަށް ބަލާ ވެސް ނުލައެވެ.\nސުވާލުތައް ކުރިއަށް ދިޔަ އިރު ކުރީ ފަހަރަށްވުރެން ރަގަޅަށް މަލްސާ ޖަވާބު ދިނެވެ. ލިބިފައިވި ހާސްކަމުގެ މައްޗަށް އޭނަ ކުރި ހޯދިއެވެ. އިތުރު ފުރުސަތެއް އޭނައަށް ނުލިބިދާނެކަމުގެ ބިރަށްޓަކައެވެ. މިއީ އަޝްކާންއާއި ބައްދަލުވާނެ ފަހުފަހަރަށް ވާން މަލްސާ ބޭނުމެއް ނޫނެވެ.\n''މަޤާމަށް ހޮވިއްޖެކަމުގައި ވަނީނަމަ އެންމެ އަވަހަށް ޖޮއިން ކުރެވޭނީ ކޮން ދުވަހެއްގައިތޯ؟....'' އަޝްކާން ސުވާލުކުރިއެވެ.\n''އަޅުގަނޑަށް އަންގާ އެންމެ އަވަސް ތާރިހުގައި ވެސް ޖޮއިން ކުރެވިދާނެ...''\n''މަޤާމަށް ހޮވިއްޖެ ނަމަ މިކޮޅުން ގުޅާނެ...''\n''ދޮންތާ!'' ދިމްނާގެ ފަރާތުން ޖަވާބެއް ނުލިބުމުން ކުރިއަށް ފިޔަވަޅުތަކެއްއަޅާލި އަޝްކާން ދެވަނަ ފަހަރަށް ގޮވާލިއެވެ. މިފަހަރުވެސް ޖަވާބެއް ނުލިބުނެވެ. ނުތަނަވަސްކަން ވެރިވި ހިތަކާއެކު އަޝްކާން ގޮސް މަލްސާގެ ގާތަށް ހުއްޓުނެވެ. އަދި ދިމްނާގެ ކޮނޑުގައި އަތް އަޅާލަމުން ގޮވާލިއެވެ. އެއާއެކު ނިދި ޖެހިފައި އިން ދިމްނާ ދިޔައީ ސިއްސައިގެންނެވެ. ކަރުނަތަކުން ތެމިފައިވި އެސްފިޔަތައް ހުޅުވާލަމުން ދިމްނާއަށް ދެލޯ ބޮޑުކޮށްލެވުނެވެ. އޭނައަށް އަޝްކާންއާއި ދުރަށް ޖެހިލެވުނީ ބިރެއް ފެނުނު ފަދައިންނެވެ.\n''ޝާން؟..'' ކަމެއް ރޭކާލުމާއެކު ދިމްނާ އަވަސްއަވަހަށް އުޅުނީ އެނދުމަތީ އޮތް ބުރުގާ އަޅައި ޖިސްމުގައިވި އަނިޔާގެ ނިޝާންތައް އަޝްކާންއަށް ސިއްރުކުރާށެވެ. ނަމަވެސް އޭނަގެ ސިއްރުތައް ބޭޒާރުވެއްޖެކަން އަޝްކާންއަސް އައިސްފައިވި ބަދަލުން ދިމްނާއަށް ނަގައިގަނެވުނެވެ.\n''ކީއްކުރަން މިތަނަށް ތިއައީ؟...'' ތުރުތުރުއަޅަމުން ދިޔަ އަޑަކުން ދިމްނާ ބުނެލިއެވެ. އެދެލޮލަށް ތާޒާ ކަރުނަތައް ޖަމާވަމުން ދިޔައެވެ.\n''ދޮންތާ...'' ކުރިއަށް ފިޔަވަޅުތަކެއް އަޅާލަމުން އަޝްކާން ގޮވާލިއެވެ. ދޮންތަގެ ވޭނާއި އުދާހާއި ތަކުލީފުތަކުން ފުރިގެންވި ދެލޮލުން އަޝްކާންއަށް ހުރިހާ ވާހަކަތަކެއް ކިޔައިދިން ކަހަލައެވެ. އެއާއެކު އޭނައަށް ހުރިހާކަމެއް ގުޅުވާލެވުނެވެ. ކުރީ ދުވަހު އުސައިދު އައުމުން ދޮންތައަށް އައި ބަދަލުތަކެވެ. ކާމޭދު ދޮށުގައި ހޫނުވެގެން ދިޔަ ވާހަކަތަކަށް ފަހު ދޮންތަ ބުނެލި ފަހު ޖުމްލައެވެ. އެއާއެކު އޭނައަށް މުށްކަވާލެވުނީ ނަފުސަށް ވެރިވެގެން އައި ރުޅިވެރިކަމުގެ ސަބަބުންނެވެ. އުސައިދު ދެކެ އޭނަ އައީ އަމަށަކު ރުޅިއެއް ނޫނެވެ. ނަމަވެސް ދޮންތަގެ ހާލާމެދު ހިތުގައި އުފެދިގެން އައި ހަމްދަރުދީގެ ސަބަބުން އަޝްކާންގެ އިހުސާސްތަކުގެ މައްޗަށް ކުރި ހޯދީ ހިތާމަޔާއި މޮޅިވެރިކަމެވެ.\n''އެއްވެސް މީހެއްގެ އެހީތެރިކަމެއް އަހަރެން ބޭނުމެއް ނޫން!...'' އަތްތިލަ އުފުއްލާލަމުން އަޝްކާން ގާތު ކުރިއަށް އައުން މަނާކުރަމުން ދިމްނާއަށް ބުނެވުނެވެ. އޭރު އެދެލޮލުން ކަރުނަ އޮހޮރެމުން ދިޔައެވެ. ރުޅިވެރިކަމާއެކު ދިމްނާ ކަރުނަ ފޮހެލިއެވެ.\n''ނުކުމޭ މިތަނުން!...'' ދިމްނާއަށް ގިސްލެވުނީއެވެ.\n''ޕްލީޒް، ލެޓް މީ ހެލްޕް...'' އަޝްކާންގެ އަޑުގައިވަނީ އާދޭހެވެ. ދިމްނާގެ ހާލު ބަލަން އޭނަގެ ހިތަށް ކެތެއް ނުކުރެވުނެވެ. އެފަދަ ވޭނެއްގައި ދިމްނާ ވި ހިނދު އެކަމުގެ ހިލަމެއް އޭނައަށް ނުވީތީ ވެސް އަޝްކާންއަށް އޭނަގެ އަމިއްލަ ނަފުސު ކުށްވެރިކުރެވުނެވެ. ދޮންތަގެ ހިމޭންކަމުން މިހުރިހާ ދުވަހު ކިޔައިދޭން ބޭނުންވި ހިތި ހަޤީޤަތަކީ އެއީއެވެ. އެކަނިވެރިކަމުގެ ފަހަތުގައިވާ ގިލަންވެރިކަމަކީ ވެސް އެއީއެވެ. ނަމަވެސް ދޮންތައަށް ވަގުތު ދޭން ހަދައިގެން، ކަމުގެ ހަޤީޤަތް އޮޅުން ފިލުވުން ފަސްކުރެވުމުގެ ނަތީޖާ އާހިރުގައި ފެނުނީ ހިތި ގޮތަކަށެވެ.\n''ޔޫ ކާންޓް ހެލްޕް މީ!...'' ގިސްލުމުގެ އަޑަކާއެކު ދިމްނާއަށް ބުނެލެވުނެވެ. އޭނަ ރުޅި އަންނަން ބޭނުން ވިޔަސް އެކަމެއް ނުކުރެވުނެވެ. ހިތުގެ އުދާސްތައް ބޭރުކުރުން ފިޔަވާ އިތުރުކަމެއް ނުކުރެވުނެވެ.\n''ދޮންތާ ޕްލީޒް!...'' އަޝްކާންގެ އަޑުގައި ވަނީ އުދާސްކަމެވެ. އޭގެ ސަބަބުން ދިމްނާއަށް އިތުރަށް ރޮވުނީއެވެ. ހިތާމަތައް ބަރުދާސްތުކުރަން އުނދަގޫވި ހިނދު ވޭނީ އާހްތަކެއް ދުލުން ބޭރުވެގެން ދިޔައެވެ. ދުރުގައި އެމަންޒަރު ބަލަން ހުންނަން އަޝްކާންއަށް ކެތެއް ނުކުރެވުނެވެ.\n''އައިމް ހިއާރ ފޯރ ޔޫ، އޭސް އޯލްވޭސް...'' ދިމްނާގެ ރުއިމުގެ އަޑުން އަޝްކާންގެ ހިތަށް އަސަރުކުރިއެވެ. އެދެލޯ ފެންކަޅިވެގެން ދިޔައީ ދޮންތަ ހޭދަކޮށްފައިވި ބިރުވެރި އަދި ހިތްދަތި ދުވަސްތައް ލޯކުރިމަތިން ތަމުސީލުވެގެން ދިއުމުންނެވެ. އެފަދަ ވޭނެއްގައި ދޮންތަ ވާކަށް ދުވަހަކު އޭނަގެ ހިތަށް ކެތެއް ނުވާނެއެވެ. ތަޤުދީރުގެ ނިޔާއާ މެދު އަޝްކާންއަށް ރުޅި އާދެވުނެވެ. އެފަދަ ހިތްދަތިކަމެއް ހައްޤުވާން އޭނަގެ ދޮންތައަށް ކުރެވުނީ ކޮންކަމެއް ހެއްޔެވެ؟\n''މިހާރު އަހަންނަށް ހުރިހާ އެއްޗެއް ވިސްނިއްޖެ... ދޮންތަ ދެން އެއްވެސްކަމަކާ މެދު ނުވިސްނާތި، އަހަރެން ހުރިހާކަމެއް ހައްލުކުރާނަން!، އެއްވެސް މީހަކަށް ދެނެއް ދޮންތަގެ މައްޗަށް އަނިޔާވެރިވުމުގެ ފުރުސަތެއް އަހަރެން ނުދޭނަން... އޭނަ!، އޭނައަށް މިކަމުގެ އަޖުމަ ލިބޭނެ...'' މޮޅިވެރިކަން ވެރިވެފައިވި އަޝްކާންގެ ޖުމްލަ ނިމުނު ހިނދު އަޑުގައިވަނީ ރުޅިވެރިކަމެވެ. އޭގެ ސަބަބުން ދިމްނާގެ ހިތް ތެޅިލިއެވެ. ވަގުތުން އަޝްކާންއާއި ދުރަށް ޖެހިލެވުނެވެ.\n''ނޫން... ނޫން!، އަހަރެން ބޭނުމެއް ނޫން އެއްވެސް މީހަކަށް އެނގޭކަށް، އެނގުނަސް އެއްވެސް މީހަކު ޤަބޫލެއް ނުކުރާނެ!... ހުރިހާ އެންމެންގެ ނަޒަރުގައި އޭނައަކީ ރަގަޅު މީހެއް!...'' ކޯތާފަތުގައިވި ކަރުނަތައް ފޮހެލަމުން ދިމްނާ ވާހަކަދެއްކިއެވެ. އޭނަގެ އަޑުގައި ޖެހިލުންވުމާއި ބިރުވެރިކަން ވިއެވެ. އަޝްކާންގެ އަތުގައި އޭނައަށް ހިފާލެވުނީ އާދޭސްކުރާ ހާލުގައެވެ. އުސައިދުގެ ހަޤީޤަތް އެދެމެދުގައި ސިއްރެއްގެ ގޮތުގައި ބޭއްވުމަށް އެދޭ ހާލުގައެވެ.\n''ޝާން، ޕްލީޒް...'' އަޝްކާން ދެފަރާތަށް ބޯހޫރާލިތަން ފެނުމުން ދިމްނާއަށް އާދެސްކުރެވުނެވެ.\n''ދޮންތާ، ތިހެން އަބަދު ސިއްރުކުރާނަމަ އެއްވެސް ކަމެއް ހައްލެއް ނުވާނެ، އޭނަގެ ނުބައިކަން އެނގިގެން މެނުވީ އެއްވެސްކަމަކަށް ހައްލެއް ނުލިބޭނެ، އަހަންނަށް ފެންނަނީ ފުލުހަށް މިކަން ހުށަހަޅަން، ގެވެށި އަނިޔާއަކީ ވަރަށް ބޮޑު މައްސަލައެއް، އަހަރެންގެ ރައްޓެއްސެއް އުޅޭނެ ފުލުހުގައި، އޭނަގެ ފަރާތުން އުސައިދުގެ މައްސަލަ ހުށަހަޅަން އަހަންނަށް ފެންނަނީ، ސައިލެންސް ވިލް މޭކް އިޓް އޮންލީ ވޯރސް... ދޮންތަ ކުރިން އަހަރެންގެ ގާތަށް އައިނަމަ، އަހަންނަށް ކިޔައިދިންނަމަ، އައިކާންޓް އިމޭޖިން ވަޓް ޔޫ ވެންޓް ތްރޫ... ބޮޑުވަމުން އައިއިރު މަންމައެއްގެ ފަރާތުން އަހަންނަށް ލިބެންޖެހޭނެ ހުރިހާ ލޯތްބަކާއި އަޅާލުމެއް އަހަންނަށް ލިބުނީ ދޮންތަގެ ފަރާތުން، ކަންމަކާ ބިރުން އުޅޭ ހިނދު އަހަރެންގެ ގާތުގައި ވެސް ހުންނަނީ ދޮންތަ... އެކަމަކު ދޮންތަ އަހަންނަށް އެންމެ ބޭނުންވި ދުވަހު މަދަދުވެރިކަމުގެ އަތެއްވެސް ފޯރުކޮށެއް ނުދެވުނު، އަހަންނަށް ކީއްވެގެންތަ ދޮންތަ ހިތްދަތިކަން ނުފެނުނީ؟...އެންމެ ފަހަރަކު ވިޔަސް އަހަންނަށް އިޝަރާތެއް ދިންނަމަ އެއަނިޔާވެރިޔާގެ އަތްދަށުން ދޮންތަ ސަލާމަތް ކުރާނަން!...''\n''ނޫން، އެހެން ހަދާނެ ކަމެއް ނެތް!، އޭރުން އިތުރަށް މަސްލަހަތު ގޯސްވާނީ، ދެޢާއިލާގެ ދެމެދުގައި ބޮޑު ހަމަނުޖެހުންގަނޑެއް އުފެދި މަންމަގެ ރުޅިވެރިކަން ވެސް އިތުރުވުން ނޫންކަމެއް ނުވާނެ... ވިޔަފާރީގެ މާހައުލުގައިވެސް ގެއްލުންތަކެއް ލިބުން ނޫންކަމެއް ވެސް ނުވާނެ!... ޝާން... އަހަންނަށް ކަމެއް ކޮށްދޭން ބޭނުންވާނަމަ މިކަންތައް ސިއްރުކޮށްދީ، އެއްވެސް މީހަކަށް ނޭގި މިހާހިސާބުން އަހަރެންގެ ހަޔާތުގެ މި އަނދިރި ބާބު ފޮރުވައިދީ...'' ދެއަތްތިލަ ޖޯޑުކޮށްލަމުން އަޝްކާންގެ ގާތުގައި ދިމްނާ އާދޭސްކުރިއެވެ. އެމަންޒަރު ބަލަން އަޝްކާންއަކަށް ކެތެއް ނުކުރެވުނެވެ. ދިމްނާގެ އަތުގައި އަޝްކާންއަށް ހިފާލެވުނެވެ.\n''ދޮންތައަށް އިނގޭ ޝާން ތިހުރީ ރުޅިއައިސްފައިކަން، ރުޅީގެ މައްޗަށް ބުރަވެ ހުރެ ވިސްނާ ނިންމުމެއްގެ ނަތީޖާ ހިތިގޮތަކަށް ނިކުމެދާނެ، އެހެން ވާން އަހަރެން ބޭނުމެއް ނޫން، ވަން ރޭޝް ޑިޒިޝަން ކޭން ރުއިން އެވްރީތިންގް...'' ދިމްނާ ބުނެލިއެވެ. އެއަށްފަހު އަޝްކާން ގޮވައިގެން ގޮސް އޭނަ އިށީނީ ސޯފާގައެވެ. އަޝްކާން އައިސްފައި ހުރި ރުޅި ފެނި ދިމްނާގެ ހިތް ވަނީ ބިރުވެރިކަމެއްގެ ތެރޭގައެވެ. އެރުޅީގައި ހުރެ އަޝްކާން އުސައިދުއާއި ކުރިމަތިލައިފިނަމަ ވެދާނެ ގޮތެއް ހިތަށް ގެންނަން ވެސް ދައްޗެވެ. އޭނަގެ ސަބަބުން އަޝްކާންއަށް ކުޑަމީސް އަނިޔާއެއް ލިބޭކަށް އޭނަ ބޭނުމެއް ނޫނެވެ. އުސައިދުއަކީ ކޮންފަދަ ނުބައި މީހެއްކަން އެނގޭނީ ހުދު އޭނައަށެވެ.\n''ކީއްވެ ފޮށި ތައްޔާރުކޮށްފަ އެހުރީ...'' ހަށިފުރާ ދޫކޮށްލި ނޭވާއަކަށް ފަހު އަޝްކާން އިޝަރާތްކޮށްލީ އެނދުމަތީ ބަންދުކޮށްފައި ހުރި ފޮށްޓަށެވެ. އެއާއެކު ދިމްނާގެ ނަޒަރުވެސް އެދިމާއަށް ދަތުރުކުރިއެވެ. ކާމޭޒު ދޮށުގައި ހޫނުވި ޒުވާބަށް ފަހު އޭނަ ގަސްދުކުރީ މަންމަގެ އެދުމަށް އިޖާބަ ދޭށެވެ. ނަމަވެސް މިހާރު އެއީ ކޮންފަދަ މޮޔަ ނިންމުމެއްކަން އަޝްކާންގެ މޫނުމަތިން ފެންނަމުން ދިޔަ އަސަރުތަކުން އޭނައަށް ރޭކލައިފިއެވެ. އަނިޔާވެރިއެއްގެ ގާތަށް އަނބުރާ ދާން ނިންމުން އެއީ އަމިއްލައަށް މަރުގެ ކަފުން ތައްޔާރުކުރުން ކަހަލަކަމެކެވެ.\n''ދޮންތަ ހުންނާނީ މިގޭގައި، އޭނަގެ ސޫރަ ފެންނަ ހިސާބަކަށްވެސް ދޮންތަ ދިއުމުގެ ފުރުސަތެއް އަހަރެން ނުދޭނަން، އޭނައަށް ދެން މިގޭގެ އިމުގެ ތެރެއަށް އެންމެ ފިޔަވަޅެއްވެސް އެޅުނަކަ ނުދޭނަން!...'' ދިމްނާގެ ހުށަހެޅުމާއި މުޅިން ޤަބޫލުނުވެވުނު އަޝްކާން އޭނަގެ ފަހުގެ ނިންމުން އިއްވާލިއެވެ. ''އެންޑް ޔޫ ވިލް ގެޓް އަ ޑިވޯސް ފްރޮމް ހިމް...'\n''މަންމަ...'' ދިމްނާއަށް ބުނެލެވުނެވެ.\n''ދޮންތަ ބޭނުން ނުވާ ކައިވެންޏެއް ގަދަ މަޖުބޫރުން ދެމެހެއްޓުމުގެ ބާރެއް މަންމައަށް ލިބިގެން ނުވޭ، ދޮންތަގެ ދިރިއުޅުމުގެ ނިންމުންތައް އަމިއްލައަށް ނިންމޭނެ، މަންމަ ރުޅި އަޔަސް އަހަންނާއި ބައްޕަ އަބަދުވެސް ތިބޭނީ ދޮންތައާ އެކުގައި، އެކަން އަބަދުމެ ހަނދާނުގައި ބަހައްޓާތި!...'' ދިމްނާއަށް ހިތްވަރުދެމުން އަޝްކާން ވާހަކަދެއްކިއެވެ.\n''މިއަދު ފުރަތަމަ އައި ކެންޑިޑޭޓަށް އޮފާ ކުރޭ...'' އަޝްކާން ބުނެލިއެވެ. އެއާއެކު ބޯޖަހާލަމުން ވިވިއަން ކެބިން އިން ނިކުތެވެ. އަދި އޭނައަށް ހަވާލުކުރެވުނު މަސައްކަތާއިގެން މަސްޢޫލު ވެއްޖެއެވެ.\n''ހޭއި، ހާދަ މޫޑީ ވެފައި ހުރި ހެން ހީވެޔޭ...'' ވީޑިއޯ ކޯލުން އަޝްކާން ފެންނައިރަށް ކަމެއް ގޯސްވެއްޖެކަން އެލީންއަށް ނަގައިގަނެވުނެވެ. ޒަމާންވީ އެކުވެރިކަމުގެ ސަބަބުން އަޝްކާންއަށް އަންނަ ކިތަންމެ ކުޑަ ބަދަލެއް ވިޔަސް އެލީންގެ ސަމާލުކަން ނައިސް ނުދެއެވެ.\n''ކަމެއް ނުވޭ... ޖަސްޓް ވޯކް ސްޓްރެސް...'' ދެފަރާތަށް ބޯހޫރާލަމުން އަޝްކާން ހިނިތުންވެލިއެވެ. އަދި އޭނަގެ ނުތަނަވަސްކަން ފޮރުވަން މަސައްކަތްކުރިއެވެ.\n''ނުބުނަން އުޅެންނާ އެލީ ނޫޅެން ޝާންއަށް މަޖުބޫރު ކުރާކަށް، އެކަމަކު އަހަންނާއި ވެސް ކަންތައް ހިއްސާ ކުރާތި އޭރުން އަހަންނަށް އެހީއެއް ވެދެވޭނީ، އައިލް އޯލްވޭސް ބީ ދެއާރ ފޯ ޔޫ...'' އެލީން ބުނެލިއެވެ.\n''އެނީވޭސް ޝާންއާ ކަމެއް ހިއްސާކޮށްލަން މިގުޅާލީ... ހުސްވަގުތެއްތަ މީ އަނެއްކާ؟...'' އެލީން އަހާލިއެވެ.\n''ފޯރ ޔޫ އައިމް އޯލް ވޭސް ފްރީ...'' އަޝްކާން ޖަވާބުގައި ބުނެލިއެވެ.\n''އޯހ... ހައު ސްވީޓް...'' ލަދުރަކި ހުނުމެއްގެ އަޑާއެކު އެލީން ބުނެލިއެވެ.


Highway gai accident eh hingai ekaku zahamvejje | Mihaaru\nހުޅުމާލެ ހައިވޭގައި މިއަދު ހިނގި އެކްސިޑެންޓެއް -- ފޮޓޯ: މިހާރު\n15 މެއި 2019 - 12:47 26 comments\nމި އެކްސިޑެންޓް ހިނގީ ހުޅުމާލެއިން މާލެ އައި ސައިކަލެއް، އެހެން ސައިކަލެއް އޯވާޓޭކް ކުރަން އުޅުމުގެ ތެރޭގަ އެވެ. ހުޅުމާލެ އިން ބްރިޖަށް އަރަންދާ ކޮޅުން ދުއްވާފައި ދިޔަ އެ ސައިކަލު، އެހެން ސައިކަލެއް އޯވަޓޭކް ކުރަން އެރީ ކާރު ލޭނަށެވެ. ނަމަވެސް އެ ލޭނުގައި ދުއްވާފައި ދިޔަ ކާރެއްގައި ޖެހި ސައިކަލް 100 ވަރަކަށް ފޫޓަށް ކަހާލީ ކަމަށް ފުލުހުން ބުންޏެވެ.\nމި ހާދިސާގައި ސައިކަލު ދުއްވަން އިނީ ލައިސަންސް ނޯންނަ 20 އަހަރުގެ ފިރިހެނެކެވެ. އަދި އޭނާ އަށް މި އެކްސިޑެންޓުގައި އެކި ވަރުގެ އަނިޔާ ލިބިފައި ވާތީ، އޭނާ އަށް ފަރުވާ ދޭން އައިޖީއެމްއެޗަށް ގެންގޮސްފައިވާ ކަަމަށް ފުލުހުން ބުންޏެވެ. އެ ޒުވާނާގެ ސައިކަލު މިހާރު ވީ ފުލުހުންގެ ބެލުމުގެ ދަށުގަ އެވެ.\nމީގެ އިތުރުން އެ ސައިކަލު ގޮސް ޖެހުނު ސައިކަލުގައި އިން ދެ މީހުންނަށް ވެސް ކުދިކުދި އަނިޔާތަކެއް ލިބިފައިވާ ކަމަށް ފުލުހުން ބުންނެވެ.\nUPDATE: Highway gai madukoffai oiy car eh eh gai jehi aniyaavee fuluhakah\nހުޅުމާލެ ހައިވޭގައި ހޯމަ ދުވަހު ވެސް ވަނީ އެކްސިޑެންޓެއް ހިނގައި މީހަކަށް އެކި ވަރުގެ އަނިޔާ ލިބިފަ އެވެ. ފުރޮޅު ފަޅައިގެން ދިއުމުން ހައިވޭގައި އެއްފަރާތުގައި މަޑުކޮށްފައި އޮތް ކާރެއްގައި ފަހަތުން އައި ސައިކަލަކުން ޖެހުމުން، އެ ކާރުގެ ފަހަތު ބިއްލޫރިގަނޑު ތަޅައިގެން ދިޔަ އެވެ. އެ ސައިކަލު ދުއްވަން އިނީ ފުލުހެކެވެ.\nއިތުރު ލިޔުންތައް ޕޮލިސް ހުޅުމާލެ މަގުމަތީގެ އެކްސިޑެންޓް ސިނަމާލެ ބްރިޖު


ވަޒީފާގެ ފުރުޞަތު - އޮފިސަރ (ޖީ.އެސް 3) - ވޯޓަރސް އެންޑް ސިވިކް އެޑިޔުކޭޝަން ސެކްޝަން\nނަންބަރު:237(A) AC-2016/ އިޢުލާނު\nވޯޓަރސް އެންޑް ސިވިކް އެޑިޔުކޭޝަން ސެކްޝަން\nކޮމިޝަނުގެ އިދާރާގެ ރަސްމީގަޑި އާއި ނުރަސްމީ ގަޑީގައިވެސް މަސައްކަތް ކުރަންޖެހިއްޖެ ނަމަ މަސައްކަތް ކުރާގޮތަށް\nއިންތިޚާބުގެ ޓްރެއިނިންގއަށް ބޭނުންވާ މެޓީރިއަލްސް ތައްޔާރުކުރުން.\nޓްރެއިނިންގ ވީޑިޔޯގެ ސްކްރިޕްޓް ތައްޔާރުކުރުން\nސްޕޮޓްތަކުގެ ސްކްރިޕްޓް ތައްޔާރުކުރުން\nއޮފިޝަލުންގެ ޓްރެއިނިންގްއަށް ބޭނުންވާ ޕްރެޒެންޓޭޝަންތައް ތައްޔާރުކުރުން.\nދާއިރާގެ މަސައްކަތާގުޅޭ ގޮތުން ހަދާފައިވާ ތަމްރީނުތަކުގ ސެޓުފިކެޓުތަކުގެ ކޮޕީ.\nއެއްވެސް ތަނެއްގައި މަސައްކަތްކޮށް ތަޖުރިބާ ލިބިފައިވާނަމަ ތަޖުރިބާގެ މުއްދަތު އެނގޭގޮތަށް އެތަނަކުން ދޫކޮށްފައިވާ ލިޔުން. (މަސައްކަތު ތަޖުރިބާކަމުގައި ބަލާނީ، ހުށަހަޅާފައިވާ ތަޢުލީމީ ސެޓުފިކެޓު ހާޞިލްކުރުމަށްފަހު ލިބޭ ތަޖުރިބާއަށެވެ.)\nސުންގަޑި: މި މަސައްކަތްތަކަށް ޝައުޤުވެރިވާ ފަރާތްތަކުން 09 ޖެނުއަރީ 2017 ވާ ހޯމަަ ދުވަހުގެ 15:00ގެ ކުރިން އިލެކްޝަންސް ކޮމިޝަންގެ އިދާރާއަށް ހުށަހަޅަންވާނެއެވެ.\n30 ރަބީއުލްއައްވަލު 1438


Ras Online - މީސްމީޑިޔާގައި މަޝްހޫރު ދެފަންނާނުން ޗުއްޓީ ހޭދަކުރަން ރާއްޖެއަށް\nމީސްމީޑިޔާގައި މަޝްހޫރު ދެފަންނާނުން ޗުއްޓީ ހޭދަކުރަން ރާއްޖެއަށް\nމާޝާ މިދުހަތު 15 ސެޕްޓެމްބަރު 2020\nދެމަފިރިންނަށް މަރުހަބާކީަ މަންޒަރުތައް ފެންނަ ފޮޓޯތަކުގެ ތެރެއިން ފޮޓޯއެއް (ފޮޓޯ: މީސްމީޑިއާ)\nއެކި ކަންކަމާއި ބެހޭގޮތުން ވީޑިއޯ ހަދައި މީސްމީޑިޔާގައި އާންމު ކުރަމުންދާ ދެމަފިރިން ކަމަށްވާ ޚާލިދް އަލް އަމޭރީ އާއި އޭނާގެ އަންހެނުން ސަލާމާ މުހައްމަދު، ޗުއްޓީ ހޭދަކޮށްލުމަށް ރާއްޖެ އަތުވެއްޖެއެވެ. މިދެމަފިރިން ޗުއްޓީ ހޭދަ ކޮށްލަން ހަމަޖެހިފައި ވަނީ ތާޖް އެކްޒޯޓިކާ ރިސޯޓް އެންޑް ސްޕާ ގައެވެ.\nޗުއްޓީ ހޭދަކޮށްލުމަށް ރާއްޖެ އަށް އާދެވުމުން، ތާޖް އެކްޒޯޓިކާ ރިސޯޓް އިން ލިބުނު މެހެމާންދާރީ ފާހަގަކޮށް، އެ މަންޒަރުތައް ޚާލިދް ވަނީ މީސްމީީޑިޔާ ގައި ހިއްސާ ކޮށްފައެވެ. މީސްމީޑިޔާގައި މަޝްހޫރުކަން ހޯދާފައިވާ ޔޫއޭއީގެ ޚާލިދް އަލް އަމޭރީ އަދި އަންހެނުން، ސަލާމާ މުހައްމަދުގެ މީސްމީޑިޔާގައި 3.5 މިލިއަނަށްވުރެ ގިނަ ފޮލޯވަރުން ހިމެނެއެވެ.\nދިވެހި ރާއްޖޭގެ ބޯޑަރު އަލުން ހުޅުވައިލުމުން، ތާޖް އެކްޒޯޓިކާ ރިސޯޓް އެންޑް ސްޕާ ވަނީ މެދު އިރުމަތީގެ ގިނަ ގައުމުތަކެއްގެ މަންޒިލަކަށް ވެފައެވެ.\nމީގެއިތުރުން މިދިޔަމަހު ތާޖް އެކްޒޯޓިކާ ރިސޯޓް އެންޑް ސްޕާ އިން ވަނީ، ޗުއްޓީ ހޭދަކޮށްލަން ރާއްޖެ އައި، މީސްމީޑިޔާގެ މަޝްހޫރު ނުސެއިރް ޔާސިން، އާންމު ނަމުންނަމަ ނަސްޑެއިލީ އަށް ވެސް މަރުހަބާ ކިޔާފައެވެ.


Rahyyithunge hitheh nufurunu!\nރައްޔިތުންގެ ހިތެއް ނުފުރުނު!\nއއ.ގެ ދެ ރަށް ކަމައްވާ އުކުޅަސް އާއި ފެރިދޫއަށް ރައީސް އިބްރާހިމް މުހައްމަދު ސޯލިހު ކުރެއްވި ދަތުރުފުޅުގެ ތެރެއިން:- މުހައްމަދު އަފްރާހް | އަަވަސް\nރައްޔިތުންނަށް އެތަކެއް އުމްމީދު ދިނުމަށްފަހު 17 ނޮވެމްބަރުގައި ވެރިކަމާއި ހަވާލުވެވަޑައިގެންނެވި ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހުގެ ސަރުކާރަށް މަސް ދުވަަސް ފުރުނީ އެވެ. -- އެ މަސްދުވަސް ގުނާފައިމިވަނީ ސަރުކާރުން ބޭނުންވި ގޮތަށް ބަންދު ދުވަސްތަށް އުނިކުރުމަށް ފަހު އެވެ.\nސެޕްޓެމްބަރު 23 ގައި ބޭއްވި ރިޔާސީ އިންތިހާބުގައި އޭރުގެ ރައީސް އަބުދުﷲ ޔާމީނަށް ދައުލަތުގެ ހުރިހާ ވަސީލަތަކާއި އާރާއި ބާރު ބޭނުންކޮށްގެން ވެސް މިހާރުގެ ރައީސް އިބްރާހިމް މުހައްމަދު ސޯލިހުގެ މައްޗަށް ކުރި ނުހޯއްދެވުނީ ރައްޔިތުންނަށް ރައީސް ސޯލިހުއާ ދޭތެރޭ ކުރަމުން އައި އުންމީދުތަކުގެ ބޮޑު ކަމުންނެވެ.\n"އަހަރެން އުންމީދު ކުރިން އެއީ ހެޔޮ ވެރިކަމެއް ގާއިމް ކޮށްދީ ރައްޔިތުމީހާއަށް ހައްގުވާ މިންވަރު ހޯދައިދޭނެ ކަމުގެ އުންމީދެއް، ނުތާހިރު ދިރިއުޅުމަކުން ތާހިރު ދިރިއުޅުމަކަށް ބަދަލުކޮށްދޭނެ ކަމުގެ އުމްމީދެއް، މިިިނިވަންކަމާއެކު މި މިިނިވަންޖައްވަށް އަލުން ނޭވާ ލެވޭނެ ކަމުގެ އުމްމީދު،" އެކަކު އޭނާގެ ޓްވިޓާގައި ލިޔެފައި ވެއެވެ.\nއެންމެ އާދައިގެ މީހާވެސް މި ސަރުކާރާއެކު ދިރިއުޅުން ރަނގަޅުވެ ފުދުންތެރިއަކަށް ވާނެ ކަމުގެ އުންމީދު ކުރި އެވެ. ރަނގަޅު ބޯހިޔާވަހިކަމެއް ލިބިގެންދާނެ ކަމުގެ އުންމީދެވެ. ދުޅަހެޔޮ ހަށި ހެޔޮ ސިއްހަތެއްގައި ދެމި ހުރެވޭނެ ކަމުގެ އުންމީދެވެ. ހުރިހާ އުންމީދެއްގައި ކުލަ ޖެއްސުމަށްޓަކައި ރައްޔިތުންވީ ގުރުބާނީ ބޮޑެވެ.\nއިލެކްޝަންސް ކޮމިޝަނުގެ އޮފިޝަލުންނާއި ވޯޓް ފޮށިތަަަކަށްވުރެ ވެސް ކުރިން ވޯޓްލާ މަރުކަޒުތަކަށް ޖަމާވި އެވެ. އެތަކެއް ގަޑި އިރު، ބައެއް މީހުން ހަގަޑި އިރު އަނެއް ބަޔަކު 12 ގަޑި އިރުވެސް ކެތްތެރިކަމާއެކު ކިއުގައި މަޑުކޮށްލައިގެން ތިބީ އެ ރައްޔިތުމީހާގެ އުންމީދުތަކުގައި ކުލަ ޖެއްސުމަށެވެ. ކިއުގައި ގިނަ ވަގުތު ތިބެން ޖެހުމުން އެއް ބަޔަކު ހޮސްޕިޓަލަށްވެސް ގެންދަން ޖެހުނެވެ.\nރައީސް އިބްރާހިމް މުހައްމަދު ސޯލިހު އެމަނިކުފާނުގެ ކެބިނެޓް މިނިސްޓަރުންނާ އެކު. -- ފޮޓޯ | ރައީސް އޮފީސް\nރައީސް ސޯލިހުގެ ސަރުކާރަށް މަސްދުވަސް ވެގެން ދިޔައިރު، ރައްޔިތުންގެ އުންމީދުތަކުގައި ކުލަ ޖެއްސުމަށް ރައީސް ސޯލިހު އެކުލަވާލި ވައުދުތަކުގެ ތެރޭގައި ހިމެނޭ 30 ދުވަހުން ފުއްދާނެ ގިނަ ވައުދުތަކެއް ސަރުކާރުން ފުއްދައިދީފި އެވެ. އަދި 100 ދުވަހުން ފުއްދަން ވައުދުވެވަޑައިގެންނެވި ވައުދުތައް ފުއްދަން ވެސް މަސައްކަތް ކުރެވެމުން އެބަދެއެވެ.\nރައްޔިތުމީހާގެ އެ އުންމީދުތަށް ހަގީގަތަކަށް ހަދައިދިނުމަށްޓަައި ރައީސް ސޯލިހުއާއި އެމަނިކުފާނުގެ ސަރުކާރުން ނުކުރާ ކަމެއް ނެތެވެ. ސަރުކާރުގެ ކެޕޭސިޓީގައި ކުރެވެން ހުރި ކަންކަން ކޮށްދޭން ފަށައި، އެކަންކަމުގެ ނަފާ އާމުންނާއި ހަމަޔަށް ފޯރުވައި ދީފިވެސް މެއެވެ.\nސަރުކާރާއި ހަވާލުވި އިރު ދައުލަތް އޮތީ މާލީ ގޮތުން ވަރަށް ދަށް ހާލަތެއްގައި ކަމަށްވުމުން ރައްޔިތުންގެ އުންމީދުތައް ހަގީގަތަށް ހަދައިދޭން ބޭރުގެ ދައުލަތްތަކުގައި ސަލާން ވެސް ޖަހައިފި އެވެ. އިންޑިއާއަށް ސަލާން ޖައްސުވަން ވަޑައިގަތީ ސީދާ ރައީސް ސޯލިހު އެވެ. ޗައިނާ އާއި، ސައުދީ އަރަބިއާ އާއި އެނޫންވެސް ބޮޑެތި ބައެއް ގައުމުތަކަށް ވަފުދުތައް ފޮނުއްވި އެވެ. އެއްގޮތުން ނުވިއްޔާ އަނެއްގޮތުންވެސް ރައްޔިތުންގެ އުމްމީދުތަކާއި އެއްވަރަށް ކަންކަން ކޮށްދެވޭތޯ ބަލަން މަސައްކަތް އެބަ ކުރެއެވެ.\n"މި ސަރުކާރު ފެއިލް ވެއްޖެ. އެއްކަމެއްވެސް ނުކޮށްދެވުން. ހުސް ފޮނި ކެނޑީ ވޯޓް ހޯދަން. ރައްޔިތުމީހާ އަދިވެސް ބިކަވެފަ. ސަރުކާރުގައި އަދިވެސް ވަޒީފާތަކުގައި ތިބީ ޔާމީން ލާފަ ތިބި މީހުން. އަހަރަމެންނަކަށް ނެތް ވަޒީފާ ގަނޑެއްވެސް" އެހެން މީހަކު ބުންޏެވެ،\nއެހެން މީހަކު ކޮށްފަ އިން ޓުވީޓެކެވެ: "ކެބިނެޓާއި، ސިޔާސީ މަގާމުތަކަށް އައްޔަން ކުރި މީހުން ފެނިފައި ހޮޑު ލަވާ. ކިޔެވުމުގެ ބެނުމެއްނެތް. މި އޮތީ ވާ ގައުމެއް. އިބޫ އަކަށް ޔާމީނަކަސް ހަމަ އެއްތާކު މިޖެހެނީ". މިކަހަލަ ކިތަންމެ ޕޯސްޓެއް ޓުވިޓާގައި މީހުން ކޮށްފައި އެބަހުއްޓެވެ.\nއިންޑިއާގެ ބޮޑު ވަޒީރު މޯދީ އަދި ރައީސް ސޯލިހު، މޯދީގެ އޮފީހުގައި ބައްދަލު ކުރައްވަނީ --\nއެކަހަލަ ޕޯސްޓްތައް ފެނުމުން ސޯލިހުގެ ސަރުކާރަށް އަހަރު ދުވަސް ވެގެން އުޅޭހެން ވެސް ހީވެ އެވެ. ސަރުކާރުގައި ވެސް ނެތް ކެޕޭސިޓީއެއް ރައީސް ސޯލިހު ކިތަންމެ ބޭނުންފުޅު ވިޔަސް ނުނެރެވޭނެ އެވެ. އަދި ސަރުކާރަށް ފާޑު ކިޔާހާ ދުވަހެއް ނުވެއެވެ. ސަރުކާރުގެ ކެޕޭސިޓީ ހުރި ވަރަކުން ކަންކަން ކޮށްދެމުން އަންނަތަން ފެނެ އެވެ. އެހެން ކަމޖުން ރައީސް ސޯލިހާއި އެމަނިކުފާުގެ ސަރުކާރަށް ފުރުސަތު ދޭން ޖެހޭނެ އެވެ.\nމިނިސްޓަރުންނާއި، ޑެޕިއުޓީ މިނިސްޓަރުންނާއި، ސްޓޭޓް މިިނިސްޓަރުންގެ ވާހަކައަށް ޖެހިލަމާ ހިނގާށެވެ. އެ މަގާމުތަކަކީ "ސިޔާސީ" މަގާމުތަކެކެވެ. ރައީސުލް ޖުމްހޫރިއްޔާ ވުޒާރާތަކުގެ ކަންކަން ވިލަރެސްކޮށް ގެންދަވާނެ ބަަޔަކު ކަނޑއަޅައި އެބަޔަކަށް އެހީވާން ބަޔަކު ކަނޑައަޅަނީ އެވެ. ކިޔަވައިގެން ތިބި މީހުންނަށް ފުރުސަތު ގެއްލެނީއެއް ނޫނެވެ. ޑޮކްޓަރޭޓް ޑިގްރީއެއް ހިފައިގެން ގޭގައި އޮތަކަސް ނުވާނެ އެވެ. ސިޔާސީ މަގާމަކަށް އާދެވެނީ ސިޔާސީ ވެގެންނެވެ. ކިޔަވައިގެން ތިބި މީޙުން ސިޔާސީ މައިދާނުގައި ހަރަކާތްތެރިވާނަމަ އެބަޔަކަށް ފުރުސަތު ލިބިގެންދާނެ އެވެ. މި ދެންނެވި ސިޔާސީ މީހުންގެ ދަށުން ވުޒާރާތައް ހިންގަން ތިބޭނީ ކިޔަވައިގެންތިބި، ގާބިލް ބޭފުޅުންނެވެ. އެ މަގާމުތަކަށް ކިޔަވައިގެންތިބޭ މީހުންނަށް ކުރިމަތި ލުމުގެ ފުރުސަތު އޮންނާނެ އެވެ.\nސޯޝަލް މީޑިއާއަށް ބަލާ އިރު ފެންނަނީ ރައްޔިތުންގެ ހިތް ނުފުރިގެން އުޅޭ މަންޒަރެވެ. ހަގީގީ މަންޒަރަށް ބަލައި ދިރާސާ ކުރުމުގެ ބަދަލުގައި ބަޔަކު ކުޅޭ ގޭމެއްގެ ތެރެއަށް ވަދެ އެފަދަ ކަންކަމާއި ޓުވީޓްކޮށް ހެދުމުން އެ މީހެއްގެ ގާބިލް ކަމާއި މެދުވެސް މީހުން ސުވާލު އުފައްދާނެ އެވެ. ރައީސް ސޯލިހުގެ ވެރިކަމުގެ ފުރަތަމަ މަސްދުވަހަށް "A" ރިޕޯޓެއް ހައްގެވެ. ދައުލަތް ވެއްޓިފައި އޮތް އަނދަވަޅުން ނަގައި ގައުމު ބިނާ ކުރުމަށް ރައީސް ސޯލިހު ކުރައްވަމުން ގެންދަވަނީ ތައުރީފު ހައްގު މަސައްކަތެކެވެ. އެ މަސައްކަތަށް އެއްބާރުލުން ދީ ރައްޔިތުން ކެތްތެރިކަންމަތީ ތިބެން އެބަޖެހެ އެވެ.\nއިބްރާހިމް މުހައްމަދު ސޯލިހު ކެބިނެޓް\nޓްރޭޑް ފެސިލިޓޭޝަން އެއްބަސްވުމުގައި ސޮއިކުރަން މަޖިލީހުގެ ލަފައަކަށް


މެންބަރުންގެ ޚިޔާލު: ލޯކަލް ކައުންސިލްގެ ޓިކެޓް ދިނުމުގައި ޕްރައިމަރީއަކަށް ދާންވީ ސަބަބުތައް– – Maldivian Democratic Party\n1 ސެޕްޓެމްބަރ 2010\nލިޔުނީ: މުޢާޒް މުޙައްމަދު (މޯލާ)\nރާއްޖޭގައި ޑިމޮކްރެޓިކް ސަގާފަތެއް އުފައްދައި ރާއްޖޭއަށް ފުރިހަމަ ޑިމޮކްރަސީއާއި އަދުލުއިންސާފާއި ހަމަ ހަމަކާއި އިންސާނީ ހައްގުތައް ރައްކާތެރިކޮށް ރައްޔަތުން އެދޭ ބަދަލުގެނައުމަށް އެމް.ޑީ.ޕީގެ ކެޔޮޅުކަމުގައި ދިވެހިރައްޔަތުން ކުރަމުން އައި މަސައްކަތުގެ ނަތީޖާއެއްގެ ގޮތުން ރާއްޖޭގެ ޒަމާންވީ ޚުދުމުޚްތާރު ސިފަތައް އެކުލެވޭ ގާނޫނުއަސާސީ ބަދަލުކޮށް، ތިރީސް އަހަރުގެ ޚުދުމުޚްތާރުވެރިޔާ މައުމޫން އަބުދުލް ގައްޔޫމުގެ ވެރިކަން ނިމުމަކަށްގެނެސް، އެމް.ޑީ.ޕީގެ ވެރިކަމެއް މިއަދު ގާއިމު ކުރެވިފައިވާކަން ޔަގީނެވެ. ނަމަވެސް މިއަދާޖެހެންދެންވެސް ޒަމާނުއްސުރެ ރާއްޖޭގައި އޮތް ޚުދުމުޚްތާރު ސާގަފަތް ބަދަލުވެ ފުރިހަމަ ޑިމޮކްރެޓިކް ސަފަގާފަތެއް މިގައުމުގައި ގާއިމްކުރެވިފައިނުވެއެވެ. މިދެންނެވި ފަދަ ޑިމޮކްރެޓިކް ސަގާފަތެއް ގާއިމުކުރުމަށް އޮތް އެންމެ ބޮޑު އެއް ހުރަހަކީ ރާއްޖޭގައި ސިޔާސީ މައިދާނުގައި ހަރަކާތްތެރިވަމުންދާ ގިނަ ސިޔާސީ ޕާޓީތަކުގައި އިންޓާރނަލް ޑިމޮކްރަސީ ނެތުމާއި ޑިމޮކްރެޓިކް ސަގާފަތެއް އުފެއްދުމުގެ ވިސްނުން ނެތުމެވެ. އިންޓަރނަލް ޑިމޮކްސަސީ ވަރުގަދަ ވެފައި ހަރުދަނާ އުސޫލުތަކެއް ގާއިމްކޮށް ޑިމޮކްރެޓިކް ސަގާފަތެއް އުފެއްދުމަށް ހަމައެކަނި މަސައްކަތްކުރާ ޕާޓީއަކީ އެމް.ޑީ.ޕީ ކަން ކަށަވަރެވެ.\nއެމް.ޑީ.ޕީ ފިޔަވައި އެހެން ޕާޓީތަކަށް ވިސްނާލާއިރު ޕާޓީގެ އެތެރޭގެ އިންތިޚާބުތަކުގައި ވާދަވެރި ސިޔާސީ ވެއްޓެއްގެ ތެރެއިން މީހުން އިންތިޚާބުކުރާ ޕާޓީއެއްނެތޭ ދެންނެވުމަކީ ދޮގަކަށް ނުވާނެއެވެ. އަދި އިންތިޚާބުތަކުގައި ޕާޓީގެ ފަރާތުން ވާދަކުރާ ކެންޑިޑޭޓުންނަށް ޓިކެޓް ދިނުމުގައިވެސް ހާމަކަން ބޮޑުކޮށް ވާދަވެރިގޮތެއްގައި ޕްރައިމަރީސް ބާއްވާތަން ފެންނަމުންދަނީ އެމް.ޑީ.ޕީންނެވެ. އެމް.ޑީ.ޕީ އަކީ ހުރިހާ މާނައެއްގައިވެސް ސިޔާސީ ޕާޓީގެ ސިފައެކުލެވޭ ހަމައެކަނި ސިޔާސީ ޕާޓީއަށް ވުމީ އެމް.ޑީ.ޕީ މެންބަރުން ފަޚުރުވެރިވާ ކަމެއްކަމުގައިވީނަމަވެސް ވާދަވެރި ސިޔާސީ ނިޒާމަކަށް އެމްޑީޕީގެ އެންމެހާ މެންބަރުންވެސް އަދިހުރިހާ ޕާޓީތައްވެސް އަހުލުވެރިވެގެން ނޫނީ މިގައުމުގައި ރައްޔަތުން އެދޭފަދަ ޑިމޮކްރެޓިކް ވެއްޓެއް ގާއިމްކޮށް އަދުލު އިންސާފު ގާއިމްކޮށް ރައްޔަތުން އެދޭ ކުރިއެރުމާއި ތަރައްގީ ގެނައުމަކީ ދަތިކަމަކަށްވާނޭ ކަން ޔަގީނެވެ.\nމަތީގައިދަންނަވާފައިވާ ހަގީގަތްތަކާއި އެކު މިއަދު ވިސްނާލަންޖެހެނީ ކުރިއަށް އޮތް ލޯކަލް ކައުންސިލް އިންތިޚާބުގައި ޕާޓީގެ ޓިކެޓް ހޯދުމަށް ހުށަހަޅާފައިވާ ބައެއް ކެންޑިޑޭޓުން ޕްރައިމަރީސް އަކަށ ދާންް ފަސްޖެހޭ ފަސް ޖެހުމަށެވެ. ނަމަވެސް ޕްރައިމަރީސްއެއް ބާއްވައި ސީދާ މެންބަރުންގެ ވޯޓަކުން ނޫންގޮތަކަށް ކެންޑިޑޭޓުންނަށް ޓިކެޓް ދިނުމަކީ އެމް.ޑީ.ޕީން ހޯދާފައިވާ ކުރިއެރުމުގެ ސަތޭކަ ފިޔަވަޅު ފަހަތަށް ޖެހި، އަޅުގަނޑުމެންގެ ޗެއަރޕާސަން މާރިޔާ ވިދާޅުވާ ފަދައިން “ކުޑަސިޓީ ހެއްދުމާ ހަމަޔަށް ފަހަތަށް” ދިޔުން ކަމުގައިވެ، ހަރުދަނާ ޑިމޮކްރެޓިކް ވެއްޓެއް މިގައުމުގައި ގާއިމްކުރުމަށް އެޅޭ ހުރަހަކަށް ނޫނީ ނުވާނެއެވެ. ވާދަވެރި ސިޔާސީ ނިޒާމަކަށް އަހުލުވެރި ނުވާބަޔަކު ތަފާތު މަގާމުތަކަށް އިންތިޚާބުވެ ގައުމު ބައްޓަން ކުރުމުގެ ޒިންމާ އެފަރާތްތަކާއި ހަވާލުކުރެވިއްޖެނަމަ މިގައުމުގެ މާޒީގައި ދެމިގެންދިޔަ ޚުދުމުޚްތާރު ސަގާފަތަށް އެފަރާތްތަކުން ވާގިވެރިވެ އެސަގާފަތް އަލުން އަނބުރާ މިގައުމު އަޅުވެތި ކުރުމުގެ ފުރުސަތު ދެވުނީއެވެ. މިއަދު ވިސްނާލަންޖެހޭ އެންމެ މުހިންމު ކަމަކީ މިދެންނެވި ޚުދުމުޚްތާރު ސަގާފަތަށް އެއްވެސް ފުރުސަތެއްނުދީ ވާދަވެރި ސިޔާސީ ނިޒާމެއްގެ ހުރިހާ ރުކުންތަކަށް އަޅުގަޑުމެން އަހުލުވެރިކުރުމަށް ކުރެވެން ހުރި ހުރިހާކަމެއް ކުރުމެވެ.\nމިދެންނެވި މުހިންމު ހަގީގަތް ގަބޫލުކުރާހިދު، އިންތިޚާބީ ގޮނޑިތަކަށްވުރެ ގިނަ ކެންޑޑިޑޭޓުން ޕާޓީގެ ޓިކެޓަށް އެދިހުށަހަޅާފައިވުމާއެކުވެސް ޕްރައިމަރީސްއަކަށް ނުގޮސް ކުޑަ ކޮމެޓީއަކުން ޕާޓީގެ ވަކި ކެންޑިޑޭޓުންނަށް ޓިކެޓް ދޭން ނިންމައިފިނަމަ ޕާޓީގެ މަސްލަހަތު ކިހާވަރަކަށް އެކަމުގައި އޮންނާނެތޯ ސުވާލު އުފައްދަން ޖެހެއެވެ. ޤަބޫލުކުރަންޖެހޭ ހަގީގަތަކީ ޕާޓީގެ ކޮންމެ މެންބަރަކަށްވެސް ޕާޓީގެ މަގާމުތަކަށް ވާދަކުރުމުގެ ހައްޤު ލިބިދީފައިވާހިނދު، އިންތިޚާބުގައި ވާދަކުރުމަށް ޕާޓީގެ ޓިކެޓް ހޯދުމަށް ހުށާހަޅާފައިވާ ކެންޑީޑޭޓަކަށް ޓިކެޓް ދޭން ނުވަތަ ނުދޭން ނިންމާނީ ކޮން ކަންތައްތަކެއްގެ މައްޗަށް ބަލާފައިތޯވިސްނާލުން މުހިންމެވެ. މިސާލަކަށް ކެންޑިޑޭޓުގެ ތައުލީމީ ފެންވަރާއި، ޕާޓީއަށް ޚިދުމަތްކޮށްފައިވާ މުއްދަތާއި އަދާކޮށްފައިވާ ވަޒީފާތަކާއި ލިބިފައިވާ ކާމިޔާބީތަކާއި މިފަދަ ކަންތައްތަކުގެ މައްޗަށް ބެލިދާނެއެވެ. ނަމަވެސް މިއިންއެއްވެސް ކަމަކުން އެކެންޑިޑޭޓަކަށް މެންބަރުން ތާއީދުކުރާ މިންވަރު އެގެން ނެތުމާއެކު، މިދެންނެވިފަދަ ކްރައިޓީރިއާއަކުން ބަލައިގެން ސެލެކްޓުކުރެވޭ ކެންޑިޑޭޓުންނަކީ މާބޮޑު ތާއީދެއް ނެތް ކެންޑިޑޭޓުންނަށްވެސް ވެދާނެއެވެ.\nކޮންމެ ކެންޑިޑޭޓަކީވެސް އެކެންޑީޑޭޓެއްގެ ފަހަތުގައި ސަޕޯޓް ބޭސްއަކާއި އެކު ޓިކެޓަށް އެދިހުށަހަޅާ ކެންޑީޑޭޓުންނަށް ވާއިރު، ކުރިންދެންނެވި ގޮތަށް މެންބަރުންގެ މަގުބޫލުކަން ކުޑަ ކެންޑިޑޭޓަކު ޕްރައިމަރީސްއަކާއި ނުލައި ސެލެކްޓް ވެފައި، މެންބަރުން އިންތިހާއަށް ތާއީދުކުރާ ކެންޑިޑޭޓަކަށް ނުވަތަ ކެންޑިޑޭޓުންތަކަކަށް ޕާޓީގެޓިކެޓް ނުދޭން ކުޑަ ކޮމެޓީއަކުން ނިންމައިފިނަމަ އެކަމުގައި ޓިކެޓް ނުލިބުނު ކެންޑިޑޭޓުންނާއި އެކެންޑިޑޭޓުންގެ ސަޕޯޓަރުންގެ ވިސްނުން ހަމަ ޕާޓީގެ މަސްލަހަތައްޓަކައި ގުރުބާން ކޮށްފާނެހެއްޔެވެ. މިދެންނެވި ޓިކެޓު ނުލިބުނު ކެންޑިޑޭޓަށްވުރެ މަގުބޫލުކަން މާކުޑަ ކެންޑިޑޭޓުން މެންބަރުންގެ ބަހެއްނެތި ސެލެކްޓްވާހިދު ޕާޓީގެ ތެރޭގައި ޚިޔާލު ތަފާތުވުން އިންތިހާއަށް އުފެދި ޑިމޮކްރަސީ ތަފާތު ގޮތްގޮތަށް މާނަކުރުމުގެ ރޫހެއްގެ ތެރެއިން ޕާޓީގެ ބައިބައި ވުމުގެ ފުރުސަތު އޮވެދާނެތޯ ވިސްނާލަން ޖެހެއެވެ.\nއަޅުގަޑަށް ފެންނަ ފެނުމުގައި ޕްރާއިމަރީސްއަކުން މެނުވީ އެއްވެސް ކެންޑިޑޭޓަކު ކަޓުވާލައިފިނަމަ އެކަމުން ޕާޓީއަށް ކުރާ ނޭދެވޭ އަސަރު، ޕްރައިމަރީސްއެއްގައި އުފެދޭ ވާދަވެރިކަމުން ކުރާ ނޭދެވޭ އަސަރަށްވުރެ ކުޑައެއް ނުވާނެއެވެ. ޕްރައިމަރީސްއެއްގައި ގޮތްނިންމާނީ މެންބަރުން ކަމުގައި ވީހިނދު މެންބަރުން ނުރުހޭ ފަރާތަކަށް ޓިކެޓް ލިބުމުގެ ފުރުސަތެއް ނެތުމަކީ ޓިކެޓް ނުލިބޭ ފަރާތްތައްވެސް އެފަރާތްތަކުގެ ތާއީދު ވަޒަންކޮށްލައި ޕާޓީގެ ނިންމުމާއި މެދު އިހުތިރާމް ކުރާނޭ ނިންމުމަކަށް ވާނޭކަން ޔަގީނެވެ. މިފަދަ ހާލަތެއްގައި މެންބަރުންގެ ނިންމުމަށް އިހުތިރާމނުކޮށްް ޕާޓީގެ މަސްލަހަތު ނާގާލައި ޕާޓީން ވަކިވެގެންދާ ފަރާތްތަކުގެ ސަބަބުން ހަގީގަތުގައި ޕާޓީއަށް ކުރާނީ ފައިދާއެވެ. ސަބަބަކީ އެމް.ޑީ.ޕީ އަކީ ޑިމޮކްރެޓިކް ޕާޓީއަކަށް ވެފައި ޑިމޮކްރަސީ ގަބޫލު ނުކުރާ ބަޔަކު ޕާޓީގައި ތިބިނަމަ އެފަރާތްތައް ޕާޓީން ވަކިވުމަކީ ޕާޓީ އެއްވިސްނުމަކަށް ބައްޓަންކޮށް ކުނި ހޮވާލައި ޕާޓީ، ޕާޓީގެ ސިޔާސަތާއި އެއްގޮތަށް ބައްޓަންކުރުން އިތުރަށް ވަރުގަދަވެގެން ދިޔުމެވެ. ނިމިދިޔަ އިންތިޚާބުތަކުގައިވެސް މިމަންޒަރު މިގޮތަށް ފެނިފައިވާހިނދު އަޅުގަނޑު އެދެނީ މެންބަރުން ބޭނުންވާގޮތެވެ. އަދިއަޅުގަނޑު އެދެނީ އެމް.ޑީ.ޕީއަށް ލޯކަލް އިންތިޚާބު ކާމިޔާބުކުރެވި ޕާޓީއަށާއި ރައްޔިތުންނަށް މިއަދަށްވުރެ އަދި މާފާގަތި މާދަމާއަކަށެވެ.


ވެންޓިލޭޓަރު މައްސަލަތަކުގައި ޝާމިލްވެ އުޅުއްވި ބައެއް ބޭފުޅުން މަޖިލީހުގެ ކޮމިޓީ ބައްދަލުވުމެއްގައި -- ފޮޓޯ: މަޖިލިސް\nކޮވިޑް-19 އާ ގުޅިގެން ވެންޓިލޭޓަރު ގަތުމަށް ދުބާއީގެ އެގްޒެކިއުޓާސް ޖެނަރަލް ޓްރޭޑިންއަށް ސަރުކާރުން ދޫކުރި ފައިސާ އަށް ތަކެތި ލިބިފައި ނުވާތީ ބަދަލު ހޯދަން ނޯޓިސް ފޮނުވި އެ ކުންފުނިން ބަދަލު ނުދޭ ކަން އަވަސް އަށް އެނގިއްޖެ އެވެ.\nސަރުކާރުގެ އިސް އޮފިޝަލަކު ނަން ނުޖެހުމަށް ޝަރުތުކޮށް ވިދާޅުވީ އެގްޒެކިއުޓާސް ކުންފުންޏަށް ނޯޓިސް ފޮނުވައިގެން “ވީއެއްކަމެއް ވެސް ނެތް” ކަމަށެވެ.\nބަދަލު ދިނުމަށް އަންގާ، ދިވެހި ސަރުކާރުގެ ފަރާތުން އެގްޒެކިއުޓާސް އަށް ނޯޓިސް ފޮނުވީ މިދިޔަ އޯގަސްޓް މަހުގެ 10 ވަނަ ދުވަހު އެވެ.\nހެލްތު މިނިސްޓްރީގެ އޮފިޝަލަކު އެ ދުވަހު ވިދާޅުވީ އެއްބަސްވުމާ އެއްގޮތަށް ބަދަލުގެ ކަންކަން ހަމަޖައްސަން އެ ކުންފުންޏަށް ދީފައިވާނީ 30 ދުވަހުގެ މުއްދަތު ކަމަށެވެ. އެ މުއްދަތު ހަމަވީ މިދިޔަ ހުކުރު ދުވަހުގެ ނިޔަލަށެވެ.\nމިނިސްޓްރީ ންހުށަހެޅީ ކިހާ ވަރެއްގެ ބަދަލެއް ހޯދުމަށްތޯ އެހުމުން އޮފިޝަލް ވިދާޅުވީ އެ މައުލޫމާތު ލިބޭނީ ވެންޓިލޭޓަރުގެ ހާއްސަ އޮޑިޓް ހެދި އޮޑިޓް އޮފީހުން ކަމަށެވެ. އޮޑިޓް އޮފީހުގެ ފަރާތުން މީގެ ކުރިން އަވަސް އަށް މައުލޫމާތު ދެއްވި އޮފިޝަލަކު ވިދާޅުވީ ވެންޓިލޭޓަރުތަކުގެ އޮޑިޓަކީ ސަރުކާރުން އެދިގެން ހެދި އޮޑިޓަކަށް ވާތީ އެކަމުގައި ވާހަކަ ދައްކަން ޖެހޭނީ ސަރުކާރުން ކަމަށެވެ.\nވެންޓިލޭޓަރު އޮޑިޓް ރިޕޯޓް ސަރުކާރުގެ ކަމާ ގުޅުންހުރި އިދާރާތަކަށް ފޮނުވާފައި ވަނީ މީގެ ދެ މަހެއްހާ ދުވަސް ކުރިންނެވެ.\nއެއްބަސްވުން ބާތިލް ކުރާ ދުވަހާ ހަމައަށް މުދާ ފޯރުކޮށްދީފައި ނުވާނަމަ އެ މުދާ ފޯރުކޮށްދިނުމަށް އެހާތަނަށް ދައްކާފައިވާ ފައިސާ އަނބުރާ ރައްދުކޮށްދޭންވާނެ ކަމަށްވެސް އެއްބަސްވުމުގައި ބަޔާންކޮށްފައިވެ އެވެ.\nވެންޓިލޭޓަރު އެއްބަސްވުމުގައިވާ ގޮތުން އެއްބަސްވުމާ ގުޅޭ މައްސަލައެއް އުފެދިއްޖެނަމަ އެ މައްސަލައެއް ހައްލުކުރާނީ އާބިޓްރޭޝަން މެދުވެރިކޮށެވެ. އާބިޓްރޭޝަން ހިންގަން އެއްބަސްވުމުގައިވާ ތަނަކީ ދިވެހިރާއްޖެ އެވެ. އަދި އެ މަރުހަލާގައި އަމަލުކުރަން ވެސް ޖެހެނީ ރާއްޖޭގެ ގާނޫނަށެވެ. އެހެންކަމުން އެ މައްސަލައިގެ އާބިޓްރޭޝަން ހިންގާނީ މޯލްޑިވްސް އިންޓަނޭޝަނަލް އާބިޓްރޭޝަން ސެންޓަރުގަ އެވެ.\nއެގްޒެކިއުޓާސް ޖެނެރަލް ޓްރޭޑިން އަކީ، ޔުނައިޓެޑް އަރަބް އެމިރޭޓްސް (ޔޫއޭއީ)ގައި ރަޖިސްޓްރީވެފައިވާ ކުންފުންޏެއް ކަމަށްވާތީ ރާއްޖެއާއި ބޭރު ގައުމެއްގެ ކުންފުންޏަކާ ދެމެދު ހިންގޭ އާބިޓްރޭޝަންގެ މި މައްސަލަ އަކީ ބައިނަލްއަގްވާމީ އާބިޓްރޭޝަން މައްސަލަ އެކެވެ.


Raajjey gai furathama faharah Radiology course thakeh fashanee | ThePress\nރާއްޖޭގައި ފުރަތަމަ ފަހަރަށް ރޭޑިއޮލޮޖީ ކޯސްތަކެއް ފަށަނީ\n05 April 2021, 22:18\nރޭޑޮއިލޮޖީ ކޯސްތައް އިފްތިތާހް ކުރުމަށް ބޭއްވި ރަސްމިއްޔާތުގެ ތެރެއިން / ފޮޓޯ: އެސްޓީއޯ\nއެސްޓީއޯ އާއި ޖެނެރަލް އިލެކްޓްރިކް ހެލްތް ކެއާ ގުޅިގެން މޯލްޑިވްސް ނެޝަނަލް ޔުނިވާސިޓީ (އެމްއެންޔޫ) ގައި ޑިޕްލޮމާ އިން ރޭޑިއޮލޮޖީ ކޯސްތަކެއް އިފްތިތާހު ކޮށްފިއެވެ.\nމި ކޯސްތަކަކީ ސްކޭން ކުރުމާއި އެކްސްރޭ ނެގުމުގައި މަސައްކަތް ކުރާ ރޭޑިއޮގްރަފަރުން ތަމްރީން ކުރުމަށް ކުރިއަށް ގެންދާ ކޯސްތަކެކެވެ. މި ކޯސްތައް އިފްތިތާހު ކުރުމަށް ބޭއްވި ރަސްމިއްޔާތުގައި ނައިބް ރައީސް ފައިސަލް ނަސީމް ވިދާޅުވީ ރޭޑިއޮލޮޖީގެ ދާއިރާ އިން ދިވެހިން ތަމްރީން ކުރުމަކީ ސިއްހީ ދާއިރާގައި ކުރަން ވަރަށް މުހިއްމު މަސައްކަތެއް ކަމަށާއި މިހާރުވެސް މިކަން ކުރުން ލަސްވެއްޖެ ކަމަށެވެ.\nމި ރަސްމިއްޔާތުގައި ވާހަކަ ދައްކަވަމުން ހެލްތް މިނިސްޓަރު އަހުމަދު ނަސީމް ވިދާޅުވީ، 20 މީހުންގެ ޖާގަ އާއެކު ފަށާ ކޯހުގެ ޖާގަ އިތުރުކޮށް އެ އަދަދު އިތުރު ކުރާނެ ކަމަށެވެ. އަދި ދިވެހިންތަކެއް މި ހިދުމަތައް ނިކުތުމަކީ ސިއްހީ ދާއިރާއަށް ވަރަށް މުހިއްމު ކަމެއް ކަމަށް މިނިސްޓަރު ވިދާޅުވިއެވެ.\nރޭޑިއޯލޮޖީ ދާއިރާ އަށް ދިވެހިން ތަމްރީން ކުރަން ކުރިއަށް ގެންދާ މި ކޯސްތަކުގެ ފުރަތަމަ ބެޗްގައި 20 ކުދިންނަށް ޖާގަ ލިބޭނެ އެވެ. މި ކޯސްތަކުގެ ފުރަތަމަ ބެޗުގެ ފީ އެސްޓީއޯގެ ސީއެސްއާރުގެ ދަށުން ދައްކައިދޭ ގޮތަށް ވަނީ ހަމަޖެހިފައެވެ. އެސްޓީއޯގެ ސިއީއޯ އަދި މެނޭޖިން ޑިރެކްޓަރު ހުސައިން އަމްރު ވިދާޅުވީ ހެލްތް މިނިސްޓަރުގެ އިރުޝާދުގެ ދަށުން ރާއްޖޭގެ ހުރިހާ ރަށެއްގައި ހެލްތް ފެސިލިޓީސްތައް ބެހެއްޓުމުގެ މަސައްކަތް ކުރަމުން ދާކަމަށެވެ. އެގޮތުން ސަރުކާރުން އައިޖީއެމްއެޗް ފެންވަރުގެ ފަސް ހޮސްޕިޓަލް އަތޮޅުތެރޭ ގާއިމް ކުރުމުގެ މަސައްކަތް ކުރަމުން ދާ ދަނޑިވަޅެއްގައި ސިއްހީ ދާއިރާގައި މަސައްކަތް ކުރާ ރޭޑިއޮލޮޖީ ދާއިރާގައި މަސައްކަތް ކުރާ މީހުންގެ 90 ޕަސެންޓަކީ ބޭރު މީހުންނަށް ވުމަކީ ހިތާމަހުރި ކަމެއް ކަމަށް އަމްރު ވިދާޅުވިއެވެ.\nދިވެހިންނަށް މި ދާއިރާ އިން ކިޔަވުމުގެ ފުރުސަތު ރާއްޖޭގައި އޮތް ނަމަ ގިނަ ބަޔަކު އެ ދާއިރާ ހިޔާރު ކުރާނެ ކަމަށް ޔަގީން ކުރައްވާ ކަމަށް އަމްރު ވިދާޅުވިއެވެ. އެގޮތުން މިހާރު މި ދާއިރާ އިން ދިވެހިން ތަމުރީނު ކުރުމުގެ ގޮތުން ސްކްރީން ލެބަކާއި ޓްރެއިން ސެންޓަރެއް ގާއިމު ކޮށްފައިވާ ކަމަށް ވެސް އަމްރު ވިދާޅުވިއެވެ.\nއަތޮޅުތެރޭ ރޭޑިއޮގްރަފަރުންގެ ގޮތުގައި 37 މީހުން މަސައްކަތް ކުރަމުން ދާއިރު މިވަގުތު އެމީހުންގެ ތެރޭގައި ތިބީ ތިން ދިވެހިންނެވެ. އައިޖީއެމްއެޖްގައި ރޭޑިއޮގްރަފަރުންގެ ގޮތުގައި 20 މީހުން މަސައްކަތް ކުރާއިރު އޭގެތޭގައި ހިމެނެނީ އެންމެ ދިވެއްސެކެވެ.\nހަބަރު އަހުމަދު ނަސީމް އެމްއެންޔޫ އެސްޓީއޯ ފައިސަލް ނަސީމް ސިއްހަތު


Emme fahuge champion kamakee hamaekani nameh: Aaathee | Mihaaru\nނޫސްވެރިންގެ ބައްދަލުވުމުގެ ތެރެއިން އާތީ.-- ފޮޓޯ: ނިޝާން އަލީ/ މިހާރު\nއެންމެ ފަހުގެ ޗެމްޕިއަންކަމަކީ ހަމައެކަނި ނަމެއް: އާތީ\n25 ޖޫން 2019 - 08:473comments\nޓީސީ ސްޕޯޓްސް ކްލަބަކީ އެންމެ ފަހުގެ ދިރާގު ދިވެހި ޕްރިމިއާ ލީގުގެ ޗެމްޕިއަންކަމަށް ވުމުން އެއީ މި ފަހަރުގެ ލީގުގައި އެ ޓީމުން ކުޅޭ މެޗުތަކުގައި މާ ބޮޑު އަސަރެއްކުރާނެ ކަމެއް ނޫން ކަމަށާއި ނަތީޖާ ނެރެން ކުރަންޖެހޭނީ މަސައްކަތް ކަމަށް ޓީސީގެ ކޯޗު މުހައްމަދު އާތިފް (އާތީ) ބުނެފި އެވެ.\nޓީސީން މިދިޔަ އަހަރު ލީގު ކާމިޔާބުކުރީ 2014 ވަނަ އަހަރުން ފެށިގެން އެ ޓީމަށް ކޯޗުކޮށްދިން މުހައްމަދު ނިޒާމް (ނިޒާމްބެ)ގެ އިރުޝާދުގެ ދަށުންނެވެ. ނިޒާމްބެ ޓީސީއާ ވަކިވުމުން މި ސީޒަނުގައި އެ ޓީމާ ހަވާލުވެ އާތީ ވަނީ އެ ޓީމަށް ޗެރިޓީ ޝީލްޑް ކާމިޔާބުކޮށްދީފަ އެވެ.\nއާތީ ބުނީ ޓީސީގައި މިހާރު އޮތީ އެންމެ ފަހުގެ ޗެމްޕިއަންކަން ހޯދި ޓީމާ އަޅާ ބަލާއިރު ގިނަ ބަދަލުތަކެއް ގެނެސްފައިވާ ޓީމެއް ކަމަށާއި އެހެން ކަމުން މިދިޔަ އަހަރު އެ ހުރި ލެވެލަށް ބަލައިގެން ވާހަކަ ނުދެއްކޭނެ ކަމަށެވެ.\n"ޑިފެންޑިން ޗެމްޕިއަން ކިޔާއިރު ބަލަންވީ އަންނަ އަހަރު އެ ޓީމެއް އޮތްތޯ. އެ ޓީމުގެ މިދިޔަ އަހަރު ތިބި ކުޅުންތެރިން ތިބިތޯ. އަލުން ޓީސީ ޖެހުނީ ޓީމެއް ތައްޔާރުކުރަންތޯ. މި ހުންނަނީ ސުވާލުތަކެއް. އެންމެ ފަހުން ކުޅުނު މެޗުތަކުގައި ވެސް ޓީސީ އަށް މިދިޔަ އަހަރު ކުޅުންތެރިންގެ ތެރެއިން ދަނޑުމަތީގައި ތިބީ ހަތަރު ކުޅުންތެރިން. ނަމެއް ނޫން މި ފޯމް ކުރަނީ. ޕްލޭޔަރުން ގެނެސް ޓީމެއް މި ހަދަނީ. ޑިފެންޑިން ޗެމްޕިއަން އަކީ ނަމެއް، އެ އަށް ބަލައިގެން ނުތިބެވޭނެ، ޖެހޭނީ މަސައްކަތްކުރަން،" އާތީ ބުންޏެވެ.\nގައުމީ އަންހެން ޓީމުގެ ކޯޗުކަމާ ހަވާލުވުމުގެ ކުރިން އާތީ އެންމެ ފަހުން ކޯޗުކޮށްދިން ކްލަބަކީ ޔުނައިޓެޑް ވިކްޓްރީ އެވެ. ކުރީގެ ކްލަބާ ދެކޮޅަށް ކުޅޭ މެޗުގެ ކުރިން އޮތް ނޫސްވެރިންގެ ބައްދަލުވުމުގައި އާތީ ބުނީ ޔުނައިޓެޑް ވިކްޓްރީ އޮތީ ބިދޭސީ ކުޅުންތެރިންނާ އެކު ވަރުގަދަކޮށްފައި ކަމަށެވެ.\nޔުނައިޓެޑް ވިކްޓަރީ މީގެ ކުރިން ތިން ބިދޭސީ ކުޅުންތެރިން ލައިގެން ކުޅުނީ. އެކަމަކު މި މެޗުގައި ހަތަރު ވަނަ ކުޅުންތެރިޔާ ވެސް ކުޅޭނެ. ކުޑަކޮށް ބަލާލިއިރު ވަރަށް ރަނގަޅު. މި ފަހަރު ލީގު ކޮންމެ ޓީމަކަށް ވެސް ވަރަށް ޓަފްވާނެ، އެއީ ހަމަ ގެރެންޓީ ކަމެއް. ބިދޭސީ ކުޅުންތެރިންނަށް ބެލިޔަސް ކޮލިޓީ ރަނގަޅު. ޔުނައިޓެޑް ވިކްޓަރީ ވެސް ނުކުންނާނީ މޮޅުވާން. އަޅުގަނޑުމެންގެ އުއްމީދަކީ ވެސް މޮޅުވުން،" ޔުނައިޓެޑް ވިކްޓްރީ އަށް ލީގުގެ ގަދަ ހަތަރަކުން ފުރުސަތު ހޯދައިދީފައިވާ އާތީ ބުންޏެވެ.\nޓީސީގެ ފަރިތަކުރުންތަކުގެ ތެރެއިން އީސަ (ކ) އާއި އަކޫ. -- ފޮޓޯ: ނިޝާން އަލީ/ މިހާރު\nޓީމުތަކުގެ ފެންވަރަށް ބަލާއިރު މިދިޔަ އަހަރަށް ވުރެ ކޮންމެ ޓީމެއް ވެސް އޮތީ ރަނގަޅަށް ކަމަށާއި އޭގެ ސަބަބުތަކެއް ވެސް އެބަހުރިކަމަށް އާތީ ފާހަގަކުރި އެވެ. އޭގެ އެއް ސަބަބަކީ މިދިޔަ އަހަރު ފެންވަރު ރަނގަޅު ގިނަ ކުޅުންތެރިންތަކަކާ އެކު ނުކުތް ނިއު ރޭޑިއަންޓަށް ކުޅުނު ކުޅުންތެރިން އެކި ޓީމުތަކަށް ބެހިފައިވުމެވެ.\n"މިދިޔަ އަހަރު ނިއު ރޭޑިއަންޓުގައި ތިބީ ރާއްޖޭގެ އެންމެ ރަނގަޅު 15 ކުޅުންތެރިން. މިހާރު މި 15 ކުޅުންތެރިން މި ތިބީ ޓީމުތަކަށް ބެހިފައި. ކޮންމެ ގޮތެއް ވިޔަސް މާ ބޮޑަށް ވަރުގަދަވެފައި މިއޮތީ. އެއްވެސް ޓީމަކަށް ފަސޭހަ ލީގަކަަށް ނުވާނެ. އެ ދުވަހެއްގައި ފޯކަސް ކޮށްގެން މަސައްކަތްކުރި ޓީމެއް އެ ދުވަހެއްގައި މޮޅުވާނީ،" އާތީ ބުންޏެވެ.\nޓީސީ އަށް މިހާރު ކުރިމަތިވެފައިވާ އެންމެ ބޮޑު ގޮންޖެހުމަކީ އެހެން ޓީމުތަކަށް ވުރެން ގިނަ މެޗު ކުޅެން ޖެހުނުއިރު، ޓީމަށް ދިމާވަމުން އަންނަ ރިކަވަރީގެ މައްސަލަ އެވެ. އެ ގޮތުން 19 ދުވަސް ތެރޭ ފަސް މެޗު ކުޅެން ޖެހުމަކީ ސެމީ ޕްރޮފެޝަނަލް ކުޅުންތެރިން އެންމެ ރަނގަޅު ޕްރީ ސީޒަނެއް ނުހެދި ފަސޭހަކަމަކަށް ނުވާނެކަމަށް އާތީ ވަނީ ފާހަގަކޮށްފަ އެވެ. އޭނާ ބުނީ ކޮންމެ ހާލަތެއްގައި ވެސް އޭނާގެ ފޯކަސް އަކީ ކުރެވުނުކަމެއް ކޮށްގެން ވިޔަސް ނަތީޖާ ނެރެވޭތޯ މަސައްކަތްކުރުން ކަމަށެވެ.\nޓީސީން މި ފަހަރު ޓީމު ވަރުގަދަކުރިއިރު ތަޖުރިބާކާރު ދެ ކުޅުންތެރިން ކަމަށްވާ ގޯލްކީޕަރު އިމްރާން މުހައްމަދު އާއި ގައުމީ ޓީމުގެ ކެޕްޓަން އަކުރަމް އަބްދުލް ގަނީ (އަކޫ) ލިބުމުން އެ ޓީމު ވަނީ އިތުރަށް ވަރުގަދަވެފަ އެވެ. އާތީ ބުނީ ތަޖުރިބާކާރު ކުޅުންތެރިން ލައިގެން ކުޅޭއިރު އެޑްވާންޓޭޖްތަކެއް ހުރިއިރު، އޭގެ އިދިކޮޅަށް ވެސް ވާހަަކަ ދައްކަންޖެހޭ ސަބަބުތަކެއް އެބަހުރި ކަމަށެވެ.\n"އެކްސްޕީރިއަންސް ޕްލޭޔަރުންނަކީ ވަރަށް ބޮޑު ހިތްހަމަޖެހުމެއް. އަނެއްކޮޅަކީ ގިނަ ޓިމުތަކުގައި އެބަތިބި ޒުވާން ކުޅުންތެރިން އެ ކުޅުންތެރިން އެބަ ބޭނުންވޭ އެކްސްޕީރިއަންސް ކުޅުންތެރިންނަށް ފެންވަރު ދައްކާލަން. އިމްރާނަކީ ނަމްބަރު ވަން ގޯލްކީޕަރު. އެންމެ އެކްސްޕީރިއަންސް އެއް ޕްލޭޔަރު. އަކުރަމް އަކީ ސާފް ޗެމްޕިއަންޝިޕް ކާމިޔާބުކުރި ކެޕްޓަން. އެޑްވާންޓޭޖްތަކެއް އެބަހުރި،" އާތީ ބުންޏެވެ.\nލީގުގައި ޓީސީ ކުޅުނު ފުރަތަމަ މެޗުން ވިކްޓްރީ އަތުން މޮޅުވި ނަމަވެސް ދެ ވަނަ މެޗުން ވަނީ އީގަލްސްއާ އެއްވަރުވެފަ އެވެ. ޔުނައިޓެޑް ވިކްޓްރީ ފުރަތަމަ މެޗުން ށ.ފޯކައިދޫ އަތުން ބަލިވިިއިރު، ދެ ވަނަ މެޗުން ވަނީ ވިކްޓްރީ އަތުން މޮޅުވެފަ އެވެ. ޓީސީ އާއި ޔުނައިޓެޑް ވިކްޓްރީ ކުޅޭ މެޗު ފަށާނީ މިއަދު ހަވީރު4ޖަހާއިރު އެވެ.


Cabin Therein Dhun Araathee Flight Eh Emergency Gai Jassaifi - Vaguthu\nކެބިންތެރެއިން ދުން އަރާތީ ފްލައިޓެއް އިމަޖެންސީގައި ޖައްސައިފި\nކެބިން ތެރެއިން ދުން އަރާތީ، އެމެރިކާގެ މައި އެއާލައިނެއް ކަމަށްވާ ސައުތްވެސްޓް އެއާލައިންގެ ފްލައިޓެއް މެކްސިކޯގެ ސިޓީއެއް ކަމަށްވާ އަލްބުކަރކީގެ އެއާޕޯޓެއްގައި އިމެޖެންސީގައި ޖައްސައިފިއެވެ.\nމި ހާދިސާގައި ދެމީހަކަށް އަނިޔާވެގެން ހޮސްޕިޓަލުގައި މިހާރު ފަރުވާދެމުންދާއިރު، އެދެމީހުންނާއި ބެހޭ މަޢުލޫމާތެއް ނުވަތަ އެމީހުންނަށް ލިބުނު އަނިޔާއެއް އަދި އޮފިޝަލުން ހާމަކޮށްފައެއް ނުވެއެވެ.\nމިހާދިސާ ހިނގި ވަގުތު ފްލައިޓުގައި 140 ފަސެންޖަރުން ތިއްބެވެ. މީގެ ތެރެއިން ދެ ފަސެންޖަރަކު ހޮސްޕިޓަލަށް ގެންގޮސްގެން ފަރުވާ ދެމުންދާއިރު، އިތުރުން ފަސް ފަސެންޖަރަކަށް އެކި ވަރުގެ އަނިޔާ ލިބިފައިވާ ކަމަށް ރިޕޯތްތައް ބުނެއެވެ.\nމި ފްލައިޓަކީ އެމެރިކާގެ އެރިޒޯނާގެ ސިޓީއެއް ކަމަށްވާ ފީނިކްސްއިން މެކްސިކޯއަށް ދަތުރުކޮށްފައި ދިޔަ ފްލައިޓެކެވެ. ފްލައިޓުގެ ކެބިންތެރެއިން ދުން އަރަން ފަށާފައި ވަނީ ފްލައިޓް ޖެއްސުމަށް ތައްޔާރުވަމުން ދަނިކޮށް ކަމަށް ރިޕޯޓްތައް ބުނެއެވެ.\nމި ހާދިސާ ހިނގަން މެދުވެރިވީ، ފްލައިޓު ތެރޭގައި އިލެކްޓްރިކް ޝޯޓެއް ވެގެން ކަމަށް ބެލެވޭއިރު، ކެބިން ތެރޭގައި ދުން ފެތުރި ފްލައިޓްގެ އެލާމް ސިސްޓަމުން އެލާމް އަޅަން ފެށުމާއިއެކު އިމަޖެންސީގައި ޖެއްސުމަށް ފްލައިޓް ވަގުތުން ޑައިވާޓް ކޮށްފައިވާ ކަމަށް ރިޕޯޓްތައް ބުނެއެވެ.\nފްލައިޓް ވެއްޓުނު ހާދިސާ އިން ހައިރާން ކުރަނިވި ގޮތަކަށް އެކަކު ސަލާމަތްވި\nއީރާނަށް ފްލައިޓެއް ވެއްޓިއްޖެ\nއާދަޔާ ހިލާފް ސްޕީޑެއްގައި ދަތުރު ކުރާ ކޮންކޯޑެއް އުފައްދަނީ


ޒީރޯ ޓޮލަރެންސް: ކޮރަޕްޝަންގެ ތުހުމަތުގައި ކަސްޓަމްގެ އިސްވެރިއަކު ވަޒީފާއިން ވަކިކޮށްފި | | Sangu News\nޒީރޯ ޓޮލަރެންސް: ކޮރަޕްޝަންގެ ތުހުމަތުގައި ކަސްޓަމްގެ އިސްވެރިއަކު ވަޒީފާއިން ވަކިކޮށްފި\n30 ސެޕްޓެމްބަރ 2019 - 05:31\nކަސްޓަމްސްގެ އިސް މުވައްޒަފަކު ކޮރަޕްޝަންގެ ތުހުމަތުގައި ވަޒީފާއިން ވަކި ކުރުން / ފޮޓޯ: ކަސްޓަމްސް\nމޯލްޑިވްސް ކަސްޓަމްސް ސާވިސްގެ އިސްމަގާމެއް އަދާ ކުރަމުން އައި އިސް ފަރާތަކަށް ކޮރަޕްޝަންގެ ތުހުމަތު ކުރެވުމުން އޭނާ މަގާމުން ވަކިކޮށްފިއެވެ.\nމައުލޫމާތު ލިބިފައިވާ ގޮތުން، ވަޒީފާއިން ވަކިކޮށް ޖިނާއީ ތަހުގީގެއް ފަށާފައިވަނީ އެ އިދާރާގެ ސީނިއާ ސުޕްރިޑެންޓްގެ މަގާމް އަދާ ކުރަމުން އައި މީހެއްގެ މައްޗަށެވެ.\nދެ ކޮންޓެއިނަރެއް ރާއްޖެ އަށް ވަގަށް ވެހިކަލް އެތެރެކުރި މައްސަލާގައި ކަސްޓަމްސްގެ ދެ އޮފިސަރަކު ސަސްޕެންޑްކޮށް ތަހުގީގު ފަށާފައިވާ ކަމަށް މި މަހު ކުރީކޮޅުގައި ކަސްޓަމްސްއިން ވަނީ ބުނެފަ އެވެ. ނަމަވެސް، އާދީއްތަ ދުވަހު ކަސްޓަމްސްގެ ވަޒީފާއިން ވަކިކުރި މީހާ އާއި ރާއްޖެއަށް އޮޅުވާލައިގެން ކޮންޓެއިނަރުތަކެއް އެތެރެކުރި މައްސަލައާއި ގުޅުމެއް ވޭތޯ ނުވަތަ ނޫންތޯ ވެސް އަދި ޔަގީނެއް ނުވެއެވެ. ބައެއް މީޑިއާތަކުން ރިޕޯޓުކޮށްފައިވާގޮތުން ކަސްޓަމްސް އިން ވަކިކުރި މުވައްޒަފު ވަކިކުރީ، ރިޝްވަތު ނަގައިގެން ކަސްޓަމްސްގެ ޕްރޮސީޖާގެ ތެރެއިން ވަކި ބަޔަކަށް ނާޖާއިޒު ފައިދާއެއް ހޯދައިދޭން އުޅުނު ކަމަށް ތުހުމަތު ކުރެވޭ މައްސަލައެއް ބެލުމަށް ފަހުގައެވެ.\nއިމްޕޯޓް ޑިއުޓީ ނެގުމުގަ އާއި ރާއްޖެ އަށް މުދާ އެތެރެ ކުރުމުގައި މަކަރާއި ހީލަތް ހަދާ ކަމަށް ކުރިންސުރެ ވެސް ކަސްޓަމްސްގެ މައްޗަށް ތުހުމަތު ކުރެ އެވެ. ތަހުގީގީ އިދާރާތަކުން ވެސް ކުރާ އެ ތުހުމަތުތައް ކަސްޓަމްސްއިން އޭރު ދިޔައީ ދޮގު ކުރަމުންނެވެ.\nކޮމިޝަނާ ޖެނެރަލް އޮފް ކަސްޓަމްސް އަހުމަދު ނުއުމާން މަގާމާ ހަވާލުވެވަޑައިގެންފައި ވިދާޅުވީ ކޮރަޕްޝަނަށް އެ އިދާރާގެ ތެރެއިން ދެން ފުރުސަތު ނުދެއްވާނެ ކަމަށެވެ. މައްސަލަތައް ބަލައި އިހުމާލުވި ފަރާތްތަކާ މެދު ފިޔަވަޅު އަޅުއްވާނެ ކަމަށް އޭނާ ވިދާޅުވި އެވެ.


Vote foshin MDP aai Sarukaaru coalition balikohdhy: Raees Yaameen - AO News\nކުރީގެ ރައީސް އަދި އިދިކޮޅު ލީޑަރު އަބްދުﷲ ޔާމީން އަބްދުލްގައްޔޫމް އަށްޓަކައި ރައްޔިތުންނަށް ކޮށްދެވޭނެ އެންމެ މުހިންމު މަސައްކަތަކީ ވޯޓް ފޮށިން އެމްޑީޕީއާއި ސަރުކާރު ކޯލިޝަން ބަލިކޮށްދިނުން ކަމަށް އެ މަނިކުފާނު ވިދާޅުވެއްޖެއެވެ.\nމިފަދައިން އެ މަނިކުފާނު ވިދާޅުވެފައިވާ ކަމަށް ހާމަކޮށްފައިވަނީ ޕްރޮގްރެސިވް ޕާޓީ އޮފް މޯލްޑިވްސް، ޕީޕީއެމް އިން މިއަދު ރައީސް ޔާމީނުގެ މެސެޖެއް ކަމަށް ބުނެ ކޮށްފައިވާ ޓުވީޓެއްގައެވެ. މައުލޫމާތު ލިބިފައިވާ ގޮތުގައި އެ މެސެޖް ރައީސް ޔާމީން ދެއްވާފައި ވަނީ މިވަގުތު ކޯލިޝަން ހިންގެވުމާއި ހަވާލުވެ ހުންނެވި އަދި ޕީއެންސީގެ ރައީސްއަބްދުއް ރަހީމް އަބްދުﷲ، އަދުރޭ އާ މާފުށި ޖަލުން މިއަދު ބައްދަލު ކުރައްވައެވެ.\n“ރައީސް ޔާމީންގެ މެސެޖް: ކައުންސިލް އިންތިހާބުގައި ވޯޓު ފޮށިން އެމްޑީޕީ އާއި ސަރުކާރު ކޯލިޝަން ބަލިކޮށްދީ، އެއީ މިއަދު އަޅުގަނޑަށްޓަކައި ތިޔަ ބޭފުޅުންނަށް ކޮށްދެވޭނޭ އެންމެ މުހިންމު މަސައްކަތް”. ޕީޕީއެމް އިން ކޮށްފައިވާ ޓުވީޓުގައި ބުނެފައިވެއެވެ.\nޕީޕީއެމް އިން މިއަދު ކޮށްފައިވާ ޓްވީޓް\nރައީސް ޔާމީނުގެ މައްޗަށް ދެ ދައުވާއެއް ދައުލަތުން އުފުލާފައިވާއިރު، އެމަނިކުފާނު މިހާރު ވެސް ގެންދަވަނީ މޯލްޑިވްސް މާކެޓިންގ އެންޑް ޕަބްލިކް ރިލޭޝަންސް ކޯޕަރޭޝަން، އެމްއެމްޕީއާރުސީ ހިޔާނާތުގައި ބައިވެރިވިކަމަށް ތުހުމަތުކޮށް އުފުލުނު ދައުވާ ކްރިމިނަލް ކޯޓުގައި ސާބިތުވެއްޖެކަމަށް ކަނޑައަޅައި އިއްވާފައިވާ ފަސް އަހަރުގެ ޖަލު ހުކުމެއް ތަންފީޒު ކުރައްވަމުންނެވެ.\nރައީސް ޔާމީންގެ މައްޗަށް އަލަށް ކުރާ މަނީ ލޯންޑްރިން އާއި ރިޝްވަތުގެ ދައުވާއާ ގުޅިގެން މިދިޔަ ބުރާސްފަތި ދުވަހު ބޭއްވުނު އަޑުއެހުމުގައި އެމަނިކުފާނު ވިދާޅުވީ ޖަލުގައި ވަކީލުންނާ ބައްދަލު ކުރެއްވުނަސް، މައްސަލައާ ގުޅިގެން އެކަށީގެންވާ މަސައްކަތްތައް ކުރައްވަން ވަގުތާއި ވަސީލަތްތައް ލިބިވަޑައިނުގަންނަވާ ކަމަށެވެ. މައްސަލަ އަށް ތަައްޔާރުވުމަށް އިތުރު ފުރުސަތެއް ކްރިމިނަލް ކޯޓުން ވަނީ ރައީސް ޔާމީންއަށް ދެއްވާފައެވެ.


Bappa ge hithu gai firumamun dharifulhu aadheys kuranee ehee ah\n24th October 2018 | Last update: 08:14\nބައްޕަގެ ހިތުގައި ފިރުމަމުން ދަރިފުޅު އާދޭސްކުރަނީ އެހީއަށް!\nތ. ތިމަރަފުށީ އަބްދުލް މަޖީދަކީ އޭނާއަށް ލިބުނު މަދު އާމްދަނީ އާއި ދަރިންގެ އެހީތެރި ކަމާއެކު ފުދިގެން އުޅުނު މީހެކެވެ. ނަމަވެސް ފުއްޕާމޭގައި ޓިއުމަރެއް އުފެދި އެ ޓިއުމަރު ކެންސަރަށް ބަދަލުވި ހިސާބުން އޭނާގެ ފުދުންތެރިކަމެއް ނެތް އާއިލާ ވަށައިލީ ފަގީރު ކަމާއި ހިތްދަތިކަމެވެ. އުމުރުން މިހާރު ފަސްދޮޅަހަށް އަޅާފައިވާ މަޖީދު ފުއްޕާމޭގެ ކެންސަރަށް ޑައިގްނޯސްވި ހިސާބުން އޭނާގެ ދަރިންގެ އަޅައިލުން ލިބުނެވެ. ދޮށީ ދަރިފުޅު އާމިނަތު ނަސްވާ، އޭރު ދިރިއުޅެމުންދިޔަ ލ. ފޮނަދޫގައި ބައްޕައަށް އެހީއަށް އެދި ސަލާންޖެހި އެވެ. ރަށުން ލިބުނު ރުފިޔާކޮޅު ހިފައިގެން ހުޅުމާލެއަށް ބަދަލުވީ ސްޓޭޖް ހަތަރެއްގެ ކެންސަރުގައި ބަލިކަށިވެ އަނަރޫފަވަމުންދިޔަ އޭނާގެ ބައްޕަގެ ފަރުވާ ފައިސާއަށް ލަސްކުރެވެން ނެތިގެންނެވެ. ނަމަވެސް ރަށްފުށުގައި ހަތް ދަރިންނާއެކު ފިރިމީހާއަށް ލިބޭ މަދު އެތިކޮޅަކުން ކިރިޔާ ފުއްދާލައިގެން އުޅުނު ނަސްވާ އާއި އޭނާގެ ބައްޕަޔަށް ހުޅުމާލޭގެ އަގު ބޮޑު ދިރިއުޅުން ބަދަލުވީ ކެންސަރަށްވުރެ ބޮޑު ހަނގުރާމައަކަށެވެ.\nނަސްވާއާއި އޭނާގެ ބައްޕަގެ ހާލު އެނގުމުން "އަވަސް އެހީ" ޓީމުން އެގެއަށް ދިޔައެވެ. މަޖީދުގެ ހާލު އަހައި މަޖީދުގެ ވާހަކަ އާންމުންނާ ހިއްސާކޮށްލުމުގެ ބޭނުމުގަ އެވެ. މަޖީދުއާއި ނަސްވާ ދިރިއުޅެމުންދާ ފްލެޓަކީ ހުޅުމާލޭގެ ޗައިނާ ފްލެޓް ނެއިބަހުޑްގެ ތިން ކޮޓަރީގެ ފްލެޓެކެވެ.\nމީހުންނާގެން ތޮއްޖެހިފައި އޮތް ތިން ކޮޓަރީގެ އެ އެޕާޓްމަންޓުން ނަސްވާ ކުއްޔަށް ހިފައިގެން އުޅެނީ ކުޑަ ކޮޓަރިއެކެވެ. މުޅި ކޮޓަރީގައި ކޮޅުން ކޮޅަށް ކާޕެޓްތަކެއްހެން ގޮދަޑި އަޅާފައި އޮތް އިރު އެތަނުން އެއް ގޮދަޑި އަކީ މަޖީދުގެ ބަލި އެނދެވެ. އެ ކޮޓަރިއަކީ މަޖީދާއި ނަސްވާގެ އިތުރުން އިތުރު ތިން މީހަކު ނިދާ ތަނެވެ. ފުލެޓް ބޭރުގައި ލާފައިވާ ކުލަ އާރޯ ތާނައަށް ހުރިއިރު އެ ކޮޓަރިގަނޑުގެ އެތެރޭގެ ފާރުތަކުގެ ކުލަ ވެއްޓި ބާވެފައިވެ އެވެ. ކޮޓަރިއާ ނުކަތާ ވަރަށް މީހުންނާއި އެއްޗިހި ހުރުމުން ކޮޓަރީގެ ހަތަރު ފަރާތުގައި ރޯނު ދަމައި ހެދުންތައް އެލުވާފައި ހުއްޓެވެ. މަޖީދުގެ ބޯ ލާ ކޮޅާ ވީ ދިމާލުން މަތީގައި ދަމާފައި ވަނީވެސް އެފަދަ ރޯނެކެވެ. ކޮޓަރި ތެރެ އެހާ ހޫނެވެ.\n"ފެމިލީ ކުއްޖަކު އުޅޭ ތަނެއް ވީމަ މިހެން ވެސް މި އުޅެވެނީ. ކުއްލި ނޫން އެހެން ހުރިހާ ހަރަދެއް ހަމަ އަމިއްލައަށް މިތާ ވެސް ކުރަމުން މި ދަނީ، ބައްޕަ މި ހާލުގަ މިތާ ތެރޭ ބާއްވަން ޖެހޭތީ އަޅުގަނޑުގެ ހިތަށް ކެތެއް ނުވޭ. ވީހާވެސް އަވަހަށް މިކަމުން ސަލާމަތް ވޭތޯ އަޅުގަނޑަށް ވެވުނު މަސައްކަތެއް އެބަ ކުރަން،" ނަސްވާ ކިޔައިދިނެވެ.\nނަސްވާއަކީ މަޖީދުގެ ހަތަރު އަންހެން ދަރިންގެ ތެރެއިން އެއް ދަރި އެވެ. މަޖީދުގެ ދެ ފިރިހެން ދަރިން ތިބޭއިރު އޭގެ ތެރެއިން އެއް ދަރިއަކުވީ ޖަލުގަ އެވެ. އަނެއް ދަރިއަކީ އޯޓިޒަމް ހުންނަ މީހެކެވެ. މަޖީދުގެ ބަލި ހާލުގައި އެންމެ ގާތުގައި ހުރީ ނަސްވާ އެވެ. ބައްޕަ ގޮވައިގެން ނަސްވާ މާލެ އައީ އޭނާގެ ހަތް ދަރިންގެ ތެރެއިން ހަ ކުދިން ބެލުމަށް މަންމައާ ހަވާލުކުރުމަށްފަހު އެވެ.\nނަސްވާގެ އެހީތެރިކަމާއެކު މަޖީދު މިހާރު ދަނީ ހުޅުމާލެ ހޮސްޕިޓަލުން ކީމޯ ތެރަޕީ ނަގަމުންނެވެ. ނަމަވެސް ބަލި ހައްޓާއެކު ހިތްދަތި ހާލުގައި އުޅެންޖެހުމުން ފަރުވާ ހުއްޓާލައި ރަށަށް އެނބުރި ދާން ވެސް އޭނާ މިހާރު އެތައް ފަހަރަކު ނަސްވާ ކައިރީ ކިޔައިފި އެވެ. ބަލި ހާލުގައި މާ ބޮޑު އުފަލެއް ނެތި ގަނަ ތެޅެންޖެހުމުން މަޖީދުގެ ހިއްވަރު ވަނީ އެލިފަ އެވެ.\n"ބައްޕަ އެހެން ބުންޏަސް ކިހިނެއް އަޅުގަނޑު އެހެން ހަދާނީ. ބައްޕައަށް ފަރުވާކޮށް ރަނގަޅުވުމުގެ ފުރުސަތު އޮއްވާ ބައްޕަ މަރުވާން ދޫކޮށްލާފަ ގޮސް އަމިއްލަ ދިރިއުޅުމާގެން އުޅޭނެ ހިއްވަރެއް ނުލިބޭނެ،"\nހަތަރު ވަނަ ސްޓޭޖުގައި އޮތަސް މަޖީދު މުޅިން ރަނގަޅުވެދާނެ ކަމުގެ އުންމީދު އެބަ އޮތެވެ. ކީމޯ ތެރަޕީއާއި ރޭޑިއޭޝަން ހަމަކުރުމަށްފަހު ފުއްޕާމޭ އޮޕަރޭޝަންކޮށް ބޮޑުވަމުންދާ ޓިއުމަރު ނެގުމުން މަޖީދަށް މުޅިން ފަސޭހަވެދާނެ ކަމަށް މާލެއިން މަޖީދު ބެއްލެވި ޑޮކްޓަރުން ވެސް ވަނީ ބުނެފަ އެވެ. އެކަމަށް އަށް ހާސް ޑޮލަރު ހަރަދުވާނެ ކަމަށް ލަފާ ކުރެވެ އެވެ.\n"މިކޮޅުން ދެވެނީ ހަމަ އެކަނި ކީމޯ. ރޭޑިއޭޝަން ތެރަޕީއެއް ނުލިބޭ. ކީމޯއަކީ އަވަހަކަށް ވެސް މިކަމުން އަރައިގަންނަން އޮތް އުންމީދެއް ނޫން. އެހެންވެ އަޅުގަނޑުމެން ބޭނުންވަނީ އޮޕަރޭޝަން ކުރަން. އެކަމަށް ހަތް ވަރަކަށް ހާސް ޑޮލަރު ބޭނުންވޭ. މީގެ ކުރިންވެސް ބައެއް ނޫސްތަކުން ލިޔުނު އާޓިކަލް ތަކާ ވިދިގެން ލައްކައަކަށްވުރެ ގިނަ ރުފިޔާ ލިބުނު. އެކަމަކު އެއީ ފަރުވާއާ ގާތްކުރާ ވެސް އަދަދެއް ނޫން،"\nމަޖީދުގެ ރޭޑިއޭޝަން ތެރަޕީއާއި އޮޕެރޭޝަނަށް މިހާތަނަށް ބެލި ޑޮކްޓަރުން ރެކޮމެންޑް ކޮށްފައިވަނީ އިންޑިއާގެ އަމްރިތާ ހޮސްޕިޓަލުން ފަރުވާ ހޯދުމަށެވެ.\nހަތް ދަރިންގެ ހަރަދުތަކާއި މަންމަ އަދި 18 އަހަރު ނުވާ އަންހެން ކޮއްކޮގެ ހުރިހާ ހަރަދެއް ނަސްވާގެ ފިރިމީހާއަށް ލިބޭ މުސާރައިން ހަމަޖައްސަމުން، ބައްޕަގެ ބޮޑު ބައްޔަށް ފަރުވާ ހޯދުމަށް ހޭދަކުރުން ނަސްވާއަށް އޮތީ ބޮޑު ދަތިކަމަށްވެފަ އެވެ. އެކަމުގައި ހިނގާ ހަރަދު ބޮޑު ނަމަވެސް އޭނާގެ އުއްމީދު އަދިވެސް ފަނޑެއް ނުވެ އެވެ. އުއްމީދަކީ އެ އޯގާތެރި ބައްޕަ ބަލިން ފަސޭހަވުމެވެ. އޭނާ އެހީއަށް އެދެނީ އެހެންވެ އެވެ. ނަސްވާ އުޅުމުންދާ ހާލަށް އެހީވެދީ، އޭނާގެ ބައްޕަ މާޖިދު ބަލިން ސަލާމަތްކުރުމަށް ކުރިންވެސް ވެދިންފަދަ އެހީއެއް ކޮންމެ މީހަކު ވެސް ފޯރުކޮށްދިނުމަކީ ނަސްވާގެ އެންމެ ބޮޑު އެދުމެވެ.\nނަސްވާއަށާއި އޭނާގެ ބައްޕައަށް އެހީވުމަށް\nއެކައުންޓް ނަމްބަރު: Ali Faruhaan 7730000133664 (ނަސްވާގެ ދަރިފުޅުގެ އެކައުންޓް)\nއަފްރާޝިމްގެ އާއިލާ: ގާ ފުރޮޅަން ތިބެވޭކަށް ނެތް، މައުލޫމާތު ހާމަކުރޭ!


"ޑަބްލިއުޓީއޯ ޓްރޭޑް ފެސިލިޓޭޝަން އެގްރީމަންޓް"ގައި ރާއްޖެއިން ބައިވެރިވުމުގެ މައްސަލަ ކޮމިޓީއަށް "ޑަބްލިއުޓީއޯ ޓްރޭޑް ފެސިލިޓޭޝަން އެގްރީމަންޓް"ގައި ރާއްޖެއިން ބައިވެރިވުމުގެ މައްސަލަ ކޮމިޓީއަށް\n"ޑަބްލިއުޓީއޯ ޓްރޭޑް ފެސިލިޓޭޝަން އެގްރީމަންޓް"ގައި ރާއްޖެއިން ބައިވެރިވުމުގެ މައްސަލަ ކޮމިޓީއަށް\nރައްޔިތުން މަޖިލީހުގެ ޖަލްސާއެއް ކުރިއަށް ދަނީ -- ފޮޓޯ / މަޖިލިސް\n"ޑަބްލިއު ޓީ އޯ ޓްރޭޑް ފެސިލިޓޭޝަން އެގްރީމަންޓް" ދިވެހިރާއްޖެއިން ތަޞްދީޤުކުރުމާމެދު ރުހުން ހޯއްދެވުމަށް ރައީސުލްޖުމްހޫރިއްޔާ ރައްޔިތުންގެ މަޖިލީހަށް ފޮނުއްވެވި މައްސަލަ ދިރާސާކުރުމަށް ޤައުމީ ސަލާމަތާއި ޚާރިޖީ ގުޅުންތަކާއިބެހޭ ކޮމިޓީއަށް ފޮނުއްވައިފިއެވެ.\n"ޑަބްލިއު ޓީ އޯ ޓްރޭޑް ފެސިލިޓޭޝަން އެގްރީމަންޓް"ގައި ރާއްޖެއިން ބައިވެރިވުމުގެ އެއްބަސްވުމަކީ މުދާ އެކްސްޕޯޓްކުރުމާއި އިމްޕޯޓްކުރުމުގައި ޑޮކިއުމަންޓް މަދުކޮށް ވިޔަފާރިއަށް ފަހި މާހައުލެއް ޤާއިމްކުރުމަށްޓަކައި ޑަބްލިއުޓީއޯ މެންބަރު ޤައުމުންތަކުން ވެވޭ އެއްބަސްވުމެކެވެ. މީގެ އިތުރުން މުދާ ކްލިއަރކުރުމާއި މުދާ ޓްރާންސިޓްކުރުމާއި ލުއިފަސޭހަގޮތްތަށް ހޯދުމަށާއި، މުދާ އެއްތަނުން އަނެއްތަނަށް އުފުލުމުގައި ހުރި ދަތިތައް ނައްތާލުމަށްވެސް މި އެއްބަސްވުން ބާރުއަޅައެވެ. އަދި މުދާ އެކްސްޕޯޓްކުރުމުގައި ބޯޑަރުގައި ދިމާވާ ހުރަސްތައް ނައްތާލުމަށްވެސް މި އެއްބަސްވުމުގައި ބަޔާންކޮށްފައިވެއެވެ.\nރައީސުލްޖުމްހޫރިއްޔާ ރައްޔިތުންގެ މަޖިލީހަށް ފޮނުއްވާފައިވާ މައްސަލާގައި ރާއްޖެއަކީވެސް ޑަބްލިއުޓީއޯ މެންބަރު ޤައުމެއްކަމުން މި އެއްބަސްވުމަށް ޢަމަލުކުރުން ލާޒިމްކުރާކަމަށެވެ. އަދި މި މައްސަލާގައި ރާއްޖޭގެ އިޤްތިޞާދަށް ކުރާނެ އަސަރަކާއި، ޤާނޫނީގޮތުން ކުރާނެ އަސަރުތަކާއި މިއެއްބަސްވުމުން ރާއްޖެއަށް ކުރާނެ ފައިދާވެސް ބަޔާންކޮށްފައިވެއެވެ. އަދި ކަމާ ގުޅުންހުރި ހުރިހާ މުއައްސަސާތަކާއި މަޝްވަރާކޮށް ވަޒީރުންގެ މަޖިލީހުންވެސް މި އެއްބަސްވުމަށް ޢަމަލުކުރުމަށް އެއްބަސްވެފައިވާކަމަށްވެސް ރައީސުލްޖުމްހޫރިއްޔާ ފޮނުވާފައިވާ މައްސަލާގައި ބަޔާންކޮށްފައިވެއެވެ.\nމަޖިލީހަށް ފޮނުވަން ލަފާއެރުވީ މަހާޒާއި ދިޔާނާގެ ނަންފުޅު\nހައިކޯޓްގެ ފަނޑިޔާރު ޙަސަން ޢަލީ ސަސްޕެންޑްކޮށްފި\nމާލެ ސިޓީގެ ޓްރެފިކަށް ލުޔެއް ހޯދުމާބެހޭގޮތުން ނާއިބު ރައީސް ކަމާބެހޭ މުއައްސަސާތަކާއި މަޝްވަރާކުރައްވައިފި


Raajje- Celta Vigo soi kurun TVM in dhahkanee\nރާއްޖެ- ސެލްޓަ ވީގޯ ސޮއި ކުރުން ޓީވީއެމުން ދައްކަނީ\nސްޕެއިންގެ ވީގޯއިން: މުހައްމަދު އަފްރާހު\nސްޕޭން ވީގޯ،2ނޮވެމްބަރު 2019: ސެލްޓަ ވީގޯގެ ސްޓޭޑިއަމް ބިލޭޑޯސް ޓޫރިޒަމް މިނިސްޓަރު އަލީ ވަހީދު އެފްއޭއެމްގެ ރައީސް ކުރެއްވި ޒިޔާރާތުގެ ތެރެއިން- ފޮޓޯ: ހާފްކޯޓް: ޝަޔާހް\nރާއްޖޭގެ ޓޫރިޒަމް އިޝްތިހާރު ކުރަން، ސެލްޓަ ވީގޯއާއެކު ސޮއިކުރުމުގެ ރަސްމިއްޔާތު ޓީވީއެމް އިން މާދަމާ ވަގުތުން ދައްކާނެ އެވެ.\nބައިނަލްއަގުވާމީ މީޑިއާތަކާއެކު، ސްޕެއިންގެ ވީގޯގައި ހުންނަ ސެލްޓަ ވީގޯގެ ހެޑްކުއަޓާސްގައި ބާއްވާ މި ރަސްމިއްޔާތުގައި ސެލްޓަ ވީގޯގެ ރައީސް ކާލޯސް މޮރީޓިއޯ އާއި އެ ކްލަބުގެ އިސްވެރިން ބައިވެރިވަޑައި ގަންނަވާނެ އެވެ. ރާއްޖެއިން މި އެއްބަސްވުމުގައި ސޮއިކުރައްވާނީ ޓޫރިޒަމް މިނިސްޓަރު އަލީ ވަހީދު އެވެ.\nސޮއިކުރުމަށްފަހު، ދެ ފަރާތުން ބައިނަލްއަގުވާމީ މީޑިއާއަށް މި އެއްބަސްވުމާ ބެހޭ ގޮތުން މައުލޫމާތު ހިއްސާ ކުރާނެ އެވެ. މި ރަސްމިއްޔާތު އޮންނާނީ މާލެ ގަޑިން ގާތްގަނޑަކަށް ހަވީރު 4:00 ގަ އެވެ. މި ރަސްމިއްޔާތު ޓީވީއެމްގެ އިތުރުން ޓޫރިޒަމް މިނިސްޓްރީގެ ޓުވިޓާއިން ވަގުތުން ދައްކާނެ އެވެ.\nރާއްޖެ އިން ސެލްޓަ ވީގޯއާއެކު އަހަރަކު 900،000 އެމެރިކާ ޑޮލަރަށް ސޮއި ކޮށްފައި ވަނީ ތިން އަހަރުގެ އެއްބަސްވުމެއްގަ އެވެ. އަހަރުން އަހަރަށް އެގްރީމެންޓަށް ބަދަލު ގެނެވޭ ގޮތަށް ހަދާ މި އެއްބަސްވުމާއެކު ރާއްޖެ އިން ތިން އަހަރުގެ ތެރޭގައި ސެލްޓް ވީގޯގެ ޖާޒީ އާއި ސްޓޭޑިއަމާއި އެ ޓީމުން ބޭނުން ކުރާ ޕްރޮޕެޝަނަލް މެޓީރިއަލްތަކުގައި ރާއްޖޭގެ ނަން ބޭނުންކޮށް އެ ކްލަބުގެ ކުޅުންތެރިން ވެސް ރާއްޖެ އިޝްތިހާރު ކުރަން ބޭނުން ކުރާނެ އެވެ. މި އެއްބަސްވުމަށް ތިން އަހަރު ތެރޭގައި ރާއްޖެ އިން 2.7 މިލިއަން ޑޮލަރު ހޭދަ ކުރާނެ އެވެ.\nރާއްޖެ- ސެލްޓަ ވީގޯ އެއްބަސްވުމުގެ ދަށުން، ދިވެހި ފުޓުބޯޅަ ކުރިއަރުވަން ބޮޑެތި އެހީތަކެއް އެ ކްލަބުން ދޭނެ އެވެ. މީގެތެރޭގައި ސެލްޓަގެ އެކަޑަމީގައި ޒުވާން ކުޅުންތެރިން ތަމްރީން ކުރުމުގެ ފުރުސަތުތަކާއި ކޯޗުންނާއި އޮފިޝަލުން ތަމްރީން ކުރުމުގެ އިތުރުން ގައުމީ ޓީމްތަކާއެކު ފްރެންޑްލީ މެޗުތައް ކުޅުންވެސް ހިމެނެ އެވެ.\nއަލީ ވަހީދު ސްޕެއިން މިނިސްޓްރީ އޮފް ޓޫރިޒަމް + ސެލްޓަ ވީގޯ


ދުނިޔެ އާވޭރިއަންޓްގެ ސަބަބުން ދެން ވާނެ ގޮތެއްގެ އިންތިޒާރުގައި! - 17 ގަޑިއިރު ކުރިން\n6 މަސް ކުރިން ( މެއި 24, 2021 )\nކޮވިޑް-19: އާ ވޭރިއެންޓް ފެނުމާއެކު ގައުމުތައް އެެލާޓަށް!\nކޮވިޑްގެ އާ ވެރިއަންޓްއާ ގުޅިގެން އަށް ގައުމަކުން ތައިލެންޑަށް އެތެރެވުން މަނާކޮށްފި\n100 ދުވަސް ތެރޭ ކޮވިޑްގެ އާ ވައްތަރަށް ވެކްސިން އުފެއްްދޭނެ\nޔާމީނަށް އަންގާރަ ދުވަހު ހުކުމް ކުރަން ސުޕްރީމް ކޯޓުން ތާވަލްކޮށްފި


Vaki vaki dhaairaa thakuge mashroouthakah baaru naalhan edhihje\nއަންނަ އަހަރު ވަކި ވަކި ދާއިރާތަކުގެ މަޝްރޫއުތަކަށް ބާރު ނާޅަން އެދިއްޖެ\nދަރަންޏާގުޅޭ ރިޕޯޓާ ގުޅޭގޮތުން އިއްޔެ ބޭއްވުނު މުޅި މަޖިލީހުގެ ކޮމިޓީގައި މެންބަރުން ބައިވެރިވެވަޑައިގަންނަވަނީ -- ފޮޓޯ: މަޖިލިސް\nކުރިއަށް އޮތް އަހަރުތަކުގައި ދައުލަތަށް ލިބޭނެ ކަމަށް އަންދާޒާ ކުރާ އާމްދަނީއާ ނުބައްދަލު އަދަދުތަކުން ދަރަނި އަދާ ކުރަންޖެހިފައިވާއިރު، އަންނަ އަހަރުގެ ދައުލަތުގެ ބަޖެޓާއެކު ވަކި ވަކި ރަށްރަށުގައި މަޝްރޫއުތައް ހިންގަން ބާރު ނޭޅުމަށް ރައްޔިތުންގެ މަޖިލީހުގެ މެންބަރުންގެ ކިބައިން މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު އެދިވަޑައިގަންނަވައިފި އެވެ.\nއެ ރިޕޯޓާ ގުޅިގެން ކުރިއަށް ދިއަ ބަހުސްގައި ދިއްދޫ ދާއިރާގެ އެމްޑީޕީ މެންބަރު އަބްދުﷲ ވަހީދު ވިދާޅުވީ ބޭރުން ލޯނު ނަގައިގެން "މާބޮޑު ކަމެއްގެ ގޮތުގައި ދައްކައިގެން" ހިންގަމުންދަނީ އުމްރާނީ ބޮޑެތި މަޝްރޫއުތައް ކަމަށެވެ.\nއެ ރިޕޯޓުގައި ވެސް ބޮޑެތި އަދަދުތަކުން ލޯނު ނަގާފައިވާ މިންވަރަށް އިޝާރާތް ކުރައްވަމުން އަބްދުﷲ ވަހީދު ވިދާޅުވީ ސަރުކާރުގެ އިގުތިސޯދީ ވަޒީރުންނަށް އިގުތިސޯދަށް ފައިދާ ކުރަނިވި މަޝްރޫއުތައް ހިންގުމުގެ ވިސްނުން ނުގެންގުޅުއްވާ ކަމަށެވެ.\n"...ގައުމަށް ބޭނުންވެގެން މިއުޅެނީ އިގުތިސޯދީ ހަރަކާތްތަކެއް ހިންގާނެ ގޮތެކޭ. ކުރީ ސަރުކާރުން ބޮޑެތި ލޯނުތައް ނަގާފައި ރައްޔިތުންނަށް ބޮޑެތި ކަންކަން ކޮށްދިން ކަމަށް ދެއްކިއިރުގައި، މި ލޯނު އަނބުރާ ދައްކަން އިގުތިސޯދީ ހަރަކާތްތައް އެވަރަށް ހިންގަން އުފެދިފައިނެތީ،" މި ސަރުކާރުގެ ވަޒީރުންނަށް ނިސްބަތް ކުރައްވައި އޭނާ ވިދާޅުވި އެވެ.\nއަބްދުﷲ ވަހީދުގެ ވާހަކަތަކާ ގުޅިގެން، ކޮމިޓީގެ ރިޔާސަތުގައި އިންނެވި ނަޝީދު ވިދާޅުވީ ވަކި ވަކި ރަށްރަށުގައި މަޝްރޫއުތައް ހިންގަން ސަރުކާރަށާއި، ވަޒީރުންނަށް ޕްރެޝަރު ކުރައްވަނީ މަޖިލީހުގެ މެންބަރުން ކަމަށެވެ.\n"އިއްޒަތްތެރި މެންބަރުން ވަޒީރުން އަރިހުގައި ފޯނުން ގުޅުއްވާފައި ފުޓްސަލް ދަނޑެއްގެ މައްސަލަ. ފޯނުން ގުޅުއްވާފައި ސަހަރާގެ ވަށާފާރުގެ މައްސަލަ. ފޯނުން ގުޅުއްވާފައި މަގަތު ފާލަމުގައި އަދި އިތުރު އެއް ޖެޓީ ލުމުގެ މައްސަލަ،" މަޖިލީހުގެ މެންބަރުން ފަރިތަކޮށްދީފައިވަނީ އެ މެންބަރުންގެ ވަކި ވަކި ދާއިރާތަކަށް އެފަދަ މަޝްރޫއުތައް ހިންގުމަށްކަން ފާހަގަކުރައްވަމުން ނަޝީދު ވިދާޅުވި އެވެ.\nއިއްޔެގެ މުޅި މަޖިލީހުގެ ކޮމިޓީގައި ދިއްދޫ ދާއިރާގެ އެމްޑީޕީ މެންބަރު އަބްދުﷲ ވަހީދު ވާހަކަ ދައްކަވަނީ. -- ފޮޓޯ: މަޖިލިސް\nއިތުރަށް ވިދާޅުވީ ކޮންކްރީޓުން ހިންގާ އުމްރާނީ އެފަދަ މަޝްރޫއުތަކަކީ ހަގީގީ ތަރައްގީއެއް ނޫން ކަމަށެވެ.\n"އޭގެން ތަރައްގީގެ ހަރަކާތެއް ނުކުމެދާނެ. އަޅުގަނޑުމެންގެ ވަރަށް ގިނަ މަސައްކަތްތައް އަމާޒުވެފައި މި ހުންނަނީ އުމްރާނީ ކަންކަމަށް. އިމާރާތެއް އެޅުމަށް،" ނަޝީދު ވިދާޅުވި އެވެ.\nއެ ގޮތުން، އަންނަ އަހަރަށް ދައުލަތުގެ ބަޖެޓު އެކުލަވާލާއިރު އެމަގަށް ހުރިހާ މެންބަރުންގެ ވިސްނުންވެސް ބެހެއްޓުމަށް ނަޝީދު އެދިވަޑައިގެންނެވި އެވެ.\n"ބާރުނާޅުއްވަންވީ، ސަރުކާރުން އަންނަ އަހަރު ރަށްރަށުގެ މަގު ހެދުމަށްވެސް. މި ތަނުގައި ދުވާފަރު މަގުހަދައިގެން ވެސް ބައެއް މެންބަރުން އެއީ ބަޖެޓުގައި ނެތް ކަމެއް ކުއްލިއަކަށް ކޮށްލެއްވީ ކަމަށް ވިދާޅުވެ، ބައެއް ބޭފުޅުން އެކަމާ ހިތްހަމަނުޖެހުން ފާޅުކުރައްވާ،" އެމަނިކުފާނު ވިދާޅުވި އެވެ.\nނަޝީދު އިތުރަށް އެދިވަޑައިގެންނެވީ އަންނަ އަހަރު ދައުލަތަށް ލިބެން އޮތް އާމްދަނީގެ މިންވަރާއި އޭގެ ތެރެއިން ހަރަދު ކުރެވޭނެ މިންވަރާމެދު މެންބަރުން ވިސްނައި ވަޑައިގަތުމަށެވެ.\nރިޕޯޓުގައި މައިގަނޑު ގޮތެއްގައި ފާހަގަ ކޮށްފައި ވަނީ 2012 ވަނަ އަހަރާއި 2018 ވަނަ އަހަރާ ދެމެދު ނަގާފައިވާ ލޯނުތަކުގެ ތަފްސީލާއި، ދަރަނި ބެލެހެއްޓިފައިހުރި ގޮތާއި، ދަރަނި ނަގާފައި ވަނީ ގާނޫނާ އެއްގޮތަށްތޯ ބެލުމާއި، އެ ދަރަނި އަނބުރާ ދައްކަން ޖެހުނު އިރު ދައުލަތުގެ އާމްދަނީ ހުރި މިންވަރުގެ މައްޗަށެވެ. ރިޕޯޓުގައި ފާހަގަކޮށްފައިވާ އަދަދުތަކަށް ބަލާއިރު، ދައުލަތުގެ ޖުމްލަ ދަރަނި 172 ބިލިއަން ރުފިޔާއަށް ވުރެ މައްޗަށް އަރަ އެވެ.\nމަޖިލީހުގެ ރިޕޯޓުގައި ކުރިއަށް އޮތް އަހަރު ތަކުގައި ދައުލަތުން އަނބުރާ ދައްކަންޖެހޭ ދަރަނީގެ އަދަދުތަކާއި އެ އަހަރުތަކުގައި ދައުލަތަށް ލިބޭނެ ކަމަށް ލަފާ ކުރެވޭ އާމްދަނީގެ އަދަދުތައް ވެސް ވަރުން އަޅުވާފައި ވެއެވެ.\nއެންމެ ބޮޑަށް ފާހަގަ ކުރެވެނީ އަންނަ އަހަރުގެ ހިސާބުތަކެވެ. އެ ހިސާބުތަކުން ދައްކާ ގޮތުގައި އަންނަ އަހަރު ދައުލަތަށް ލިބޭނެ ކަމަށް ލަފާކޮށްފައި ވަނީ 17.5 ބިލިއަން ރުފިޔާ ނަމަވެސް، އަނބުރާ ދައްކަންޖެހޭ ދަރަނީގެ ޖުމްލަ ހުރީ 20.1 ބިލިއަން ރުފިޔާގަ އެވެ. އެއީ ލިބޭ އާމްދަނީއަށް ވުރެ ގާތްގަނޑަކަށް 2.5 ބިލިއަން ރުފިޔާގެ އިތުރުވުމެކެވެ.\nއާމްދަނީގެ ނިސްބަތުން ދަރަނި އަނބުރާ ދައްކަންޖެހޭ އަދަދު އިތުރުވާއިރު، އެކަމަށް ހައްލު ހޯދަން އެ ރިޕޯޓުގައި ސަރުކާރަށް ގިނަ ހުށަހެޅުންތަކެއް ހުށަހަޅައިފައި ވެއެވެ. އޭގެ ތެރެއިން އެންމެ ބޮޑަށް ފާހަގަ ކުރެވެނީ ދޭދޭ ގައުމުތަކުންނާއި ބޭރުގެ ޖަމިއްޔާތަކުން ނަގާފައިވާ ލޯނުތައް ފިޔަވައި އެހެން ލޯނުތައް ރީސްޓްރަކްޗާ ކުރުމުގެ މަސައްކަތް ކުރުމަށް ކޮމިޓީއެއް އެކުލަވާލަން ހުށަހެޅުމަށެވެ.\nމިރޭ ދަންވަރާ ހަމައަށް ބަޖެޓު ބަހުސް ދަންމާލައިފި